Source: http://www.europarl.europa.eu/sides/getDoc.do?type=TA&reference=P6-TA-2008-0133&language=MT&ring=A6-2008-0109
Timestamp: 2013-06-20 05:08:36+00:00
Document Index: 1539541

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'QORTI ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - It-Tlieta, 22 t'April 2008 - Il-kwittanza ta' l-2006: Il-baġit ġenerali ta' l-Unjoni Ewropea, Taqsima III - Kummissjoni - P6_TA(2008)0133
Indiċi Preċedenti Li jmiss Test sħiħ Proċedura : 2007/2037(DEC)Ċiklu ta' ħajja waqt sessjoniĊiklu relatat mad-dokument :
A6-0109/2008Testi mressqa :
450k 516k
It-Tlieta, 22 t'April 2008 - Strasburg
Il-kwittanza ta' l-2006: Il-baġit ġenerali ta' l-Unjoni Ewropea, Taqsima III - Kummissjoni P6_TA(2008)0133A6-0109/2008
1.Deċiżjoni tal-Parlament Ewropew tat-22 ta' April 2008 dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2006, Taqsima III - Kummissjoni (SEC(2007)1056 – C6-0390/2007 – 2007/2037(DEC)) (SEC(2007)1055 – C6-0362/2007 – 2007/2037(DEC))
– wara li kkunsidra l-baġit ġenerali ta' l-Unjoni Ewropea għas-sena finanzjarja 2006(1)
– wara li kkunsidra l-kontijiet annwali aħħarin tal-Komunitajiet Ewropej għas-sena finanzjarja 2006 – Volum I (SEC(2007)1056 – C6-0390/2007, SEC(2007)1055 – C6-0362/2007)(2)
– wara li kkunsidra r-rapport annwali tal-Kummissjoni lill-awtorità ta' kwittanza dwar is-segwitu tad-deċiżjonijiet ta' kwittanza ta' l-2005 (COM(2007)0538, COM(2007)0537), u d-dokument ta' ħidma ta' l-istaff tal-Kummissjoni - Anness għar-rapport mill-Kummissjoni lill-Parlament Ewropew dwar is-segwitu għall-proċedura ta' kwittanza ta' l-2005 (SEC(2007)1185, SEC(2007)1186),
– wara li kkunsidra l-komunikazzjoni mill-Kummissjoni intitolata 'Riżultati tal-Politika fl-2006' (COM(2007)0067),
– wara li kkunsidra l-komunikazzjoni mill-Kummissjoni intitolata 'Sintesi tal-kisbiet amministrattivi tal-Kummissjoni fl-2006' (COM(2007)0274),
– wara li kkunsidra r-rapport annwali tal-Kummissjoni lill-awtorità ta' kwittanza dwar il-verifiki interni li saru fl-2006 (COM(2007)0280), u d-dokument ta' ħidma ta' l-istaff tal-Kummissjoni maħruġ mar-rapport annwali lill-awtorità tal-kwittanza dwar il-verifiki interni li saru fl-2006 (SEC(2007)0708),
– wara li kkunsidra r-rapport tal-Kummissjoni dwar ir-risposti ta" l-Istati Membri dwar ir-Rapport Annwali 2005 tal-Qorti ta" l-Awdituri (COM(2007)0118),
– wara li kkunsidra l-Green Paper dwar l-Inizjattiva Ewropea favur it-Trasparenza adottata mill-Kummissjoni fit-3 ta' Mejju 2006 (COM(2006)0194),
– wara li kkunsidra l-Opinjoni Nru 2/2004 tal-Qorti ta' l-Awdituri dwar il-mudell ta' 'verifika waħda' (u proposta għal qafas Komunitarju ta' kontroll intern)(3)
– wara li kkunsidra l-komunikazzjoni mill-Kummissjoni dwar ir-roadmap għal qafas ta' kontroll intern integrat (COM(2005)0252),
– wara li kkunsidra l-pjan ta' azzjoni tal-Kummissjoni lejn qafas ta' kontroll intern integrat (COM(2006)0009), ir-rapport mill-Kummissjoni lill-Kunsill, lill-Parlament Ewropew u lill-Qorti ta' l-Awdituri dwar il-progress tal-pjan ta' azzjoni tal-Kummissjoni lejn qafas integrat tal-kontroll intern (COM(2007)0086), u d-dokument ta' ħidma ta' l-istaff tal-Kummissjoni maħruġ ma' dak ir-rapport (SEC(2007)0311),
– wara li kkunsidra l-Opinjoni Nru 6/2007 tal-Qorti ta' l-Awdituri dwar it-taqsiriet annwali ta' l-Istati Membri, id-'dikjarazzjonijiet nazzjonali' ta' l-Istati Membri u x-xogħol tal-verifika fuq il-fondi ta' l-UE mill-korpi nazzjonali tal-verifika(4)
– wara li kkunsidra l-pjan ta' azzjoni tal-Kummissjoni biex jissaħħaħ l-irwol superviżorju tal-Kummissjoni fi tmexxija konġunta ta' azzjonijiet strutturali (COM(2008)0097),
– wara li kkunsidra r-rapport mill-Kummissjoni lill-Kunsill, lill-Parlament Ewropew u lill-Qorti ta' l-Awdituri dwar il-pjan ta' azzjoni tal-Kummissjoni lejn qafas ta' kontroll intern integrat(COM(2008)0110), u d-dokument ta' ħidma tal-persunal tal-Kummissjoni li jakkumpanja r-rapport (SEC(2008)0259),
– wara li kkunsidra r-Rapport Annwali tal-Qorti ta' l-Awdituri dwar l-implimentazzjoni tal-baġit għas-sena finanzjarja 2006 flimkien mat-tweġibiet ta' l-istituzzjonijiet(5)
u r-rapport speċjali tal-Qorti ta' l-Awdituri,
– wara li kkunsidra d-dikjarazzjoni ta' assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, mogħtija mill-Qorti ta' l-Awdituri skond l-Artikolu 248 tat-Trattat KE(6)
– wara li kkunsidra r-rakkomandazzjoni tal-Kunsill tat-12 ta' Frar 2008 (5842/2008 – C6-0082/2008), – wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom,
– wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej(7)
, u b'mod partikulari l-Artikoli 145, 146 u 147 tiegħu,
– wara li kkunsidra l-Artikolu 70 u l-Anness V tar-Regoli ta" Proċedura tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A6-0109/2008),
A. billi skond l-Artikolu 274 tat-Trattat KE l-Kummissjoni timplimenta l-baġit taħt ir-responsabilità tagħha stess, skond il-prinċipju ta' amministrazzjoni finanzjarja soda,
1. Jagħti l-kwittanza lill-Kummissjoni dwar l-implimentazzjoni tal-baġit ġenerali ta' l-Unjoni Ewropea għas-sena finanzjarja 2006;
2. Jistabbilixxi l-osservazzjonijiet tiegħu fir-riżoluzzjoni t'hawn taħt;
3. Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti ta' l-Awdituri u lill-Bank Ewropew ta' l-Investiment, u lill-istituzzjonijiet nazzjonali u reġjonali ta' verifika ta' l-Istati Membri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).
(1) ĠU L 78, 15.3.2006.
(2) ĠU C 274, 15.11.2007, p. 1.
(3) ĠU C 107, 30.4.2004, p. 1.
(4) ĠU C 216, 14.9.2007, p. 3.
(5) ĠU C 273, 15.11.2007, p. 1.
(6) ĠU C 274, 15.11.2007, p. 130.
(7) ĠU L 248, 16.9.2002, p. 1. Ir-Regolament kif emendat l-aħħar bir-Regolament (KE) Nru 1525/2007(ĠU L 343, 27.12.2007, p. 9)
2.Deċiżjoni tal-Parlament Ewropew tat-22 ta' April 2008 dwar il-kwittanza għall-implimentazzjoni tal-baġit ta' l-Aġenzija Eżekuttiva għall-Edukazzjoni, l-Awdjoviżiv u l-Kultura għas-sena finanzjarja 2006 (SEC(2007)1056 – C6-0390/2007 – 2007/2037(DEC)) (SEC(2007)1055 – C6-0362/2007 – 2007/2037(DEC))
, – wara li kkunsidra l-kontijiet annwali aħħarin tal-Komunitajiet Ewropej għas-sena finanzjarja 2006 – Volum I (SEC(2007)1056 – C6-0390/2007, SEC(2007)1055 – C6-0362/2007)(2)
– wara li kkunsidra l-kontijiet annwali aħħarin ta' l-Aġenzija Eżekuttiva għall-Edukazzjoni, l-Awdjoviżjoni u l-Kultura għas-sena finanzjarja 2006(3)
– wara li kkunsidra l-Opinjoni Nru 2/2004 tal-Qorti ta' l-Awdituri dwar il-mudell ta' 'verifika waħda' (u proposta għal qafas Komunitarju ta' kontroll intern)(4)
– wara li kkunsidra l-Opinjoni Nru 6/2007 tal-Qorti ta' l-Awdituri dwar it-taqsiriet annwali ta' l-Istati Membri, id-'dikjarazzjonijiet nazzjonali' ta' l-Istati Membri u x-xogħol tal-verifika fuq il-fondi ta' l-UE mill-korpi nazzjonali tal-verifika(5)
– wara li kkunsidra r-rapport mill-Kummissjoni lill-Kunsill, lill-Parlament Ewropew u lill-Qorti ta' l-Awdituri dwar il-pjan ta' azzjoni tal-Kummissjoni lejn qafas ta' kontroll intern integrat(COM(2008)0110), u d-dokument ta' ħidma tal-persunal tal-Kummissjoni li jakkumpanja r-rapport (SEC(2008)0259), – wara li kkunsidra r-rapport tal-Qorti ta' l-Awdituri dwar il-kontijiet annwali finali ta' l-Aġenzija Eżekuttiva għall-Edukazzjoni, l-Awdjoviżjoni u l-Kultura għas-sena finanzjarja 2006, kif ukoll it-tweġibiet ta' l-Aġenzija(6)
– wara li kkunsidra d-dikjarazzjoni ta' assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, mogħtija mill-Qorti ta' l-Awdituri skond l-Artikolu 248 tat-Trattat KE(7)
– wara li kkunsidra r-rakkomandazzjoni tal-Kunsill tat-12 ta' Frar 2008 (5855/2008 – C6-0083/2008),
– wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom,
– wara li kkunsidra r-Regolament tal-Kunsill (KE, Euratom) Nru 1605/2002 tal-25 ta" Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej(8)
, u b'mod partikolari l-Artikolu 55 tiegħu,
– wara li kkunsidra r-Regolament tal-Kunsill (KE) Nru 58/2003 tad-19 ta' Diċembru 2002 li jistipula l-istatut għall-aġenziji eżekuttivi li se jkunu fdati b'ċerti ħidmiet li għandhom x'jaqsmu mat-tmexxija tal-programmi Komunitarji(9)
, u b'mod partikulari l-Artikolu 14(3) tiegħu, – wara li kkunsidra r-Regolament tal-Kummissjoni (KE) Nru 1653/2004 tal-21 ta' Settembru 2004 dwar ir-regolamentazzjoni finanzjarja standard għall-agenziji eżekuttivi li jsegwi r-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità(10)
, u b'mod partikulari l-Artikolu 66(1) u (2) tiegħu,
– wara li kkunsidra d-Deċiżjoni tal-Kummissjoni 2005/56/KE ta' l-14 ta' Jannar 2005 li tistabbilixxi l-Aġenzija Eżekuttiva Edukattiva, Awdjoviżiva u Kulturali għat-tmexxija ta' l-azzjoni Komunitarja fl-oqsma ta' l-edukazzjoni, l-awdjoviżiv u l-kultura fl-applikazzjoni tar-Regolament tal-Kunsill (KE) Nru 58/2003(11)
, – wara li kkunsidra l-Artikolu 70 u l-Anness V tar-Regoli ta" Proċedura tiegħu,
A. billi skond l-Artikolu 274 tat-Trattat KE l-Kummissjoni timplimenta l-baġit taħt ir-responsabbilità tagħha stess, skond il-prinċipju ta' amministrazzjoni finanzjarja soda,
1. Jagħti l-kwittanza lid-direttur ta' l-Aġenzija Eżekuttiva għall-Edukazzjoni, l-Awdjoviżiv u l-Kultura għall-implimentazzjoni tal-baġit ta' l-Aġenzija Eżekuttiva għas-sena finanzjarja 2006;
2. Jippreżenta l-kummenti tiegħu fir-riżoluzzjoni li hija parti integrali mid-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2006, Taqsima III – Kummissjoni;
3. Jagħti istruzzjonijiet lill-President tiegħu biex iressaq din id-deċiżjoni, kif ukoll id-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2006, Taqsima III – Kummissjoni u r-riżoluzzjoni li hija parti integrali minnha, lid-direttur ta' l-Aġenzija Eżekuttiva għall-Edukazzjoni, l-Awdjoviżiv u l-Kultura, lill-Kunsill, lill-Kummissjoni, lill-Qorti tal-Ġustizzja u lill-Qorti ta' l-Awdituri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).
(3) ĠU C 261, 31.10.2007, p. 32.
(4) ĠU C 107, 30.4.2004, p. 1.
(5) ĠU C 216, 14.9.2007, p. 3.
(6) ĠU C 309, 19.12.2007, p. 13.
(7) ĠU C 274, 15.11.2007, p. 130.
(8) ĠU L 248, 16.9.2002, p. 1. Ir-Regolament kif emendat l-aħħar bir-Regolament (KE) Nru 1525/2007(ĠU L 343, 27.12.2007, p. 9)
(9) ĠU L 11, 16.1.2003, p. 1.
(10) ĠU L 297, 22.9.2004, p. 6. Regolament kif emendat bir-Regolament (KE) Nru 1821/2005 (ĠU L 293, 9.11.2005, p.10)
(11) ĠU L 24, 27.1.2005, p. 35. Deċiżjoni kif emendata bid-Deċiżjoni 2007/114/KE (ĠU L 49, 17.2.2007, p. 21)
3.Deċiżjoni tal-Parlament Ewropew tat-22 ta' April 2008 dwar il-kwittanza għall-implimentazzjoni tal-baġit ta' l-Aġenzija Eżekuttiva għall-Enerġija Intelliġenti għas-sena finanzjarja 2006 (SEC(2007)1056 – C6-0390/2007 – 2007/2037(DEC)) (SEC(2007)1055 – C6-0362/2007 – 2007/2037(DEC))
– wara li kkunsidra l-kontijiet annwali aħħarin ta' l-Aġenzija Eżekuttiva għall-Enerġija Intelliġenti għas-sena finanzjarja 2006(3)
– wara li kkunsidra r-rapport tal-Qorti ta' l-Awdituri dwar il-kontijiet annwali finali ta' l-Aġenzija Eżekuttiva għall-Enerġija Intelliġenti għas-sena finanzjarja 2006, kif ukoll it-tweġibiet ta' l-Aġenzija(6)
– wara li kkunsidra d-Deċiżjoni 2004/20/KE tal-Kummissjoni tat-23 ta' Diċembru 2003 li tistabbilixxi aġenzija eżekuttiva, l-"Aġenzija Eżekuttiva għall-Enerġija Intelliġenti", biex timmaniġġja l-azzjoni tal-Komunità fis-settur ta' l-enerġija biex ikun implimentat ir-Regolament tal-Kunsill (KE) Nru 58/2003(11)
1. Jagħti l-kwittanza lid-Direttur ta' l-Aġenzija Eżekuttiva għall-Enerġija Intelliġenti għall-implimentazzjoni tal-baġit ta' l-Aġenzija Eżekuttiva għas-sena finanzjarja 2006;
3. Jagħti istruzzjonijiet lill-President tiegħu biex jgħaddi din id-Deciżjoni, kif ukoll id-Deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2006, Taqsima III – Kummissjoni u r-riżoluzzjoni li hi parti integrali minnha, lid-direttur ta' l-Aġenzija Eżekuttiva għall-Enerġija Intelliġenti, lill-Kunsill, lill-Kummissjoni, lill-Qorti tal-Ġustizzja u lill-Qorti ta' l-Awdituri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).
(3) ĠU C 261, 31.10.2007, p. 29.
(6) ĠU C 309, 19.12.2007, p. 18.
(11) ĠU L 5, 9.1.2004, p. 85. Deċiżjoni kif emendata bid-Deċiżjoni 2007/372/KE (ĠU L 140, 1.6.2007, p. 52)
4.Deċiżjoni tal-Parlament Ewropew tat-22 ta' April 2008 dwar l-għeluq tal-kontijiet tal-baġit ġenerali ta' l-Unjoni Ewropea għas-sena finanzjarja 2006, Taqsima III – Kummissjoni (SEC(2007)1056 – C6-0390/2007 – 2007/2037(DEC)) (SEC(2007)1055 – C6-0362/2007 – 2007/2037(DEC))
– wara li kkunsidra l-kontijiet annwali finali tal-Komunitajiet Ewropej għas-sena finanzjarja 2006 – Volum I (SEC(2007)1056 – C6-0390/2007, SEC(2007)1055 – C6-0362/2007)(2)
– wara li kkunsidra r-rakkomandazzjonijiet tal-Kunsill tat-12 ta' Frar 2008 (5842/2008 – C6-0082/2008) u 5855/2008 – C6-0083/2008),
– wara li kkunsidra r-Regolament tal-Kunsill (KE) Nru 58/2003 tad-19 ta' Diċembru 2002 li jistipula l-istatut għall-aġenziji eżekuttivi li se jkunu fdati b'ċerti ħidmiet li għandhom x'jaqsmu mat-tmexxija tal-programmi Komunitarji(8)
, u b'mod partikulari l-Artikolu 14(2) u (3) tiegħu,
A. billi skond l-Artikolu 275 tat-Trattat KE l-Kummissjoni hija responsabbli għat-tfassil tal-kontijiet,
1. Japprova l-għeluq tal-kontijiet tal-baġit ġenerali ta' l-Unjoni Ewropea għas-sena finanzjarja 2006;
2. Jagħti istruzzjonijiet lill-President tiegħu biex jgħaddi din id-Deciżjoni lill-Kunsill, lill-Kummissjoni, lill-Qorti tal-Ġustizzja, lill-Qorti ta' l-Awdituri u lill-Bank Ewropew ta' l-Investiment, u lill-istituzzjonijiet nazzjonali u reġjonali ta' verifika ta' l-Istati Membri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).
(8) ĠU L 11, 16.1.2003, p. 1.
5.Riżoluzzjoni tal-Parlament Ewropew tat-22 ta' April 2008 b'kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2006, Taqsima III – Kummissjoni (SEC(2007)1056 – C6-0390/2007 – 2007/2037(DEC)) (SEC(2007)1055 – C6-0362/2007 – 2007/2037(DEC))
A. billi l-Artikolu 274 tat-Trattat KE jistabbilixxi li r-responsabbiltà għall-implimentazzjoni tal-baġit Komunitarju hija tal-Kummissjoni u trid titħaddem skond il-prinċipji ta' l-amministrazzjoni finanzjarja soda, b'koperazzjoni ma' l-Istati Membri,
B. billi l-implimentazzjoni tal-politiki ta' l-UE hija kkaratterizzata mill-ġestjoni konġunta tal-baġit Komunitarju mill-Kummissjoni u mill-Istati Membri, skond liema 80% tan-nefqa Komunitarja hija amministrata mill-Istati Membri,
C. billi fir-riżoluzzjoni tiegħu ta' l-24 ta' April 2007(8)
dwar il-kwittanza għas-sena finanzjarja 2005, il-Parlament ippropona li kull Stat Membru jrid ikun jista' jassumi r-responsabbiltà għall-ġestjoni tal-fondi li jkun irċieva mill-UE, permezz ta' dikjarazzjoni waħda ta' amministrazzjoni nazzjonali jew permezz ta' diversi dikjarazzjonijiet fi ħdan qafas nazzjonali,
D. billi l-ħtieġa urġenti li jiddaħħlu dikjarazzjonijiet nazzjonali f'livell politiku xieraq, li jkopru l-fondi Komunitarji kollha li jkunu taħt ġestjoni konġunta, kienet proposta mill-Parlament fir-riżoluzzjonijiet tiegħu ta' l-2003 u l-2005 dwar il-kwittanza,
E. billi, fir-Rapport Annwali tagħha dwar is-sena finanzjarja 2006 (punt 0.10), il-Qorti ta' l-Awdituri (ECA) irrikonoxxiet l-importanza ta' dikjarazzjonijiet nazzjonali mat-taqsiriet annwali sakemm, "dawn l-elementi kollha, jekk implimentati sew, jistgħu jistimulaw immaniġġjar u kontroll imtejba tal-fondi ta' l-UE fl-Istati Membri" u b'xi kundizzjonijiet "elementi bħal dawn jistgħu jagħtu valur miżjud u jistgħu jintużaw mill-Qorti skond ir-rekwiżiti ta' standards internazzjonali tal-verifika",
F. billi l-ECA fl-Opinjoni Nru 6/2007 tagħha dwar it-taqsiriet annwali ta' l-Istati Membri u d-'dikjarazzjonijiet nazzjonali' ta' l-Istati Membri, enfasizzat ukoll li d-dikjarazzjonijiet nazzjonali jistgħu jitqiesu bħala element ġdid tal-kontroll intern tal-fondi ta' l-UE, u li jekk juru biċ-ċar il-punti ta' saħħa u l-punti dgħajfin, huma jistimulaw kontroll aħjar tal-fondi ta' l-UE taħt ġestjoni konġunta,
G. billi t-titjib ta' l-amministrazzjoni finanzjarju fl-UE jrid ikun appoġġjat minn monitoraġġ tajjeb tal-progress fil-Kummissjoni u fl-Istati Membri, u billi l-istati Membri għandhom jassumu r-responsabbiltà għall-immaniġġjar tal-fondi ta' l-UE, filwaqt li tkun żgurata t-tlestija ta' qafas integrat ta' l-UE ta' kontroll intern bil-għan li tingħata DAS pożittiva,
H. billi l-implimentazzjoni tal-punt 44 tal-Ftehima Interistituzzjonali bejn il-Parlament Ewropew, il-Kunsill u l-Kummissjoni tas-17 ta' Mejju 2006 dwar id-dixxiplina baġitarja u l-immaniġġjar finanzjarju sod (IIA)(9)
u ta' l-Artikolu 53b(3) tar-Regolament Finanzjarju, dwar it-taqsiriet tal-verifiki u d-dikjarazzjonijiet disponibbli, għandhom jagħtu kontribut sostanzjali biex jittejjeb l-immaniġġjar tal-baġit Komunitarju,
I. billi l-prinċipju ta' tmexxija finanzjarja soda, inkluż il-kontroll intern effettiv huwa wieħed mill-prinċipji baġitarji stipulati fir-Regolament Finanzjarju wara li ġie emendat mir-Regolament (KE, Euratom) Nru 1995/2006(10)
, kif imsemmi mill-Kummissjoni fil-pjan ta' azzjoni tagħha li qafas ta' kontroll intern integrat,
J. billi l-ħidma tal-Kumitat tiegħu għall-Kontroll tal-Baġit b'mod ġenerali u l-proċedura tal-kwittanza b'mod partikulari huma parti minn proċess li jipprova jikseb ir-responsabbiltà sħiħa tal-Kummissjoni kollha kemm hi, u tal-Membri individwali tagħha, kif ukoll tal-partijiet rilevanti l-oħra kollha, li l-parti l-aktar importanti ta' dawn hi magħmula mill-Istati Membri, għal ġestjoni finanzjarja fl-UE, b'konformita mat-Trattat, u b'hekk tinħoloq bażi aħjar għat-teħid ta' deċiżjonijiet,
K. billi dan se jqis sew ir-riżultati u r-rakkomandazzjonijiet tal-kwittanza fir-rigward tas-sena finanzjarja 2006 matul il-proċedura baġitarja li jmiss,
L. billi l-Kunsill għandu jimmira li jsaħħaħ l-isforzi ta' riforma u r-responsabbilita? ta' l-Istati Memrbri biex jirrimedjaw il-problemi identifikati mill-ECA u jiżgura ġestjoni finanzjarja aħjar fl-Unjoni Ewropea.
M. billi l-2006 kienet is-Sena Ewropea għall-Mobbilità tal-Ħaddiema, li qajmet kuxjenza dwar il-mobbilità fl-istabbiliment ta' suq ġenwin Ewropew tax-xogħol, u ħejjiet it-triq għas-Sena Ewropea ta' l-Opportunitajiet Indaqs għal Kulħadd fl-2007, KONKLUŻJONIJIET EWLENIN
1. Jilqa' b'sodisfazzjon il-progress li għamlet il-Kummissjoni għal użu iktar effiċjenti tal-fondi ta' l-UE u ta' l-ambjent globali ta' kontroll, progress li jidher fid-dikjarazzjoni ta' assigurazzjoni ta' l-ECA (DAS); f'dan id-dawl, jilqa' d-dikjarazzjoni tal-Qorti Ewropea ta' l-Awdituri dwar l-impatt finanzjarju ta' l-iżbalji; jistidinha sabiex fil-ġejjieni tapplika dan fil-kapitoli kollha tar-rapport annwali tagħha;
2. Jilqa' b'sodisfazzjon il-progress konsiderevoli li sar fl-immaniġġjar tal-fondi tal-politika agrikola komuni (CAP), b'mod partikulari bis-saħħa tat-tħaddim tas-Sistema Integrata ta' Kontroll Amministrattiv (IACS), u jfakkar lill-Greċja dwar l-obbligu tagħha li timplimenta s-sistema IACS skond il-pjan ta' azzjoni tagħha;
3. Jilqa' l-impenn tal-Kummissjoni sabiex tirraporta kull xahar lill-Kumitat għall-Kontroll tal-Baġit tiegħu dwar l-implimentazzjoni tas-segwitu tal-proċedura ta' kwittanza għall-2006, fejn, kull xahar, il-Membru tal-Kummissjoni jippreżenta l-iżviluppi fis-suġġett li għalih hu responsabbli, li jkopri dikjarazzjonijiet nazzjonali u sommarji annwali, azzjonijiet esterni u l-implimentazzjoni tal-pjan ta' azzjoni biex jissaħħaħ l-irwol superviżorju tal-Kummissjoni f'ġestjoni konġunta ta' l-azzjonijiet strutturali; Dikjarazzjonijiet Nazzjonali ta' Amministrazzjoni
4. Jilqa' l-impenn tal-Kummissjoni li tagħti appoġġ sod lill-inizjattivi nazzjonali għat-tfassil u l-pubblikazzjoni ta' dikjarazzjoni nazzjonali, verifikati mill-istituzzjonijiet nazzjonali ta' verifika, u li tkompli tħeġġeġ lill-Istati Membri biex isegwu l-eżempju tad-Danimarka, l-Olanda, l-Iżvezja u r-Renju Unit; għalhekk jistenna li l-Kummissjoni tinkludi punt ġdid ta' azzjoni dwar il-promozzjoni tad-dikjarazzjonijiet nazzjonali ta' amministrazzjoni bħala parti mir-reviżjoni u s-segwitu tal-pjan ta' azzjoni fuq imsemmi lejn qafas ta' kontroll intern integrat; jistenna wkoll li l-Kummissjoni u l-Istati Membri jiżguraw li t-taqsiriet nazzjonali jirrispettaw bis-sħiħ l-iskopijiet u l-ispirtu tal-punt 44 ta' l-IIA;
5. Huwa tal-fehma li l-Kummissjoni trid tirreaġixxi biex tissodisfa rekwiżiti importanti magħmula fir-riżoluzzjoni tal-Parlament li takkumpanja d-deċiżjoni ta' kwittanza tas-sena finanzjarja 2005, u dan m'huwiex il-każ fil-qasam tad-dikjarazzjonijiet nazzjonali, fejn il-Parlament talab lill-Kummissjoni biex qabel tmiem l-2007 tressaq proposta lill-Kunsill għal dikjarazzjoni ta' amministrazzjoni nazzjonali li tkopri l-fondi Komunitarji kollha inklużi fil-ġestjoni konġunta; jiddispjaċiħ dwar il-fatt li l-Kummissjoni aċċettat b'mod taċitu l-irresponsabbilita? kollettiva ta' l-Istati Membri, bl-eċċezzjoni tad-Danimarka, ta' l-Olanda, ta' l-Iżvezja, u tar-Renju Unit, fir-rigward tal-ġestjoni finanzjarja fl-Unjoni Ewropea;
6. Huwa tal-fehma li l-Kummissjoni trid tressaq ċifri kompleti u affidabbli għall-irkupri, filwaqt li tispeċifika l-linja tal-baġit u s-sena eżatt li għalihom jirreferi l-irkupru; kontroll serju ma jkunx possibbli bi kwalunkwe preżentazzjoni oħra; huwa konxju li sa ċertu punt il-Kummissjoni għandha tikseb din l-informazzjoni mingħand l-Istati Membri; għal dan il-għan juri li għal dawn l-aħħar tliet snin il-Parlament ippropona l-introduzzjoni ta' dikjarazzjonijiet dwar ġestjoni nazzjonali sabiex il-Kummissjoni titqiegħed f'pożizzjoni minn fejn tkun kapaċi tippreżenti l-informazzjoni nieqsa u timla' n-nuqqasijiet ta' trasparenza; Fondi Strutturali
7. Jilqa' l-pubblikazzjoni tal-pjan ta' azzjoni hawn fuq imsemmi biex jissaħħaħ l-irwol superviżorju tal-Kummissjoni f'ġestjoni konġunta ta' l-azzjonijiet strutturali b'reazzjoni għat-tħassib imqajjem mill-Parlament waqt il-proċedura ta' kwittanza għas-sena finanzjarja 2006; se jimmoniterja mill-viċin ir-rappurtaġġ dwar dan il-pjan ta' azzjoni bi tħejjija għall-proċedura ta' kwittanza fir-rigward tas-sena finanzjarja 2007; 8. Jilqa' l-impenn soda li ħadet il-Kummissjoni sabiex tiżgura li kwalunkwe ħlasijiet mhux mistħoqqa jiġu rkuprati fiż-żmien li jifdal qabel jintemmu l-proċeduri ta' għeluq għall-perjodu 2000 - 2006; 9. Jilqa' l-impenn tal-Kummissjoni biex tinforza bis-sħiħ ir-Regolament Finanzjarju, b'mod partikulari fir-rigward tat-taqsiriet annwali; jistenna li l-Kummissjoni żżomm lill-Parlament infurmat bis-sħiħ dwar l-azzjonijiet legali kollha miġjuba kontra l-Istati Membri, u fallimenti ta' konformita' tagħhom; f'dan id-dawl jilqa' l-evalwazzjonijiet preliminari tal-kwalita? tat-taqsiriet annwali għall-agrikultura u l-Fondi Strutturali; jistenna bil-ħerqa l-evalwazzjonijiet finali fir-rapporti annwali ta' attivita? tad-Direttorati Ġenerali differenti; 10. Jikkunsidra bħala kisba kbira tal-proċedura ta' kwittanza fir-rigward tas-sena finanzjarja 2006 l-impenn meħud mill-Kummissjoni li tikkoreġi l-iżbalji individwali li nstabu fir-Rapport Annwali ta' l-ECA, u b'mod partikulari l-impenn sabiex isiru 100% tal-korrezzjonijiet fil-każijiet kollha ta' infrazzjonijiet serji ta' proċeduri ta' akkwist pubbliku u biex jiġu applikati rata fissa jew korrezzjonijiet finanzjarji estrapolati meta ssib problemi sistematiċi ta' offerti;
11. Madankollu jitlob lill-Kummissjoni biex tippreżenta informazzjoni oġġettiva, ċara u sħiħa dwar il-kapaċita? tagħha li tirkupra ammonti ta' pagamenti mhux mistħoqqa;
12. Jilqa' l-fatt li bħala riżultat dirett tal-proċedura ta' kwittanza fir-rigward tas-sena finanzjarja 2006, il-Kummissjoni fl-aħħar impenjat ruħha li tapplika politika ta' pagamenti sospiżi kemm jista' jkun malajr wara li jinsabu nuqqasijiet serji fis-sistema; 13. Jistenna bil-ħerqa r-rapporti ta' kull tliet xhur dwar korrezzjonijiet u rkupri li għandhom jiġu verifikati mill-ECA, inkluż l-istabbiliment ta' sistema u skema ta' rappurtaġġ li jippermettu li l-irkupri li jsiru ex post
jiġu marbuta mas-sena meta l-fondi ngħataw verament; jispera li dan jagħti dehra ġenerali tajba tas-sitwazzjoni f'dan il-qasam, għall-ewwel darba, u fil-ħin għall-proċedura ta' kwittanza fir-rigward tas-sena finanzjarja 2007; huwa ta' l-opinjoni li l-Kummissjoni għandha tippreżenta skorbord u data finali għall-implimentazzjoni tal-pjan ta' azzjoni tagħha hawn fuq imsemmi sabiex jissaħħaħ l-irwol superviżorju tagħha fi tmexxija konġunta ta' l-azzjonijiet strutturali; 14. Ifakkar lill-Kummissjoni dwar l-impenji tagħha li ħadet waqt is-smigħ straordinarju quddiem il-Kumitat għall-Kontroll tal-Baġit tal-25 ta' Frar 2008 a)
rigward l-implimentazzjoni tal-pjan ta' azzjoni hawn fuq imsemmi biex jissaħħaħ l-irwol superviżorju tal-Kummissjoni f'ġestjoni konġunta ta' l-azzjonijiet strutturali sabiex jitjiebu l-verifiki, jiġu deċiżi u applikati l-proċeduri meħtieġa ta' sospensjoni u ta' korrezzjoni, u biex jitjiebu l-irkupri, u jistenna r-rapporti ta' kull tliet xhur dwar l-implimentazzjoni tiegħu; b)
biex f'koperazzjoni mill-viċin ma' l-ECA, tiġi żviluppata skema ġdida ta' rappurtaġġ dwar l-irkupri u l-korrezzjonijiet finanzjarji u jistenna li tippreżenta skeda dettaljata għall-iżvilupp u l-applikazzjoni ta' din l-iskema l-ġdida;
li tippreżenta pjan ta' azzjoni b'miżuri dettaljata dwar kif jiġu evitati żbalji estremi;
15. Jappoġġja l-pożizzjoni tal-Kummissjoni li, meta jinstabu irregolaritajiet, għandha tittieħed azzjoni korrettiva, inklużi s-sospensjoni tal-pagamenti u l-irkupru ta' pagamenti żbaljati jew mhux mistħoqqa, u li hija għandha tirrapporta lill-Parlament mill-inqas darbtejn fis-sena dwar il-miżuri li tieħu f'dan ir-rigward; Azzjonijiet esterni
16. Jikkunsidra li wara l-proċedura ta' kwittanza fir-rigward tas-sena finanzjarja 2006, il-Kummissjoni saret aktar konxja dwar l-importanza tat-trasparenza, tal-viżibbilita? u tal-gwida politika għall-fondi kollha ta' l-UE implimentati fil-qasam ta' l-azzjonijiet esterni, kemm direttament mill-Kummissjoni, jew permezz ta' ġestjoni deċentralizzata jew permezz ta' fondi fiduċjarji internazzjonali; 17. Jilqa' l-impenn tar-rappreżentant tan-NU għall-Iraq li titjieb l-informazzjoni f'ħin reali lill-Kummissjoni, u jikkunsidra li t-13-il xhar ta' riċerka mill-viċin fl-użu tal-fondi ta' l-UE permezz ta' fondi fiduċjarji internazzjonali kkontribwew biex tikber il-kuxjenza dwar il-ħtieġa għal responsabbilita? fir-rigward ta' l-użu tal-flus ta' min iħallas it-taxxa ta' l-UE; jistieden lill-Kummissjoni biex tikkoopera mill-viċin miegħu fir-reviżjoni tal-Ftehima ta' Qafas Finanzjarja u Amministrattiva bejn il-Komunita? Ewropea u n-Nazzjonijiet Uniti (FAFA); 18. Jilqa' l-fatt li l-Kummissjoni inkludiet informazzjoni dwar il-missjonijiet ta' verifika taħt l-FAFA, kif ukoll il-konklużjonijiet relevanti, fir-rapporti annwali ta' attivita? li ġew iffirmati mid-Diretturi Ġenerali kompetenti fl-aħħar ta' Marzu 2008, u li dan ppermetta lill-Parlament iqis din l-informazzjoni waqt il-votazzjoni tiegħu dwar dan ir-rapport; 19. Jaċċetta l-proposta tal-Kummissjoni li tiddiskuti l-kwistjoni ta' definizzjoni ta' organizzazzjoni mhux governattiva (NGO) wara li r-riżultati tal-verifika li dejjem għaddejja ta' l-ECA dwar l-NGOs isiru disponibbli; 20. Jistieden lill-Kummissjoni biex:
tipprovdih b'informazzjoni regolari dwar il-finanzjament ta' l-UE ta' fondi fiduċjarji minn bosta donaturi, kemm fuq inizjattiva tagħha kif ukoll fuq talba tal-Parlament; b)
tippreżenta miżuri dwar kif tiġi mtejba l-viżibbilita? tal-fondi ta' l-UE meta tiġi implimentata għajnuna esterna permezz ta' organizzazzjonijiet oħra;
tippreżenta miżuri maħsuba biex jippermettu aċċess aħjar għall-awdituri ta' l-UE (ECA, Kummissjoni jew kumpaniji privati ta' verifika) biex iwettqu verifiki ta' proġetti taħt ġestjoni konġunta, b'mod speċjali immanniġġar konġunt man-NU;
21. Jilqa' l-impenn tal-Kummissjoni li tinfurmah ukoll dwar il-benefiċjarji ta' fondi, kif jingħad fl-Artikolu 30(3) tar-Regolament Finanzjarju, kif ukoll li żżid aktar it-tmexxija, il-viżibbilita? u l-kontroll politiċi fuq dawn il-fondi, b'mod partikulari fuq fondi mmaniġġjati permezz ta' fondi fiduċjarji internazzjonali;
22. Jinsisti dwar l-aċċess pubbliku għall-informazzjoni dwar il-membri kollha tal-grupp ta' ħidma u ta' l-esperti li jaħdmu mal-Kummissjoni, u jinsisti wkoll li jkunu magħrufa l-benefiċjarji tal-fondi ta' l-UE;
Dikjarazzjoni ta' l-Assigurazzjoni
L-affidabilità tal-kontijiet
23. Jinnota b'sodisfazzjon l-opinjoni pożittiva tal-Qorti Ewropea ta' l-Awdituri dwar l-affidabiltà tal-kontijiet annwali finali u d-dikjarazzjoni tagħha li, minbarra xi osservazzjonijiet, il-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja tal-Komunitajiet u r-riżultati ta' l-operat u l-likwidità tagħhom sal-31 ta' Diċembru 2006, skond id-dispożizzjonijiet tar-Regolament Finanzjarju u r-regoli tal-kontabilità adottati mill-Uffiċjal għall-Kontabilità tal-Kummissjoni (Kapitolu 1, Dikjarazzjoni ta' Affidabiltà, paragrafi VII sa IX);
24. Jesprimi madankollu l-preokkupazzjoni tiegħu li l-osservazzjonijiet tal-Qorti Ewropea ta' l-Awdituri dwar żbalji misjuba f'ammonti rreġistrati fis-sistema ta' kontabilità bħala fatturi jew dikjarazzjonijiet ta' l-infiq u prefinanzjament li għandhom l-effett li jkabbru l-ammonti b'madwar EUR 201 miljun u l-ammont totali ta' prefinanzjament għall-futur qarib u għall-futur imbiegħed b'madwar EUR 656 miljun; jiddispjaċih b'mod partikulari għad-dgħjufijiet fis-sistemi ta' kontabiltà ta' ċerti Direttorati Ġenerali, li għadhom jipperikolaw il-kwalità ta' l-informazzjoni finanzjarja (partikolarment għall-benefiċċji ta' qtugħ il-linja u ta' l-impjegati) u jwasslu għal numru ta' korrezzjonijiet wara t-tressiq tal-kontijiet proviżorji; 25. Jikkundanna l-fatt li d-dokumenti finanzjarji mhumiex disponibbli fil-lingwi uffiċjali kollha ta' l-Unjoni Ewropea għall-membri tal-Kumitat għall-Kontroll tal-Baġit; 26. Jinnota li l-uffiċjal għall-Kontabilità tal-Kummissjoni ma setax jivvalida għas-sena finanzjarja 2006 s-sistemi lokali ta' l-Uffiċċju ta' Koperazzjoni EuropeAid, tad-Direttorat Ġenerali għall-Edukazzjoni u l-Kultura u tad-Direttorat Ġenerali għar-Relazzjonijiet Esterni; 27. Ifakkar lill-Kummissjoni dwar l-impenn tagħha fir-rapport annwali lill-awtorità tal-kwittanza dwar is-segwitu tad-deċiżjonijiet tal-kwittanza ta' l-2005 li kull sitt xhur tagħti lill-awtorità baġitarja rapporti dwar l-immaniġġjar ta' operazzjonijiet ta' prefinanzjament, kif mitlub fir-riżoluzzjoni tal-Parlament li takkumpanja d-deċiżjoni dwar il-kwittanza għas-sena finanzjarja 2005, u jiddispjaċih ħafna li dan ir-rapport għadu ma ġiex ippreżentat; Legalità tat-tranżazzjonijiet bażiċi
28. Jinnota b'sodisfazzjon li l-Qorti Ewropea ta' l-Awdituri tqis li f'oqsma fejn is-sistemi superviżorji u ta' kontroll huma implimentati b'mod li jipprovdi mmanniġġar xieraq tar-riskju, it-tranżazzjonijiet kollha kemm huma ma jkollhomx żbalji materjali;
29. Jiddeplora, madankollu, il-fatt li f'oqsma importanti ħafna ta' nfiq tal-Komunità bħal ma huma miżuri strutturali, politiki interni u azzjonijiet esterni l-ħlasijiet għadhom affettwati minn żbalji materjali kbar fil-livell ta' l-organizzazzjonijiet inkarigati bl-implimentazzjoni; 30. Jesprimi l-preokkupazzjoni kbira tiegħu dwar il-fatt li l-Qorti Ewropea ta' l-Awdituri għadha ssib dgħjufijiet fl-operat ta' sistemi superviżorji u ta' kontroll u fir-riżervi dwar l-assigurazzjonijiet mogħtija mid-Diretturi Ġenerali, b'mod partikolari fir-rigward tal-legalità u r-regolarità ta' tranżazzjonijiet bażiċi, u jfakkar lill-Istati Membri u lill-Kummissjoni dwar ir-responsabiltajiet tagħhom f'dan ir-rigward;
Informazzjoni u qafas tad-Dikjarazzjoni ta" Assigurazzjoni
31. Jilqa' b'sodisfazzjon il-ħidma tal-Qorti Ewropea ta' l-Awdituri biex ittejjeb aktar iċ-ċarezza ta' l-approċċ tad-DAS fir-rigward tal-faturi li jikkontribwixxu għal sistemi ta' kontroll iktar effiċjenti u effettivi f'kull qasam minn sena għall-oħra u jistieden lill-Qorti Ewropea ta' l-Awdituri biex tibqa' tinforma lill-Parlament regolarment bil-progress f'dan ir-rigward;
32. Jiddispjaċih għan-nuqqas ta' ċarezza dwar il-legalità, u l-impatt inevitabbli fuq il-midja, tar-rapporti tal-Qorti Ewropea ta' l-Awdituri dwar fondi ta' l-UE li qed jingħataw lil ċerti benefiċjarji (kumpaniji tal-ferrovija, klabbs ta' l-ekwitazzjoni jew tat-trobbija taż-żwiemel, klabbs tal-golf u kunsilli lokali) skond ir-regoli ta' eliġibilità; jinnota li minn perspettiva legali din hija fl-aħħar mill-aħħar diskussjoni dwar ir-regoli ta' l-eliġibilità; jenfasizza li huwa appoġġja l-Qorti Ewropea ta' l-Awdituri fil-passat, u se jkompli jagħmel dan meta jikkummenta dwar l-effiċjenza u l-effettività fir-Rapporti Speċjali tiegħu;
33. Ifakkar li l-Qorti Ewropea ta' l-Awdituri għamlet l-użu ta' verifiki u rapporti disponibbli ta' l-istituzzjonijiet tal-verifika nazzjonali parti integrali mill-metodoloġija l-ġdida tiegħu; talab lill-Qorti Ewropea ta' l-Awdituri biex tinforma l-Kumitat għall-Kontroll tal-Baġit tal-Parlament dwar kif juża din l-informazzjoni u talab ukoll lill-Qorti Ewropea ta' l-Awdituri biex tagħti opinjoni dwar l-utilità ta' l-informazzjoni akkwistata mill-istituzzjonijiet tal-verifika nazzjonali meta tfassal ir-rapport annwali tagħha; 34. Jilqa' b'sodisfazzjon il-kwalità ta' partijiet speċifiċi mir-Rapport Annwali tal-Qorti Ewropea ta' l-Awdituri, bħal dik dwar il-miżuri strutturali, kwalità li tippermetti lil kulmin hu konċernat jidentifika l-problemi u jiffoka l-isforzi tiegħu fuq it-titjib meħtieġ; Immaniġġjar baġitarju
35. Jinnota l-isforzi li għamlu s-servizzi tal-Kummissjoni matul l-2006 biex ikunu żgurati l-kompletezza u l-eżattezza tar-reġistrazzjoni ta' ħlasijiet ġodda ta' prefinanzjament, ta' fatturi u dikjarazzjonijiet ta' nfiq miftuħa ġodda, u ta' qtugħ;
36. Jinnota li, fir-rigward tal-Fondi Strutturali, l-2006 kienet l-aħħar sena tal-perjodu ta' programmazzjoni mill-2000 sa l-2006, li sa l-aħħar tiegħu kellhom isiru l-impenji kollha għal dak il-perjodu;
37. Huwa preokkupat li l-impenji baġitarji pendenti fi tmiem l-2006 jirrappreżentaw kemm ħlasijiet fadal li jsiru għall-prospettiva finanzjarja 2000 sa 2006 li jikkorrispondu għal 28% ta' l-ammonti totali ta' l-intestaturi relatati tal-prospettiva finanzjarja għall-perjodu kollu;
38. Jiddispjaċih li impenji baġitarji pendenti – impenji mhux użati ttrasferiti biex jintużaw fis-snin li ġejjin, l-aktar għal programmi plurijennali – marbuta ma' operazzjonijiet strutturali u mal-Fond ta' Koeżjoni żdiedu bi EUR 12.6 biljuni (10.6%) għal EUR 131.6 biljuni; 39. Jinsab imħasseb li l-infiq minħabba l-pressjoni n+2
jista' jfixkel it-twettiq propju tal-proċeduri ta' konklużjoni għal programmi u proġetti strutturali; jinnota li għall-2007, il-pagamenti rigward il-Fondi Strutturali diġa telgħu bi kważi 50% meta mqabbla ma' l-2006; jisħaq li l-Kummissjoni għandha tiżgura proċedura ta' konklużjoni effettiva u jenfasizza l-irwol importanti li għandhom l-Istati Membri f'dan;
40. Jiddispjaċih ukoll għall-fatt li r-rata ta' nfiq għall-Fond ta' Koeżjoni, għall-ERDF u għall-ESF kienet inqas milli mistenni fl-Istati Membri l-ġodda, u kienet marbuta mad-diffikultajiet li iltqgħu magħhom l-Istati Membri biex jassorbixxu l-infiq; jitlob lill-Kummissjoni biex tagħti spjegazzjoni iktar dettaljata dwar l-infiq fuq proġetti strutturali li kien inqas milli mbassar b'mod nazzjonali;
Dikjarazzjonijiet ta' mmaniġġjar nazzjonali u l-punt 44 ta' l-IIA
41. Ifakkar li l-ħtieġa urġenti li jiddaħħlu dikjarazzjonijiet nazzjonali f'livell politiku xieraq, li jkopru l-fondi Komunitarji kollha inklużi fl-immaniġġjar konġunt, kif mitlub minnu fir-riżoluzzjonijiet tiegħu li jakkumpanjaw id-deċiżjoni tal-kwittanza fir-rigward tas-snin finanzjarji ta' l-2003 u l-2005;
42. Ifakkar li fir-riżoluzzjoni tiegħu li takkumpanja d-deċiżjoni dwar il-kwittanza fir-rigward tas-sena finanzjarja 2005, il-Parlament talab lill-Kummissjoni biex qabel tmiem l-2007 tressaq lill-Kunsill proposta għal dikjarazzjoni ta' mmaniġġjar nazzjonali li tkopri l-fondi Komunitarji kollha inklużi fl-immaniġġjar konġunt, ibbażata fuq sottodikjarazzjonijiet mid-diversi korpi nazzjonali responsabbli għall-immaniġġjar tan-nefqa; jirrifjuta t-tweġiba mogħtija mill-Kummissjoni fl-anness għar-rapport tiegħu dwar is-segwitu għall-proċedura ta' kwittanza ta' l-2005, kif ġej: "il-Kummissjoni m'hijiex se taċċetta l-azzjoni proposta minħabba l-fatt li s-27 Stat Membru għandhom strutturi governattivi differenti u strutturi ta' mmaniġġjar differenti għall-fondi ta' l-UE skond l-immaniġġjar konġunt, l-iżvilupp ta' dikjarazzjoni standard waħda ma tagħtix benefiċċji sinifikanti. Madankollu l-Kummissjoni se tibqa' tappoġġja inizjattivi bħal dawn li jittieħdu mill-amministrazzjonijiet nazzjonali"; iqis li din it-tweġiba m'hi sodisfaċenti xejn, meta jitqies il-fatt li iżjed minn 80% tal-baġit ġenerali ta' l-Unjoni Ewropea jaqa' taħt l-hekk imsejjaħ "immaniġġjar konġunt", u iżjed u iżjed fid-dawl tas-sitwazzjoni attwali fir-rigward tal-Fondi Strutturali, kif deskritt mill-Qorti Ewropea ta' l-Awdituri fir-Rapport Annwali tiegħu; ;
43. Jappoġġja b'mod sħiħ l-inizjattiva meħuda minn xi Stati Membri (id-Danimarka, l-Olanda, l-Iżvezja u r-Renju Unit) biex jadottaw dikjarazzjoni nazzjonali dwar l-immaniġġjar ta' fondi Komunitarji u jesprimi l-preokkupazzjoni tiegħu għall-fatt li, minkejja dawn l-inizjattivi, il-biċċa l-kbira ta' l-Istati Membri qed jopponu l-introduzzjoni tagħha; iħeġġeġ lill-Kummissjoni biex tippreżenta l-vantaġġi f'dak li huma relazzjonijiet ta' kontroll bejnha u dawk l-Istati Membri li ħadu dik l-inizjattiva; jitlob lill-Kummissjoni biex tirrapporta fuq bażi regolari lill-Kumitat għall-Kontroll tal-Baġit tiegħu dwar il-progress li sar f'dan ir-rigward.
44. Jinnota l-ewwel sommarji annwali mibgħuta mill-maġġoranza ta' l-Istati Membri, u jitlob lill-Kummissjoni biex tibda l-proċeduri tal-ksur tar-regolamenti kontra dawk l-Istati Membri li ma ssodisfawx l-obbligi tagħhom; jirrimarka li huwa jqis dawn is-sommarji annwali bħala l-ewwel pass lejn dikjarazzjonijiet ta' l-immaniġġjar nazzjonali; jitlob lill-Kummissjoni biex qabel l-ewwel qari tal-baġit 2009 tfassal dokument li janalizza l-punti tajbin u l-punti dgħajfin tas-sistema nazzjonali ta' kull Stat Membru għall-amministrazzjoni u l-kontroll tal-fondi Komunitarji u r-riżultati tal-verifiki li saru, u jitlob lill-Kummissjoni biex tressaq dak id-dokument lill-Parlament u lill-Kunsill; jistieden lill-Kummissjoni biex tirrapporta wkoll dwar il-kwalità tas-sommarji annwali u biex tiżgura li l-valur huwa miżjud mal-proċess b'tali mezzi bħall-identifikazzjoni tal-problemi komuni, is-soluzzjonijiet possibbli u l-aħjar prattiki; 45. Jinnota madankollu, id-dikjarazzjoni kritika tal-Qorti Ewropea ta' l-Awdituri dwar xogħol ta' verifika bl-iskop li "l-awditur estern li jkun jixtieq joqgħod fuq l-opinjoni jew ix-xogħol ta' oħrajn jew li jkun jixtieq juża l-istess opinjoni jew xogħol imsemmi, irid jakkwista evidenza diretta tal-bażi soda ta' dak ix-xogħol"; għalhekk isib ix-xogħol tal-Kumitat ta' Kuntatt tal-Grupp ta' Ħidma responsabbli għall-iżvilupp ta' standards tal-verifika komuni u ta' kriterji tal-verifika komparabbli magħmulin għall-UE essenzjali, u jitlob lill-Kummissjoni biex tħeġġeġ lill-Istati Membri kollha biex jipparteċipaw fih;
46. Ifakkar lill-Kummissjoni dwar il-kritika preċedenti tiegħu dwar is-saħħa tal-bażi li fuqha l-Kummissjoni tgħid li twettaq ir-responsabbiltà politika tagħha permezz tar-rapport ta' sinteżi tagħha, billi l-Kummissjoni m'għandhiex informazzjoni kompleta dwar 80% tal-fondi taħt l-immaniġġjar konġunt u billi l-kwalità tar-rapporti annwali ta' l-attività tvarja; jirrimarka li s-sors ta' dan in-nuqqas ta' għarfien huwa bbażat fuq żewġ raġunijiet ewlenin: fuq naħa l-immonitorjar u s-superviżjoni insuffiċjenti mill-Kummissjoni, u fuq l-oħra nuqqas ta' soluzzjonijiet u responsabiltà konkreti fil-livell ta' l-Istati Membri;
47. Jiddispjaċih li l-Kummissjoni aċċettat b'mod taċitu l-irresponsabilità kollettiva tal maġġoranza ta' l-Istati Membri fir-rigward ta' l-immaniġġjar finanzjarju ta' l-Unjoni Ewropea; jilqa' u jappoġġja l-inizjattivi meħuda minn ftit Stati Membri f'dan ir-rigward, u jitlob lill-Istati Membri l-ohra biex isegwu;
48. Jinnota li l-baġit huwa implimentat mill-Kummissjoni u mill-Membri tagħha u mhux mid-Diretturi Ġenerali li huma uffiċjali maħtura minn delegazzjoni biex jawtorizzaw, u għalhekk jiddispjaċih għall-fatt li r-responsabilità akbar tad-Diretturi Ġenerali ma ġietx akkumpanjata mit-teħid ta' responsabilità diretta (u mhux biss politika) mill-Membri tal-Kummissjoni; jistieden lill-Kummissjoni biex tressaq proposti biex tirranġa din is-sitwazzjoni, li tikkontradixxi l-Artikolu 274 tat-Trattat; 49. Jilqa' b'sodisfazzjon l-analiżi b'saħħitha tal-Qorti Ewropea ta' l-Awdituri tas-sistema ta' kontroll intern fil-Kummissjoni (kapitolu 2 fir-Rapport Annwali tagħha); jinkuraġġixxi lill-Qorti Ewropea ta' l-Awdituri biex iżżomm dan l-iżvilupp pożittiv billi tinkludi analiżi ta' l-azzjonijiet jew tan-nuqqas ta' azzjonijiet ta' Membri individwali tal-Kummissjoni fir-rigward ta' din is-sitwazzjoni;
50. Ifakkar li l-governanza hija dwar il-pożizzjoni ta' staff li għandu xogħol ta' kontabilità u ta' kontroll vis-a-vis l-immanniġġar tagħhom, is-setgħa li għandhom biex jinfurzaw l-azzjonijiet, il-ħiliet u t-taħriġ tagħhom;
51. Jitlob lid-Direttur Ġenerali u lid-Direttorat Ġenerali għall-Baġit biex jagħtu opinjoni formali dwar il-kwalità u l-effiċjenza tas-sistemi ta' kontroll interni;
52. Jitlob lis-Segretarju Ġenerali biex jagħti dikjarazzjoni ta' assigurazzjoni formali fir-rigward tal-kwalità tad-dikjarazzjonijiet individwali mid-Diretturi Ġenerali;
53. Jitlob lill-awditur intern tal-Kummissjoni biex jevalwa d-dikjarazzjoni ta' assigurazzjoni tal-Kummissjoni billi jagħti opinjoni ta' verifika;
54. Ifakkar l-importanza ta' linji ta' rappurtaġġ li jaħdmu - komunikazzjoni miftuħa bejn l-istess gruppi ta' staff speċjalizzat professjonali f'Direttorati Ġenerali differenti bħal, pereżempju, staff ta' l-IT, staff tal-kontroll intern, staff tal-verifika interna u accountants, eċċ. - f'organizzazzjoni silo bħall-Kummissjoni; jiddispjaċih li saru ftit wisq sforzi biex jiddaħħal dan l-istrument ta' governanza; jistieden lill-Kummissjoni biex tiżgura l-introduzzjoni ta' linji ta' rappurtaġġ operattivi obbligatorji mill-aktar fis possibbli u biex tirrapporta lill-Kumitat tiegħu għall-Kontroll tal-Baġit dwar dan sa mhux aktar tard minn Settembru 2008;
55. Jistieden lill-Kummissjoni biex ittejjeb il-grad ta' l-uffiċjal tal-kontabilità għall-istess grad bħall-kontropartijiet operazzjonali ta' l-uffiċjal tal-kontabilità;
56. Barra minn hekk, jistieden lill-Kummissjoni biex tibdel il-kompożizzjoni tal-Kumitat għall-Progress tal-verifika sabiex in-numru ta' membri esterni ikun l-istess bħan-numru ta' Membri tal-Kummissjoni; jistieden ukoll lill-Kummissjoni biex tinnomina wieħed mill-membri esterni tal-Kumitat għall-Progress tal-Verifika bħala l-president tiegħu;
57. Jistenna li l-Kummissjoni toħroġ dikjarazzjoni ta' assigurazzjoni istituzzjonali annwali għall-Kummissjoni kollha li l-President tal-Kummissjoni jippreżenta lill-Kumitat għall-Kontroll tal-Baġit tal-Parlament;
Is-sistema ta' kontroll intern tal-Kummissjoni
Il-pjan ta' azzjoni għal qafas ta' kontroll intern integrat
58. Jilqa' b'sodisfazzjon il-progress globali li sar fl-iżvilupp tas-sistema ta' kontroll intern tal-Kummissjoni;
59. Ma jaqbilx mad-dikjarazzjoni tal-Kummissjoni fir-rapport ta' progress ta' l-2008 imsemmi hawn fuq dwar il-pjan ta' azzjoni għal qafas ta' kontroll intern integrat li l-Azzjonijiet 1, 3, 3N, 5, 8 u 13 huma lesti; jirrimarka li s'issa huwa ma jaf xejn dwar dokumenti jew dikjarazzjonijiet ta' prova li jiġġustifikaw dikjarazzjoni bħal din; għalhekk jinsab f'sitwazzjoni fejn jiddubita bis-serjetà jekk dawn il-miżuri twaqqfux, aħseb u ara jekk dawn ġewx implimentati jew jekk kellhomx impatt fuq il-progress ta' l-implimentazzjoni ta' dak il-pjan ta' azzjoni; 60. Jilqa' madankollu s-skorbords ta' kull sitt xhur dwar l-implimentazzjoni ta' dak il-pjan ta' azzjoni;
61. Jenfasizza madankollu li għall-implimentazzjoni ta' l-Azzjonijiet 1, 3, 3N, 5, 10, 10N, 11, 11N, 13 u 15, il-Kummissjoni hija wkoll dipendenti fuq il-koperazzjoni ma' l-Istati Membri; jisħaq li jappoġġja għal kollox dawn l-azzjonijiet, u jħeġġeġ għalhekk lill-Kummissjoni biex tuża kull għodda disponibbli għad-dispożizzjoni tagħha biex timplimentahom kemm jista' jkun malajr;
62. Jistenna li s-skorbord rilevanti jasal għand il-Parlament sa l-1 ta' Jannar 2009 għall-użu fil-proċedura ta' kwittanza fir-rigward tas-sena finanzjarja 2007; Analiżi tal-bilanċ eżistenti bejn in-nefqa operattiva u l-ispiża għas-sistema ta' kontroll tal-fondi ta' l-UE 63. Jiddispjaċih ħafna li sal-lum għadu ma rċeviex informazzjoni dwar l-analiżi tal-benefiċċju fis-sens ta' nfiq tas-sistemi ta' kontroll tal-fondi ta' l-UE, kif kien talab fir-riżoluzzjoni li takkumpanja d-deċiżjoni dwar il-kwittanza fir-rigward tas-sena finanzjarja 2005; Rapport ta' Sintesi
64. Jidhirlu li mhijiex aċċettabbli li l-Kummissjoni tnaqqas ir-riżultati tal-verifika tal-Qorti Ewropea ta' l-Awdituri, li huma bbażati fuq Standards tal-Verifika Internazzjonali aċċettati sew, għal "differenzi ta' opinjoni dwar it-tipoloġija u l-impatt taż-żbalji u dwar l-evalwazzjoni tan-nuqqasijiet tas-sistemi, u parzjalment il-perċezzjonijiet differenti dwar it-tħaddim tal-mekkaniżmi għall-korrezzjoni finanzjarja" (paġna 2, l-aħħar paragrafu);
65. Huwa ta' l-opinjoni li r-riżervi kollha rigward nuqqas ta' assigurazzjoni dwar il-legalità u r-regolarità ta' l-infiq Komunitarju għandhom ikunu riflessi fir-rapporti ta' l-attività annwali, kif ukoll fir-Rapport ta' Sintesi; jidhirlu għalhekk li hija sorprendenti ferm li tliet Diretturi-Ġenerali ddeċidew biss fl-2006 li jdaħħlu riżerva rigward l-immaniġġjar u l-kontroll ta' l-INTERREG, li, kif innotaw huma stess, kien diġà jeżisti għal numru ta' snin (paġna 4, l-aħħar paragrafu); 66. Jinsab imħasseb dwar id-dikjarazzjonijiet ta' l-Awditur Intern fl-ewwel Rapport ta' Ħarsa Ġenerali tiegħu li juri li, għalkemm kien hemm xi ftit progress, nofs ir-rakkomandazzjonijiet kritiċi u importanti ħafna ma ġewx implimentati qabel id-dati proposti (paġna 8, qabel l-aħħar paragrafu); jitlob lill-Kummissjoni biex tqiegħed iżjed enfasi fuq l-implimentazzjoni ta' dawn ir-rakkomandazzjonijiet;
Responsabilità politika u responsabilità amministrattiva fil-Kummissjoni
Rapporti annwali dwar l-attivitajiet
67. Jinnota b'dispjaċir li skond il-Qorti Ewropea ta' l-Awdituri: "(...) f'partijiet sinifikanti mill-baġit ta' l-UE, id-Diretturi Ġenerali jagħtu rapport iktar pożittiv dwar il-legalità u r-regolarità ta' l-infiq ta' l-UE li m'huwiex konsistenti mal-verifika tal-Qorti Ewropea ta' l-Awdituri." (Punt 2.13 tar-Rapport Annwali);
68. Jiddispjaċih għall-fatt li fir-Rapport Annwali, il-Qorti Ewropea ta' l-Awdituri enfasizzat għal darb'oħra li wħud mir-rapporti annwali dwar l-attivitajiet ma fihomx evidenza biżżejjed għad-dikjarazzjoni ta' assigurazzjoni tiegħu (punti 2.14 sa 2.18 tar-Rapport Annwali);
69. Jilqa' l-fatt li r-Rapport ta' Sintesi jisħaq li "fil-każijiet kollha fejn ikun hemm differenza bejn l-opinjoni tal-Qorti Ewropea ta' l-Awdituri u dik tad-Direttur-Ġenerali, dan ta' l-aħħar ikollu jispjegaha fir-rapport ta' l-attività annwali tiegħu tas-sena ta' wara" (punt 2), u jittama li t-titjib jibda jidher fir-rapporti annwali ta' l-2007 dwar l-attivitajiet u fir-rapporti tas-snin ta' wara;
70. Isaqsi lill-Kummissjoni biex ittejjeb ir-rapporti ta' l-attività annwali permezz ta' l-istabbiliment ta' kriterji komuni biex jinkitbu r-riżervi u l-formalizzazzjoni iżjed b'saħħitha tagħha sabiex tippermetti komparabilità ikbar bejn ir-rapporti ta' l-attività annwali ta' Direttorati-Ġenerali differenti u matul iż-żmien; isaqsi lill-Kummissjoni biex tqis l-osservazzjonijiet magħmula mill-Qorti Ewropea ta' l-Awdituri dwar ir-rapporti ta' l-attività annwali u biex ittejjeb il-konsultazzjoni mill-qrib magħha; Trasparenza u etika
71. Jilqa' l-pubblikazzjoni tas-"Segwitu tal-Green Paper dwar Inizjattiva Ewropea għat-Trasparenza" (COM(2007)0127) fejn il-Kummissjoni tiddikjara, skond l-Artikolu 30(3) tar-Regolament Finanzjarju, li informazzjoni dwar benefiċjarji ta' fondi ta' l-UE jkunu disponibbli pubblikament mill-2008 (taqsima 2.3.2.) u tiddikjara li "fir-rebbiegħa ta' l-2008" se tniedi reġistru għar-rappreżentanti ta' interess (lobbyists);
72. Huwa konxju ta' l-argumenti favur kemm ir-reġistrazzjoni volontarja kif ukoll ir-reġistrazzjoni obbligatorja tar-rappreżentanti ta' interess; jinnota d-deċiżjoni tal-Kummissjoni biex tibda b'reġistru volontarju u tevalwa s-sistema wara sena; huwa konxju tal-bażi legali għal reġistru mandatorju provdut mit-Trattat ta' Liżbona; ifakkar li r-reġistru attwali tal-Parlament diġà huwa mandatorju u li reġistru komuni possibbli jkun de facto mandatorju, billi li wieħed jirreġistra huwa, fiż-żewġ każijiet, prerekwiżit biex wieħed ikollu aċċess għall-Parlament; 73. Ifakkar il-bżonn għal kodiċi ta' kondotta ġdid għall-Membri tal-Kummissjoni biex jittejbu u jiġu definiti b'mod iżjed ċar ir-responsabilità u r-responsabilità (accountability) politika individwali u kollettiva tagħhom għad-deċiżjonijiet tagħhom u għall-implimentazzjonji tal-linji politiċi tagħhom mis-servizzi tagħhom;
74. Jinsisti fuq ir-responsabiltà tal-Kummissjoni li tiżgura l-kompletezza, ir-riċerkabilità u l-komparabiltà tad-dejta mogħtija dwar il-benefiċjarji tal-fondi ta' l-UE, u jfakkar it-tweġiba bil-miktub tal-Kummissjoni lill-Parlament li fiha hija stipulata l-intenzjoni li tkun iffinalizzata u milħuqa ftehima ma' l-Istati Membri qabel April 2008 dwar l-istandards komuni ta' tali data; 75. Ifakkar l-osservazzjoni tiegħu fil-paragrafu 85 tar-riżoluzzjoni li takkumpanja d-deċiżjoni tal-kwittanza fir-rigward tas-sena finanzjarja 2005 sabiex jintalab aċċess faċli għal informazzjoni dwar min huwa rrappreżentat fid-diversi forom ta' gruppi ta' esperti u dwar x'inhu xogħolhom, u l-osservazzjoni tagħha fil-paragrafu 86 sabiex tisdieden lill-Kummissjoni biex tippubblika l-ismijiet ta' dawk in-nies li jieħdu sehem f'dawn il-gruppi, u l-ismijiet tal-konsulenti speċjali li qabbdu l-membri individwali tal-Kummissjoni, id-Diretturi Ġenerali jew il-kabinetti; jitlob li l-ismijiet ta' l-esperti u l-kunsilliera kollha fil-gruppi ta' ħidma tal-Kummissjoni jsiru pubbliċi;
76. Ifakkar it-tweġibiet mogħtija waqt is-seduta ta' smigħ tal-21 ta' Jannar 2008 mill-Membru tal-Kummissjoni responsabbli għall-kwittanza li r-reġistru ta' gruppi esperti ikun fih dawn il-gruppi kollha, inkluża l-informazzjoni dwar membri tal-kumitati ta' kumitoloġija, esperti individwali, entitajiet konġunti u kumitati għad-djalogu soċjali;
77. Ifakkar ukoll fil-paragrafu 76 tar-riżoluzzjoni tiegħu li takkumpanja d-deċiżjoni ta' kwittanza fir-rigward tas-sena finanzjarja 2005 fejn talab "li jkun żgurat li l-kodiċi ta' kondotta li jorbot tal-Kummissarji jinkorpora r-regoli etiċi meħtieġa u l-linji gwida ewlenin li għandhom josservaw il-Membri tal-Kummissjoni fil-qadi ta' dmirijiethom, b'mod partikulari meta jaħtru lil kollegi, speċjalment fil-'kabinetti' tagħhom";
78. Jiddispjaċih għat-tweġiba mogħtija mill-Kummissjoni fl-anness għar-rapport tagħha fuq imsemmi dwar is-segwitu tal-proċedura ta' kwittanza ta' l-2005 (paġna 18) li tgħid li dawn ir-regoli għadhom ma jeżistux, u jħeġġeġ lill-Kummissjoni biex jadotthom;
79. Ifakkar l-importanza ta' trasparenza sħiħa u ta' pubbliċità fir-rigward ta' staff tal-kabinetti tal-Membri tal-Kummissjoni li ma kinux impjegati skond ir-Regolamenti ta' l-Istaff;
KWISTJONIJIET SETTORJALI
Id-dħul
80. Jilqa' b'sodisfazzjon il-fatt li l-Qorti Ewropea ta' l-Awdituri kkunsidrat li fir-rigward ta' l-aspetti materjali kollha s-sistemi ta' superviżjoni doganali kienu sodisfaċenti, li l-kontijiet rigward ir-riżorsi proprji tradizzjonali kien ta' min joqgħod fuqhom u li t-tranżazzjonijiet sottostanti kienu legali u regolari, anke jekk għad fadal xi dgħjufijiet;
81. Jilqa' b'sodisfazzjon ukoll il-fatt li l-Qorti Ewropea ta' l-Awdituri ġġudikat li r-riżorsi tal-VAT u tad-DGN huma kkalkulati, miġburin u mdaħħlin tajjeb fil-kontijiet Komunitarji mill-Kummissjoni;
82. Jinnota b'sodisfazzjon, fir-rigward tar-riżorsa tal-VAT, li l-Kummissjoni żammet il-frekwenza u l-kwalità ta' l-ispezzjonijiet tagħha; madankollu, huwa mħasseb dwar l-għadd ta' riżervi pendenti, u għalhekk jistieden lill-Kummissjoni biex, f'kooperazzjoni ma' l-Istati Membri, tkompli l-isforzi tagħha biex tiżgura li r-riżervi jitneħħew f'perjodi ta' żmien raġonevoli;
83. Jitlob lill-Kummissjoni biex tikkomunika lill-Parlament x'bi ħsiebha tagħmel fil-każ ta' Stati Membri b'riżervi kontinwi;
Il-politika agrikola komuni
84. Jilqa' b'sodisfazzjon it-titjib ġenerali fl-2006 fin-nefqa tal-CAP u d-dikjarazzjoni tal-Qorti Ewropea ta' l-Awdituri li s-Sistema Integrata ta' Amministrazzjoni u Kontroll (IACS), li hija l-għodda prinċipali ta' kontroll għall-għajnuna għaż-żoni, il-premiums ta' l-annimali u l-iskema l-ġdida dwar żona unika ta' ħlas hi sistema effettiva biex tillimita r-riskju ta' nefqa irregolari, jekk tkun applikata kif xieraq;
85. Japprezza l-isforzi tal-Kummissjoni biex titwessa' l-applikazzjoni ta' l-IACS u jistenna li l-Kummissjoni tiżgura, skond il-pjanijiet u t-tweġibiet mogħtija lill-Parlament, li l-persentaġġ ta' nefqa agrikola kopert mill-IACS ikun mill-anqas 89% sa l-2010 u 91,3% sa l-2013;
86. Jiddispjaċih li r-riżultat tal-Qorti Ewropea ta' l-Awdituri wera li n-nefqa tal-CAP kienet għadha affettwata materjalment minn żbalji u għall-fatt li l-kontrolli implimentati skond l-IACS ghadhom muhux infurzati b'mod effettiv u lanqas m'huma affidabbli għalkollox f'xi Stati Membri, u għalhekk iħeġġeġ lill-Kummissjoni biex tiċċekkja darbtejn ma' l-Istati Membri li l-IACS hija implimentata għalkollox fl-Istati Membri kollha ta' l-UE-15 u li jitranġaw id-dgħjufijiet misjuba fl-Istati Membri ta' l-UE-10; 87. Jiddispjaċih għall-fatt li l-Qorti Ewropea ta' l-Awdituri reġgħet sabet problemi fl-implimentazzjoni ta' l-IACS fil-Greċja; jappoġġja għalkollox l-intenzjoni tal-Kummissjoni (kif iddikjarat lill-Kumitat tiegħu dwar il-KOntroll tal-Baġit) li tiżgura li leġiżlazzjoni attwali dwar is-sospensjoni ta' ħlasijiet tkun infurzata b'mod strett jekk il-gvern Grieg ma jsolvix il-problemi eżistenti sal-limiti ta' żmien iffissati;
88. Jiddispjaċih għall-fatt li fl-iżvilupp rurali, x'aktarx li l-miżuri agroambjentali jkollhom inċidenza għolja ta' żbalji għax il-bdiewa ma jissodisfawx il-kundizzjonijiet ta' eliġibilità li spiss ikunu kumplessi; jikkunsidra li l-Kummissjoni għandha tqis kif xieraq il-pertinenza tal-kundizzjonijiet ta' eliġibilità għal miżuri bħal dawn u teżamina l-possibilità li tissimplifika dawk il-kundizzjonijiet;
89. Jinnota l-fatt li l-Kummissjoni semmiet il-ħtieġa possibbli li jkun applikat livell differenti ta' riskju tollerabbli għall-qasam agroambjentali sabiex jinstab il-bilanċ ġust bejn it-titjib u l-ħarsien ta' l-ambjent u l-ispejjeż biex ikunu kkontrollati l-miżuri applikati; madankollu, jinsisti dwar l-applikazzjoni korretta u kontroll biżżejjed ta' l-infiq Komunitarju u jistieden lill-Kummissjoni biex tinvestiga u tevalwa bir-reqqa l-ispejjeż u l-benefiċċji possibbli fil-qasam tal-miżuri agroambjentali kif ukoll ir-rabta ma' oqsma oħra ta' nfiq, u biex tippreżenta din l-analiżi lill-Kunsill, lill-Parlament u lill-Qorti Ewropea ta' l-Awdituri bħala bażi minima għad-diskussjoni dwar il-ħtieġa ta' riforma. kif indikat mill-Kummissjoni;
90. Jinnota li, peress li l-proċedura ġdida ta' approvazzjoni finanzjarja taħseb għal irregolaritajiet li l-Istati Membri jqisu li huma rrekuperabbli, u perees li l-ammonti huma attribwiti lill-Komunità fuq il-bażi ta' informazzjoni mill-Istati Membri, il-Kummissjoni issa trid twettaq segwitu dettaljat biex tiżgura li d-djun huma korretti u attribwiti sew lill-baġit Komunitarju;
91. Ifakkar ukoll li l-ispiża tal-korrezzjonijiet finanzjarji jridu jitħallsu mill-Istati Membri, is-soltu minn dawk li jħallsu t-taxxi, iżjed milli mill-benefiċjarji ta' l-għajnuna mħallsa b'mod irregolari;
92. Jinnota li, skond il-Qorti Ewropea ta' l-Awdituri, meta vverifikat l-iskema waħda ta' ħlas (għall-ewwel darba fl-2006), il-Kummissjoni ma speċifikatx l-iskop u l-kobor tal-ħidma tal-korpi ta' ċertifikazzjoni, u xi korpi ta' ċertifikazzjoni (pereżempju fl-Italja) eskludew il-verifika tad-drittijiet, filwaqt li semmewha biss fiċ-ċertifikati tagħhom, u l-Kummissjoni aċċettat dan kollu bla kummenti;
93. Jiddispjaċih li l-livell ta' pagamenti irregolari ffinanzjati mill-CAP għadu mhuwiex magħruf jew ikkalkulat mill-Kummissjoni b'mod li jkun meqjus xieraq mill-Qorti Ewropea ta' l-Awdituri; jinnota li l-Qorti Ewropea ta' l-Awdituri skopriet li ma setgħux isiru l-korrezzjonijiet għal pagamenti irregolari b'ammont massimu ikkalkulat ta' EUR 100 miljun għax dawn instabu wara l-limitu ta' żmien ta' sentejn; jistieden lill-Kummissjoni biex talloka riżorsi adegwati għal verifiki ta' konformità sabiex isiru l-korrezzjonijiet għal pagamenti irregolari fil-limitu ta' żmien;
94. Iqis li d-dgħjufijiet kollha imsemmija mill-Qorti Ewropea ta' l-Awdituri fir-Rapport Annwali tiegħu għandhom jitranġaw mill-Kummissjoni sabiex tiżgura livell għola ta' assigurazzjoni mix-xogħol tal-korpi ta' ċertifikazzjoni;
95. Jieħu nota tal-konklużjonijiet stipulati f'punti 5.20 u 5.21 tar-Rapport Annwali tal-Qorti Ewropea ta' l-Awdituri u jħeġġeġ lill-Kummissjoni biex ittejjeb il-kontrolli fir-Renju Unit, li ma kinux konformi mal-leġiżlazzjoni Komunitarja meta allokat drittijiet u meta ħallset lil sidien il-kera mill-Iskema Waħda ta' Ħlas (SPS) u mill-għajnuna għall-iżvilupp rurali għal art mikrija lil bdiewa biex titħaddem minnhom, kif ukoll f'dawk l-Istati Membri (l-Awstrija, l-Irlanda u r-Renju Unit) li naqsu li japplikaw b'mod korrett ċerti elementi ewlenin ta' l-SPS u li estendew il-konsolidament tad-drittijiet lil hinn mid-dispożizzjonijiet tar- Regolament tal-Kunsill (KE) Nru 1782/2003 tad-29 ta" Settembru 2003 li jistabbilixxi regoli komuni għal skemi diretti ta" appoġġ fi ħdan il-politika agrikola komuni u li jistabbilixxi ċerti skemi ta" appoġġ għall-bdiewa(11)
96. Jieħu nota ta' l-affermazzjoni ċara ħafna tal-Kummissjoni, kemm fit-tweġibiet lill-Qorti Ewropea ta' l-Awdituri (punt 5.27 tar-Rapport Annwali) kif ukoll quddiem il-Kumitat tiegħu għall-Kontroll tal-Baġit kompetenti tal-Parlament, li l-ebda benefiċjarju m'huwa eliġibbli għal appoġġ agrikolu sakemm ma jkollu jew ma jkollhiex attività agrikola; jistenna li l-Kummissjoni ssegwi l-każijiet identifikati mill-Qorti Ewropea ta' l-Awdituri, u li tiżgura li ma jsirux ħlasijiet, u li jekk isiru li jkunu rkuprati, lil sidien ta' artijiet li m'għandhomx attività agrikola;
97. Jistieden lill-Kummissjoni, fid-dawl tad-dikjarazzjoni mill-Qorti Ewropea ta' l-Awdituri li aktar minn 700 benefiċjarju ġdid jappartjenu għal kategoriji bħal klabbs tal-golf, klabbs tal-krikit, parks/zuwijiet għad-divertiment, stabbilimenti ta' l-ekwitazzjoni, kumpaniji tal-ferroviji u kunsilli lokali, biex tagħti ħarsa ġenerali u evalwazzjoni ta' l-iżvilupp ta' l-allokazzjoni ta' appoġġ agrikolu lil benefiċjarji bħal dawn, li jkunu eliġibbli għall-finanzjament taħt ir-regoli attwali;
98. Ifakkar lill-Istati Membri dwar l-possibiltà eżistenti li jinfluwenzaw u li jiddeċiedu f'kuntest nazzjonali li jitnaqqsu iktar l-attivitajiet u l-benefiċjarji eliġibbli għall-fondi; jistieden lill-Kummissjoni, jekk xieraq fid-dawl ta' żviluppi u skond l-evalwazzjoni tagħha ta' l-użu tal-miżuri ta' appoġġ, biex tippreżenta proposta għall-emenda jew għar-reviżjoni tar-regoli;
Miżuri strutturali, impjieg u affarijiet soċjali
99. Ifakkar li fl-2006, l-iffinanzjar tal-Komunità tal-Politiki Strutturali kien ta' EUR 32,4 biljun; innota li għall-2007, dan l-ammont tela' għal EUR 46,4 biljun, mingħajr ma ġie inkluż il-ko-iffinanzjar mill-Istati Membri;
100. Jinnota b'sodisfazzjon kbir li, fir-Rapport Annwali tagħha, il-Qorti Ewropea ta' l-Awdituri wriet li r-rimbors għall-ispiża tal-proġetti tal-Politiki Strutturali huwa suġġett għal żbalji materjali, li l-proporzjon tar-rimborsi fil-kampjun affettwat mill-iżball kien ta' 44% u li "mill-inqas 12% ta' l-ammont totali rimbursat fil-politiki strutturali ma kellux jiġi rimbursat"; 101. Jinnota b'tħassib kbir l-osservazzjonijiet tal-Qorti Ewropea ta' l-Awditurili li: a)
31% biss mill-proġetti fil-kampjun għall-verifika tagħha ġie rimbursat b'mod korrett u ma kienx affettwat mill-iżbalji tal-konformità;
is-sistemi ta' kontroll fl-Istati Membri huma ġeneralment ineffettivi jew biss moderatament effettivi; c)
ftit iżjed minn nofs il-verifiki tal-Kummissjoni ezaminati minnha jidhru li kellhom il-kwalitajiet kollha ta' strument superviżorju effettiv; jiddispjaċih għall-konklużjoni tal-Qorti Ewropea ta' l-Awdituri li hija kunfidenti b'mod raġunevoli li mill-inqas 12% ta' l-ammont totali rimbursat għall-proġetti tal-Politiki Strutturali ma misshomx ġew rimbursati;
102. iqis li mhuwiex aċċettabbli li, skond il-Qorti Ewropea ta' l-Awdituri, is-sistemi ta' kontroll fl-ewwel livell fl-Istati Membri huma ġeneralment ineffettivi jew biss moderatament effettivi, u li numru ta' awtoritajiet nazzjonali u reġjonali ma jimmaniġġjawx il-fondi ta' l-UE b'attenzjoni suffiċjenti; jinnota li fil-kampjun għall-verifika tal-Qorti Ewropea ta' l-Awdituri (19-il sistema ta' kontroll fl-ewwel livell) l-ebda mis-sistemi ma kienu effettivi, 6 biss moderatament effettivi u 13 ineffettivi, u għalhekk ma sar l-ebda progress fil-qasam tal-Fondi Strutturali meta mqabbel ma' l-2005; jinsab imħasseb sew minħabba n-nuqqas ta' kapaċità tal-Kunsill li jirrikonoxxi b'mod ċar ir-responsabilità tiegħu għal din is-sitwazzjoni, li rriżultat l-iżjed minħabba kontrolli mhux adegwati mill-Istati Membri;
103. Għalhekk iħeġġeġ lill-Kummissjoni biex tagħmel użu minn kontrolli ex ante ħalli tivverifika jekk is-sistemi superviżorji u ta' kontroll għall-perjodu 2007 sa 2013 humiex imwaqqfa fl-Istati Membri kollha, u biex issegwi b'mod regolari dawk il-kontrolli; 104. Jiddispjaċih ukoll għall-fatt li, skond il-Qorti Ewropea ta' l-Awdituri, il-Kummissjoni tagħmel biss superviżjoni moderatament effettiva tas-sistemi tal-kontroll fl-Istati Membri, filwaqt li ma jirnexxilhiex tevita r-rimbors ta' spejjeż esaġerati jew mhux eliġibbli;
105. Jinnota b'dispjaċir li, kif irrimarkat il-Qorti Ewropea ta' l-Awdituri, fir-rigward ta' l-ispiża taħt il-Politiki Sstrutturali (bħall-CAP u l-politiki interni), il-kriterji kumplikati jew ta' eliġibilità mhux ċara jew ir-rekwiżiti legali kumplessi għandhom impatt negattiv fuq il-legalità u r-regolarità tat-tranżazzjonijiet;
106. Jidhirlu li mhijiex aċċettabbli li skond il-Kummissjoni(12)
huwa mistenni ftit progress rigward is-simplifikazzjoni tar-regolamenti eżistenti li jirregolaw il-Fondi Strutturali għall-perjodu 2007 sa 2013, u li simplifikazzjoni ulterjuri se tkun proposta biss fil-parti leġiżlattiva li jmiss;
107. Iħeġġeġ lill-Kummissjoni biex taħdem fuq is-segwitu tar-rakkomandazzjoni tal-Qorti Ewropea ta' l-Awdituri (Punt 6.45 tar-Rapport Annwali) rigward il-Fond ta' Koeżjoni, u biex jitressqu iżjed proposti ta' simplifikazzjoni kemm jista' jkun malajr, inter alia, għal regoli ċari u diretti, ma' linji gwida u ma' kriterji ta' l-eliġibilità;
108. Iqis u jaqbel għal kollox mal-Qorti Ewropea ta' l-Awdituri li l-awtoritajiet ta' l-Istati Membri għandhom rwol importanti ħafna fl-implimentazzjoni effettiva tal-Fondi Strutturali u li l-Kummissjoni għandha ssaħħaħ il-verifiki tagħha u tagħmel sforzi addizzjonali biex tissorvelja l-Awtoritajiet ta' l-Immaniġġjar fl-Istati Membri;
109. Jiddispjaċih għan-nuqqas ta' inċentivi għall-Istati Membri biex jikkontrollaw l-ispiża b'mod effettiv, għax kwalunkwe spiża mhux eliġibbli identifikata mill-Kummissjoni jew mill-Qorti Ewropea ta' l-Awdituri tista' tinqaleb għal spiża eliġibbli mill-Istat Membru; jitlob lill-Kummissjoni biex tiżgura li fil-futur, l-irregolaritajiet identifikati biss mill-Istati Membri nfushom jistgħu jinqalbu għal spejjeż oħra mingħajr xi telf ta' ffinanzjar għall-Istat Membru kkonċernat;
110. Jilqa' l-pjan ta' azzjoni tal-Kummissjoni msemmi hawn fuq biex jissaħħaħ l-irwol superviżorju tal-Kummissjoni taħt immanniġġar konġunt ta' azzjonijiet strutturali, li għandu 37 miżura mmirati biex jitnaqqsu l-pagamenti irregolari magħmula mill-Istati Membri; jilqa' wkoll l-impenn tal-Kummissjoni ddikjarat b'mod pubbliku fis-seduta quddiem il-Kumitat għall-Kontroll tal-Baġit tal-25 ta' Frar 2008 biex tirrapporta kull tliet xhur lill-Parlament dwar il-progress ta' dan il-pjan ta' azzjoni; jistenna lill-Kummissjoni biex ittejjeb l-iskema ta' rappurtar b'koperazzjoni mal-Qorti Ewropea ta' l-Awdituri; jitlob lill-Kummissjoni, filwaqt li tassumi r-responsabilità tagħha tat-Trattat għall-implimentazzjoni tal-baġit u filwaqt li jiġi rrispettat il-prinċipju ta' mmaniġġjar finanzjarju sod, biex tieħu, b'koperazzjoni ma' l-Istati Membri, il-miżuri li ġejjin dwar l-immaniġġjar maqsum tal-Fondi Strutturali; a)
biex tieħu impenn formali ħalli timplimenta bis-sħiħ il-pjan ta' azzjoni u biex taqbel b'mod partikolari ma': -
rapportar kull tliet xhur tal-progress, imkejjel fejn hu possibbli f'termini kwantitattivi iżjed milli kwalitattivi, f'forma aċċettabbli għall-Qorti Ewropea ta' l-Awdituri, b'mod partikolari billi tippreżenta rapporti ta' progress sal-31 ta' Ottubru 2008 u l-31 ta' Jannar 2009; -
tipprovdi rappurtar komplet u preċiż kull tliet xhur dwar il-korrezzjonijiet u l-irkupru magħmul minnha, b'mod partikolari bit-tressiq ta' rapporti ta' progress ikkonċernati sal-31 ta' Ottubru 2008 u l-31 ta' Jannar 2009; -
takkwista informazzjoni mill-Istati Membri dwar il-korrezzjonijiet li jkunu għamlu permezz ta' l-irtirar ta' proġetti jew l-irkupru ta' żbalji u b'mod partikolari billi jitressqu r-rapporti ta' progress sal-31 ta' Ottubru 2008 u sal-31 ta' Jannar 2009 dwar il-verifika tagħha tal-kompletezza u l-preċiżjoni ta' dawn il-korrezzjonijiet;
biex tieħu miżuri ulterjuri ħalli tevita l-iżbalji fil-futur, b'mod partikolari billi jitjiebu l-kontrolli ta' l-ewwel livell; 111. Jitlob lill-Kummissjoni biex tippreżentalu skorbord bid-data finali għall-implimentazzjoni ta' dan il-pjan ta' azzjoni, inkluża wkoll skema komuni ta' l-indikaturi kwantitattivi u ta' l-iskadenzi intermedjarji għall-implimentazzjoni tiegħu;
112. Huwa ta' l-opinjoni li l-Kummissjoni għandha tiffoka fuq l-affidabilità tas-sistemi ta' l-immonitorjar u tar-rappurtar, biex tiggwida lill-Istati Membri u tikkoordina l-istandards tal-verifika, u għandha dejjem tagħti tqassim għal kull Stat Membru; 113. Jistenna li l-Kummissjoni tibda proċeduri ta' ksur kontra dawk l-Istati Membri li ma jkunux ikkonformaw ma' l-obbligi tagħhom skond ir-regolamenti dwar il-Fondi Strutturali, ir-Regolament Finanzjarju u r-regoli implimentattivi u l-IIA, b'mod partikolari dawk l-Istati Membri li ma jippreżentawx ir-rapporti dwar l-irkupru u l-korrezzjonijiet finanzjarji, dawk li ma jippreżentawx is-sommarji annwali b'konformità mal-linji gwida u dawk li l-kwalità tas-sommarji annwali tagħhom mhumiex adegwati; 114. Jisħaq l-importanza tal-linji gwida tal-Kummissjoni għat-twettiq effettiv ta' l-IIA; huwa ta' l-opinjoni li dawn il-linji gwida għandhom, bħala l-ewwel pass, jeħtieġu dak li diġà huwa meħtieġ mir-regolament settorjali fl-agrikultura (jiġifieri dikjarazzjoni ta' assigurazzjoni ffirmata mill-kap ta' l-Awtorità ta" Mmaniġġjar u akkumpanjat minn rapport ta' ċertifikazzjoni);
115. Jinsisti li l-Kummissjoni għandha tibda proċeduri ta' sospensjoni kontra l-Istati Membri li s-sistemi ta' kontroll ta' l-ewwel livell tagħhom mhumiex adegwati, u li għandha tgħaġġel is-sistema tas-sanzjonijiet u tippreżenta lill-Parlament pjan konkret taż-żmien opportun u tas-sanzjonijiet li jridu jiġu applikati f'każ li jiġu identifikati xi irregolaritajiet;
116. Jinsisti fuq rappurtar li jista' jiġi verifikat dwar korrezzjonijiet u rkupri mill-Kummissjoni (revoki, rkupri mill-Istati Membri, rkupri mill-Kummissjoni, korrezzjonijiet netti, sospensjoni ta' pagamenti) għall-pagamenti illegali kollha għall-fondi kollha b'definizzjonijiet preċiżi tal-kategoriji differenti tal-korrezzjonijiet finanzjarji, u jinsisti wkoll li l-evidenza li fuqha huma bbażati għandha tkun aċċessibbli bis-sħiħ għall-Qorti Ewropea ta' l-Awdituri; jistenna lill-Kummissjoni li tistabbilixxi rabta ċara bejn l-irkupru u s-sena li fiha jkunu saru l-irregolaritajiet, u biex tiżviluppa dawn l-iskemi tar-rappurtar b'koperazzjoni mal-Qorti Ewropea ta' l-Awdituri;
117. Jinnota d-dikjarazzjoni tal-Kummissjoni li l-ebda mill-ammonti mħallsa bla bżonn fl-2006 mhu se jintilfu minħabba l-effettività tal-kontrolli ex post
; jistenniha li tipprovdi lill-Parlament b'informazzjoni oġġettiva, ċara u sħiħa rigward il-kapaċità tagħha li tirkupra ammonti mħallsa bla bżonn, li l-evidenza ta' dan trid tiġi ppreżentata lill-Parlament;
118. Ifakkar l-Azzjoni 11N(13)
, li l-iskadenza ta' l-implimentazzjoni tagħha kien il-31 ta' Diċembru 2007, u jsejjaħ lill-Kummissjoni sabiex timplimentha mill-aktar fis;
119. Jinsab imħasseb bid-dikjarazzjoni tal-Kummissjoni fir-rapport ta' progress ta' l-2008 msemmi hawn fuq li tgħid li l-irkupri mnedija fl-2008 biss se jiġu mniżżla fis-sistema ċentrali finanzjarja u tal-verifika; għalhekk iħeġġeġ lill-Kummissjoni biex tniżżel l-informazzjoni fis-sistema ċentrali finanzjarja u tal-verifika dwar l-awtorità ta' kontroll u t-tip ta' żbalji u biex iddaħħal b'mod retroattiv l-irkupri kollha għall-perjodi 1994 sa 1999 u 2000 sa 2006; 120. Jitlob lill-Kummissjoni biex f'dan id-dawl tagħti evalwazzjoni ta' l-effiċjenza u ta' l-effettività tas-sistemi ta' rkupru multiannwali u biex tirrapporta dwar dan fil-verifiki ta' l-2008 u l-2009;
121. Jistenna li l-Kummissjoni tippreżenta lill-Parlament evalwazzjoni tal-kwalità tas-sommarji annwali kollha li tkun irċeviet għall-Agrikultura, il-Politika Strutturali u s-Sajd; din l-evalwazzjoni għandha tinkludi tqassim għal kull Stat Membru u għal kull qasam tal-politika u għandha tagħti opinjoni dwar l-assigurazzjoni globali u l-analiżi globali li jistgħu jitfasslu mis-sommarji.
122. Jiddispjaċih dwar id-diversità ta' l-informazzjoni mogħtija mill-Kummissjoni dwar il-korrezzjonijiet u l-irkupri finanzjarji u jistenna li l-informazzjoni provduta għall-kwittanza tuża eżattament l-istess definizzjonijiet tal-korrezzjonijiet finanzjarji bħal fir-rapporti ta' kull tliet xhur fuq imsemmija;
123. Jitlob lill-Kummissjoni biex tirrapporta matul ir-reviżjoni ta' nofs is-sena dwar ir-riżultati ta' l-arranġamenti tal-'Kuntratt ta' Kunfidenza', inkluża l-mistoqsija fundamentali ta' jekk dawn il-kuntratti għandhomx valur miżjud;
124. Jistenna li l-Kummissjoni tirrapportalu kull sena dwar it-twettiq jew in-nuqqas ta' konformità ta' l-Istati Membri ma' l-obbligi tagħhom skond ir-regolament tal-Fondi Strutturali u l-IIA; jilqa' l-fatt li l-Kummissjoni akkwistat is-sommarji nazzjonali tal-verifiki settorjali meħtieġa skond il-IIA rivedut u r-Regolament Finanzjarju rivedut; madankollu jilmenta l-fatt li mhux l-Istati Membri kollha ssodisfaw dan ir-rekwiżit; iħeġġeġ lill-Kummissjoni biex tibda proċeduri ta' ksur kontra dawk l-Istati Membri li ma jkunux ippreżentaw is-sommarji nazzjonali tal-verifiki settorjali;
125. Għall-kwittanza fir-rigward tas-sena finanzjarja 2007, jitlob lill-Kummissjoni biex tippreżenta kemm figuri bbażati fuq il-flus kontanti kif ukoll fuq l-'accrual', indikazzjoni ċara jekk il-figuri humiex annwali jew multiannwali, spjegazzjoni ċara tan-natura tal-korrezzjonijiet finanzjarji (korrezzjonijiet tar-rata fissa, fil-każ ta' nuqqasijiet tas-sistema, jew irkupri fil-livell tal-benefiċjarji finali), u titjib fis-sistema ABAC, u jistenna li l-informazzjoni provduta għall-kwittanza tuża eżattament l-istess definizzjonijiet tal-korrezzjonijiet finanzjarji bħal fir-rapporti l-oħra dwar il-korrezzjonijiet finanzjarji ppubblikati matul is-sena;
126. Jistieden lill-Kummissjoni biex tinforma lill-Parlament, meta jingħalaq l-aħħar wieħed mill-proġetti involuti fl-eżerċizzju baġitarju ta' l-2006, dwar it-total tas-somom li kien irkuprat u, jekk ikun meħtieġ, kwalunkwe telf li seta' kien hemm, u r-raġunijiet għal dan;
127. Jinnota bi tħassib it-tnaqqis sostanzjali fil-volum tal-ħlasijiet f'uħud mill-Istati Membri ta' l-EU-15, li wassal għal żieda qawwija fl-impenji pendenti; 128. Ifakkar lill-Kummissjoni li l-kwalità tas-sistemi tal-verifika għandha influwenza konsiderevoli fuq l-evalwazzjoni tal-proġetti, u għaldaqstant ir-regolamentazzjoni stretta tal-kwalità tal-proċeduri tal-kontroll finanzjarju se tkun partikolarment importanti fil-ġejjieni; 129. Jesprimi t-tħassib serju tiegħu li, bħal fl-2005, l-impenji baġitarji pendenti komplew jiżdiedu u li dan, flimkien mas-sostituzzjoni tar-regola n+2
bir-regola n+3
, sostituzzjoni li xi Stati Membri waslu biex jimplimentaw għall-perjodu 2007-2013 u li tista' tħażżen is-sitwazzjoni preżenti u li għalhekk iżżid iż-żmien li ammonti ta' flus jaslu għand id-destinatarji aħħarija tagħhom, u se jkun dejjem iktar rari li wieħed jikkonforma ma" l-annwalità u l-iskadenzi tal-programm; 130. Jappoġġja l-opinjoni tal-Qorti ta' l-Awdituri li s-sistemi ta' kontroll ta' l-Istati Membri jeħtieġu jsiru aktar effiċjenti minn qabel biex żbalji jiġu antiċipati meta proġetti jkunu fl-istadji inizjali tagħhom u huwa tal-fehma li uffiċjali nazzjonali involuti fl-evalwazzjoni u fl-analiżi ta' proġetti għandhom jingħatalhom taħriġ sħiħ sabiex ikun żgurat li jaġixxu bl-għaġla meħtieġa fl-użu tal-Fondi Strutturali; 131. Jiġbed l-attenzjoni dwar ir-rakkomandazzjoni tal-Kummissjoni lill-Istati Membri biex minn issa 'l quddiem jagħmlu użu mis-simplifikazzjonijiet stabbiliti għar-regoli l-ġodda li jiggwidaw il-Fondi Strutturali għall-perijodu 2007 sa 2013(14)
, pereżempju permezz ta' l-użu ta' ammonti fissi għal spejjeż indiretti fil-kuntest tal-Fond Soċjali Ewropew u jqis li din ir-rakkomandazzjoni hija ta' importanza kbira;
132. Iqis vitali li t-tendenzi tal-politika strutturali jitkejlu fid-dawl ta' miri u indikaturi li jagħmlu sens, li jistgħu jitqabblu, u safejn hu possibbli, li jistgħu jiġu aggregati għal perjodu ta' żmien qasir, li għalhekk iservu biex jiġu evitati dawk li mingħajr dubju kienu jkunu evalwazzjonijiet approssimattivi u mhux ċar li ma kinux iħallu żmien biżżejjed biex isiru korrezzjonijiet;
Politika interna
133. Jinnota bi preokkupazzjoni li b'mod ġenerali għall-politika interna l-verifika tal-Qorti Ewropea ta' l-Awdituri għal darb'oħra wriet żewġ dgħjufijiet kbar, minn naħa "livell materjali ta' żball fi ħlasijiet lill-benefiċjarji" u min-naħa l-oħra "fis-sistemi superviżorji u ta' kontroll tal-Kummissjoni" li "ma jimmitigawx biżżejjed ir-riskju inerenti tar-rimbors ta' spejjeż esaġerati" (Rapport Annwali, Konklużjonijiet, punt 7.30);
134. Jinnota li, barra minn hekk, bħal fi snin preċedenti, il-Qorti Ewropea ta' l-Awdituri ġibdet l-attenzjoni wkoll għal dewmien persistenti mill-Kummissjoni biex tħallas lill-benefiċjarji; 135. Jiddispjaċih ħafna għall-evalwazzjoni kritika tal-Qorti Ewropea ta' l-Awdituri f'dan il-qasam, li huwa taħt il-maniġment finanzjarju dirett tal-Kummissjoni, u jħeġġeġ lill-Kummissjoni biex tagħmel l-almu tagħha biex tieħu l-azzjoni meħtieġa sabiex ikun evitat l-istess numru ta' dgħjufijiet is-sena id-dieħla;
136. Iqis li s-simplifikazzjoni tal-regoli tal-kalkolu għall-ispejjeż dikjarati hija pass meħtieġ biex tittejjeb is-sitwazzjoni, u jistieden lill-Kummissjoni biex tkompli l-isforzi tagħha biex jitfasslu r-regoli li jistgħu jiġu applikati bil-mod l-aktar faċli għall-benefiċjarji;
137. Jenfasizza li l-Kummissjoni trid tkun konformi mad-dispożizzjonijiet tar-Regolament Finanzjarju dwar l-iskadenzi għal operazzjonijiet ta' nfiq, u jitlob lill-Kummissjoni biex tieħu miżuri serji sabiex ikun evitat id-dewmien persistenti attwali fil-ħlasijiet; 138. Jilqa" l-possibilità li jiġu ddikjarati l-ispejjeż indiretti għal skopijiet ta'għotjiet b'rata fissa (flat rate), kif stabbilit fir-Regolament (KE) Nru 1081/2006 tal-Parlament Ewropew u tal-Kunsill tal-5ta" Lulju 2006 dwar il-Fond Soċjali Ewropew(15)
; 139. Jistieden lill-Istati Membri, b'kollaborazzjoni mal-Kummissjoni, biex itejbu s-sistemi ta" monitoraġġ u kontroll fuq it-talbiet ta" l-ispejjeż li jsiru minn dawk li jirċievu kontribuzzjonijiet finanzjarji;
140. Japprova l-opinjoni tal-Qorti ta' l-Awdituri li l-immaniġġjar finanzjarju tal-politiki interni jeħtieġ li jkun imtejjeb u jinbdew l-isforzi biex jiġu ssimplifikati r-regoli li japplikaw għall-programmi, bl-użu tar-regola ta' ffinanzjar permezz ta' ammont fiss (lump sum financing) u permezz ta" transferiment għal sistema ta' ffinanzjar ibbażata fuq riżultati; 141. Jiġbed l-attenzjoni li s-Sena Ewropea għall-Mobilità tal-Ħaddiema ċċelebrata fl-2006, minkejja l-baġit modest li kellha, serviet biex inkixfu l-ostakoli għall-moviment ħieles, iżda li għada ma waslitx għall-ebda bidla reali tas-sitwazzjoni preżenti; 142. Jilqa' b'sodisfazzjon l-investiment fil-pjattaforma l-ġdida EURES, imnidija fl-2006, li diġà wriet il-valur miżjud tagħha għall-mobilità ġenwina u l-moviment ħieles fuq is-suq tax-xogħol Ewropew; jiġbed l-attenzjoni li, minkejja dak l-investiment, ġew affaċċjati diversi ostakoli tal-lingwi, bl-implikazzjoni li approċċ lingwistiku simili għal dak applikat għall-istudenti fil-programmi ta' mobilità Ewropej, jista' jkun l-għażla t-tajba; Trasport u turiżmu
143. Jinnota li fil-baġit ta' l-2006, kif adottat b'mod finali u emendat matul is-sena, total ta' EUR 963.8 miljun kienu inklużi għall-politiki tat-trasport f'approprjazzjonijiet għall-impenji u EUR 891.4 miljun kienu disponibbli f'approprjazzjonijiet għall-ħlasijiet; jinnota wkoll li minn dawn l-ammonti
·	EUR 699.8 miljun kienu disponibbli f'approprjazzjonijiet għall-impenji u EUR 684.0 miljun f'approprjazzjonijiet għall-ħlasijiet għall-proġetti tan-Netwerks Trans-Ewropej għat-Trasport (TEN-T),
·	EUR 18.1 miljun kienu disponibbli f'impenji u EUR 19.1 miljun fi ħlasijiet għas-sikurezza fit-trasport,
·	EUR 36 miljun kienu disponibbli f'impenji u EUR 11.7 miljun fi ħlasijiet għall-programm Marco Polo,
·	EUR 5.5 miljun kienu disponibbli f'impenji u fi ħlasijiet għall-proġett pilota dwar is-sikurezza fit-trasport ta' tagħbija fit-toroq, u l-approprjazzjonijiet għall-ħlasijiet ġew imnaqqsa għal EUR 0.15 miljun permezz tat-trasferiment globali; 144. Jilqa' b'sodisfazzjon ir-rati kontinwament għoljin ta' l-użu ta' l-approprjazzjonijiet kemm ta' impenji kif ukoll ta' ħlas għall-proġetti tat-TEN-T, li t-tnejn li huma jilħqu l-100%, u jistieden lill-Istati Membri sabiex jiżguraw li jitqiegħdu fondi adegwati mill-baġits nazzjonali biex jikkumplimentaw dan l-impenn tal-Komunità; 145. Jinnota bi tħassib ir-rata baxxa ta' l-użu ta' l-approprjazzjonijiet għall-impenji għas-sikurezza fit-trasport (34%), li minħabba f'hekk, permezz ta' 'carry-over', parti kbira mis-somma li inizjalment kienet disponibbli għall-2006 issa tqiegħdet ma' dik ta' l-2007, u r-rata baxxa ta' l-użu ta' l-approprjazzjonijiet għall-ħlasijiet għall-Programm Marco Polo (44.8 %), u partikolarment hu mħasseb dwar ir-rata baxxa ħafna ta' l-użu ta' l-approprjazzjonijiet għall-ħlasijiet għall-proġett pilota dwar is-sikurezza fis-settur tat-toroq tat-TEN-T (29.6 %) - in parti minħabba dewmien fl-iffirmar tal-kuntratti u, b'konsegwenza ta' hekk, il-proġett inbeda tard; għalhekk jistieden lill-Kummissjoni biex fil-futur is-sejħa li tagħmel għall-proposti u għall-offerti ssir kmieni kemm jista' jkun sabiex isir użu sħiħ mill-approprjazzjonijiet għall-impenji u għall-ħlasijiet; 146. Jistieden lill-Kummissjoni u lill-awtorità baġitarja sabiex jiżguraw li, meta l-baġit għall-proġett pilota jiġi adottat, jinstab il-bilanċ ġust bejn l-ammonti disponibbli fl-approprjazzjonijiet għall-impenji u f'dawk għall-ħlasijiet u li dak il-bilanċ jirrifletti l-fatt li ż-żmien meħtieġ sabiex il-proġetti jitwasslu sa l-istadju tal-ħlas ikun normalment iktar minn sena baġitarja waħda; 147. Jinnota b'sodisfazzjon li l-analiżi tal-Qorti ta' l-Awdituri dwar l-implimentazzjoni ta' l-istandards interni ta' kontroll dwar ir-regolarità u l-legalità tat-tranżazzjonijiet finanzjarji sottomessi turi li dawk it-tranżazzjonijiet li saru mid-Direttorat Ġenerali għall-Enerġija u t-Trasport huma konformi mar-rekwiżiti fl-oqsma ta' l-analiżi tar-riskji u tat-tmexxija, tal-ġestjoni ta' l-informazzjoni, tar-rappurtar ta' l-improprjetajiet u tas-superviżjoni; madankollu jistieden lid-Direttorat Ġenerali għall-Enerġija u t-Trasport sabiex janalizza t-tipi u r-rati ta' żbalji biex tiġi żviluppata strateġija ta' kontroll ibbażata fuq ir-riskju fir-reviżjoni ex-ante tiegħu dwar id-dikjarazzjonijiet ta' l-ispejjeż li jaslu minn għand dawk li jibbenefikaw;
Is-suq intern u l-protezzjoni tal-konsumatur
148. Jilqa" b'sodisfazzjon in-nuqqas ta" osservazzjonijiet kritiċi dwar il-politika tas-suq intern, il-politika tad-dwana u l-politika dwar il-ħarsien tal-konsumatur fir-Rapport Annwali tal-Qorti ta" l-Awdituri; 149. Jemmen li r-rata ta" eżekuzzjoni ta" 85% tal-linja tal-baġit 12 02 01 fil-qasam tal-politika tas-suq intern teħtieġ titjib, fid-dawl ta" l-istqarrija tal-Kummissjoni, din tikkonsisti f'żieda ta" approprjazzjonijiet għall-impenji ta" EUR 1.05 miljun miżjuda mill-awtorità baġitarja waqt il-proċedura baġitarja u li ma kinitx maħsuba fl-ippjanar tal-baġit; madankollu jagħraf l-isforzi biex l-ippjanar tal-baġit isir aħjar u jkun muri b'rata ta" eżekuzzjoni ta" kważi 100% fl-2007;
150. Jemmen li rata ta" eżekuzzjoni ta" 48% tal-linja tal-baġit 14 02 01 fil-qasam tal-politika tad-dwana hija baxxa ħafna, u dan, skond il-Kummissjoni, hu riżultat ta" bidla fil-politika tal-proċedura ta" l-akkwist mill-għoti ta' kuntratti separati għall-implimentazzjoni ta' kuntratti ta' qafas fuq perjodu ta' żmien fit-tul; għalhekk japprezza li r-rata ta" eżekuzzjoni żdiedet għal 83% fl-2007, li diġà turi r-riżultati pożittivi ta' din il-bidla fil-politika, minkejja l-ħtieġa għal aktar titjib; 151. Jilqa" b'sodisfazzjon ir-rata ta" eżekuzzjoni ta" 96% tal-linja tal-baġit 17 02 01 fil-qasam tal-politika għall-ħarsien tal-konsumatur.
Il-libertajiet ċivili, il-ġustizzja u l-intern
152. Jilqa' b'sodisfazzjon il-fatt li nkiseb progress fil-livell ta' implimentazzjoni tal-pagamenti tal-baġit għall-qasam tal-libertà, tas-sigurtà u tal-ġustizzja (86.3% meta jitqabbel mad-79.8% ta' l-2005); jistieden lid-Direttorat Ġenerali għall-Ġustizzja, il-Libertà u s-Sigurtà biex ikompli bl-isforzi tiegħu f'din id-direzzjoni, iżda jiddeplora l-livell relattivament baxx ta' l-implimentazzjoni ta' l-impenji (94.5% meta jitqabbel mas-97.7% ta' l-2005); jistieden lid-Direttorat Ġenerali għall-Ġustizzja, il-Libertà u s-Sigurtà biex jipprova jkabbar kemm jista' l-livell ta' implimentazzjoni ta' l-impenji u tal-pagamenti għall-2007 minkejja d-dewmien fil-proċeduri leġiżlattivi għall-ħolqien tal-Fondi; 153. Jinnota r-rimarki li saru mill-Qorti ta' l-Awdituri fir-Rapport Speċjali tagħha Nru 3/2007 dwar l-immaniġġjar tal-Fond Ewropew għar-Refuġjati mill-2000 sa l-2004; jistieden lill-Kummissjoni biex tqis dawn ir-rimarki, b'mod partikolari fir-rigward ta' l-implimentazzjoni tal-Fond Ewropew għar-Refuġjati (ERF III) u l-Fondi l-oħra li nħolqu fl-2007; Id-drittijiet tan-nisa u l-ugwaljanza bejn is-sessi
154. Ifakkar lill-Kummissjoni li, skond l-Artikolu 3(2) tat-Trattat tal-KE, il-promozzjoni ta' l-ugwaljanza bejn is-sessi hija għan fundamentali tal-Komunità u għandha tiġi rrispettata fl-attivitajiet kollha tal-Komunità; jenfasizza wkoll li l-Kummissjoni għandha tiżgura li l-ugwaljanza bejn is-sessi tiġi kkunsidrata fl-implimentazzjoni tal-baġit u li kwalunkwe azzjoni għandha tiġi evalwata mill-perspettiva tad-differenza fl-impatt tagħha fuq l-irġiel u n-nisa; 155. Josserva b'dispjaċir li l-prattika ta' l-ibbaġitjar skond is-sessi (gender budgeting) għadha ma ġietx implimentata; għaldaqstant itenni t-talba tiegħu sabiex l-integrazzjoni skond is-sessi (gender mainstreaming) issir realtà fl-ippjanar baġitarju u fl-iffinanzjar tal-programmi Komunitarji; 156. Jinnota r-rati ta' l-użu ta' ħlasijiet kontinwament baxxi tal-programm Daphne u jħeġġeġ lill-Kummissjoni biex tieħu l-passi neċessarji sabiex is-sitwazzjoni titjieb u sabiex jiġi evitat li l-infiq ma jibqax impenjat; 157. Iqis li għandha tingħata aktar attenzjoni lill-promozzjoni tal-parteċipazzjoni tan-nisa fis-soċjetà ta' l-għerf u fis-suq tax-xogħol u, konsegwentement, lit-taħriġ ta' kwalità għolja u lill-impjieg tan-nisa fil-qasam tat-teknoloġiji ta' l-informazzjoni u l-komunikazzjoni. Ir-riċerka u l-iżvilupp
158. Jilqa' b'sodisfazzjon il-passi ċari u li ttieħdu malajr mill-komunità tar-Riċerka wara l-kwittanza li tikkonċerna s-sena finanzjarja 2005 sabiex jiġu rranġati n-nuqqasijiet innutati; jaf li r-riżultati m'humiex se jidhru qabel is-sena n+2
159. Jilqa' b'sodisfazzjon it-titjib fl-istrateġija ta' kontroll tal-Kummissjoni u ta' l-għadd akbar ta' verifiki finanzjarji ex post li saru fil-kuntest tas-Sitt Programm ta' Qafas fl-2006; 160. Jinnota madankollu li l-Qorti Ewropea ta' l-Awdituri, bħal fi snin preċedenti, turi żbalji materjali f'dan il-qasam ta' politika u jistieden lill-Kummissjoni biex tkompli bil-ħidma li saret sabiex is-sena d-dieħla jkun hemm tnaqqis tassew fil-livell ta' l-iżbalji;
L-ambjent, is-saħħa pubblika u s-sikurezza ta' l-ikel
161. Jikkunsidra r-rati komplessivi ta' l-implimentazzjoni ta' l-intestaturi baġitarji għall-ambjent, is-saħħa pubblika u s-sikurezza ta' l-ikel bħala sodisfaċenti; 162. Jenfasizza, b'mod partikulari, li l-implimentazzjoni tal-programm LIFE III, li jirrappreżenta 58% tal-baġit operattiv għall-qasam tal-Politika ta' l-"Ambjent", kisbet rata ta' implimentazzjoni ta' iktar minn 98.7% f'approprijazzjonijiet ta' impenn; 163. Jiġbed l-attenzjoni madanakollu li l-eżekuzzjoni ta' ċerti approprijazzjonijiet ta' impenn, bħal ċerti azzjonijiet tal-Komunità fil-qasam tal-protezzjoni ċivili u t-tniġġis tal-baħar, tidher problematika, speċjalment minħabba l-kwalità inferjuri tal-proposti u l-offerti li ġew sottomessi u minħabba ċerti restrizzjonijiet imposti mill-bażi legali, bħal-limitu massimu tal-kontribuzzjoni finanzjarja tal-Komunità; 164. Jenfasizza r-rata ġenerali ta" implimentazzjoni ta' 85.76% ta' approprijazzjonijiet ta' ħlas fil-qasam ta' l-ambjent, rata li tirrappreżenta żieda sinifikanti meta titqabbel mar-rata ta' l-2005 (78.39%); 165. Jiġbed l-attenzjoni li r-rati ta' ħlas għall-ambjent, għas-saħħa u għas-sikurezza ta' l-ikel huma relattivament baxxi minħabba d-diffikultajiet fl-ippjanar ta' bżonnijiet ta' ħlas ta' approprijazzjonijiet u parzjalment minħabba l-fatt li numru ta' approprijazzjonijiet huma approprijazzjonijiet mhux differenzjati u għalhekk, parti sinifikanti tal-ħlasijiet issir sena wara li jsiru l-approprijazzjonijiet; jirrikonoxxi li l-Kummissjoni tiddependi parzjalment minn sottomissjoni fil-pront ta' kontijiet għall-benefiċjarji u għall-kuntratturi u l-ammonti ta' ħlasijiet finali għal proġetti ħafna drabi huma iktar baxxi minn dawk maħsuba fil-bidu; 166. Jistieden lill-Kummissjoni biex tkompli bl-isforzi tagħha biex ittejjeb dawk il-proċeduri amministrattivi li għandhom impatt fuq l-implimentazzjoni ta' approprijazzjonijiet ta' impenn u ta' ħlas; Il-kultura u l-edukazzjoni
167. Jinnota bi preokkupazzjoni li l-verifika ta' kuntratti fil-qasam ta' l-edukazzjoni u l-kultura wasslet għal aġġustament ta' 12.3% ta' l-ispejjeż ineliġibbli favur il-Kummissjoni, u dan iħalli dubju dwar l-eliġibilità tar-rimborżi fi proġetti li ma kinux verifikati; 168. Jinnota li, fir-rigward tal-politika għall-kultura u l-edukazzjoni, għalkemm mill-2005 'l hawn sar progress u l-aħħar sensiela ta' verifiki tat informazzjoni addizzjonali, l-istrument għall-verifika u s-superviżjoni ta' l-Aġenziji Nazzjonali fil-fatt ma nbidilx u d-DĠ għall-Edukazzjoni u l-Kultura (DĠ EAC) kellu jirrikonoxxi għadd ta' dgħjufijiet;
169. Jiddispjaċih għall-fatt li l-Qorti Ewropea ta' l-Awdituri sabet dewmien min-naħa tal-Kummissjoni biex tħallas lill-benefiċjarji u li d-DĠ EAC ma kellux informazzjoni affidabbli dwar dawn il-ħlasijiet li saru tard;
170. Jinnota bi preokkupazzjoni li, skond ir-Rapport Annwali tal-Qorti Ewropea ta' l-Awdituri "il-Kummissjoni ma kinitx konformi mar-Regolament Finanzjarju biex tagħmel kontrolli fuq is-sistemi ta' mmaniġġjar u ta' kontroll ta' l-Aġenziji Nazzjonali qabel ma fdatilhom l-implimentazzjoni ta' azzjonijiet Komunitarji" (Anness, punt 7.1);
171. Jinnota bi preokkupazzjoni kbira li għall-programm ta' l-e-learning, l-ispiża amministrattiva medja għal kull applikazzjoni tajba hi ta' EUR 22 000, waqt li l-ammont medju għal kull għotja kien biss ta' EUR 4 931; jitlob lill-Kummissjoni biex tispjega id-differenza kbira bejn dawn iż-żewġ ċifri u biex tieħu l-miżuri meħtieġa biex tnaqqas id-differenza;
172. Jinnota li, skond ir-rapport annwali ta' l-attivitajiet ta' l-2006 tad-DĠ EAC, il-Kummissjoni qiegħda timplimenta diversi pjanijiet ta' azzjoni (ta' l-anqas sitta) biex tirranġa d-dgħjufijiet amministrattivi, iżda jiddispjaċih li s-sitwazzjoni attwali fir-rigward tal-pjanijiet ta' azzjoni m'hijiex ċara; jiddispjaċih għall-fatt li ma ngħatawx tweġibiet ċari matul is-seduta ta' smigħ bi tħejjija għall-kwittanza;
173. Jitlob lill-Kummissjoni biex tagħti lill- Kumitat tiegħu għall-Kontroll tal-Baġit lista komprensiva u aġġornata ta' Aġenziji Nazzjonali u s-sitwazzjoni ta' l-analiżi tad-dikjarazzjonijiet ta' assigurazzjoni mressqa minn dawn l-Aġenziji, u jħeġġeġ lill-Kummissjoni biex ittejjeb il-qasam ta' applikazzjoni, il-kwalità u s-segwitu tal-verifiki tas-sistemi ta' l-Aġenziji Nazzjonali fil-qasam ta' l-edukazzjoni u l-kultura;
174. Jinnota r-rakkomandazzjoni ripetuta tal-Qorti Ewropea ta' l-Awdituri li "għandhom jibqgħu jsiru sforzi biex jiġu ssimplifikati r-regoli li jkopru dawn il-programmi, u fejn ikun possibbli għandu jintuża aktar l-iffinanzjar b'ammont wieħed ta' flus (lump sum financing) kif ukoll biex tintuża sistema ta' ffinanzjar ibbażata fuq ir-riżultati"; għalhekk jitlob għal aktar simplifikazzjoni u użu aktar estensiv ta' l-arranġamenti b'rati fissi (flat-rate arrangements);
175. Jilqa' b'sodisfazzjon ir-rakkomandazzjoni tal-Qorti Ewropea ta' l-Awdituri lill-Kummissjoni biex din tagħmel użu ikbar, b'konformità mar-Regolament Finanzjarju, ta' l-iffinanzjar permezz ta' ammont wieħed u ta' l-iffinanzjar b'rata fissa biex ikun iffaċilitat l-għoti ta' grants; 176. Jinnota li 70% tal-baġit fil-qasam ta' l-edukazzjonii u l-kultura qiegħed ikun immaniġġjat minn Aġenziji Nazzjonali; jinnota bi tħassib li fl-2006 fi ftit każijiet instabu nuqqasijiet kbar u sistematiċi fl-immaniġġjar tal-fondi; jirrikonoxxi fl-istess waqt li l-Kummissjoni qiegħda tieħu passi biex issaħħaħ il-qafas ta" kontroll; jistenna li l-Kummissjoni tirrapporta r-riżultati tal-miżuri li jkunu ttieħdu qabel il-proċedura ta' kwittanza li jkun imiss fir-rigward tas-sena finanzjarja 2007; 177. Huwa ta' l-opinjoni li l-Istati Membri għandhom ikunu iktar konxji tar-responsabilitajiet tagħhom għall-iffunzjonar sodisfaċenti ta' l-Aġenziji Nazzjonali; jittama li "d-dikjarazzjonijiet ta' assigurazzjoni" l-ġodda mill-awtoritajiet nazzjonali se jtejbu l-proċeduri ta' l-Istati Membri għall-kontroll u l-verifika ta' l-Aġenziji Nazzjonali; 178. Jistieden lill-Kummissjoni biex toħroġ linji gwida iktar stretti dwar it-trasparenza tal-proċeduri ta' applikazzjoni u selezzjoni tal-programmi plurijennali; jistenna li flimkien ma' l-aġenziji eżekuttivi u ma' l-Aġenziji Nazzjonali, tkompli titjieb il-komunikazzjoni ma' l-applikanti u l-benefiċjarji; 179. Jinsab imħasseb dwar in-nuqqasijiet tad-dejta disponibbli rigward ċerti aspetti ta' l-implimentazzjoni tal-programmi plurijennali; jitlob b'mod partikolari, informazzjoni sħiħa mill-Kummissjoni dwar il-kwantità ta' ħlasijiet tard lill-benefiċjarji; jappoġġja l-inkjesta l-ġdida ta' l-Ombudsman fuq inizjattiva tiegħu stess f'dan ir-rigward; jinnota li 23% tal-ħlasijiet fl-2007 saru tard; jinnota li l-Kummissjoni bħalissa qiegħda tirrevedi d-definizzjoni tagħha ta' ħlasijiet tard u tinsab ħerqana li tirċievi iktar informazzjoni dwar dan; 180. Jiġbed l-attenzjoni dwar l-isforzi żejda li għamlet il-Kummissjoni biex issaħħaħ il-kapaċità tagħha li tisma' l-ilmenti taċ-ċittadini permezz ta' l-għodod ta' komunikazzjoni tagħha; jinkoraġġixxi lid-DĠ għall-Komunikazzjoni biex jagħmel użu aħjar mill-mekkaniżmi ta" l-iffinanzjar issimplifikati għall-miżuri mmirati lejn is-soċjetà ċivili fuq il-linji mbassra mid-DĠ għall-Edukazzjoni u l-Kultura fil-programm l-Ewropa għaċ-Ċittadini; Azzjonijiet esterni
181. Iħeġġeġ lill-Kummissjoni biex tippreżenta d-definizzjoni tagħha ta' organizzazzjoni mhux governattiva, billi tiffioka mhux biss fuq l-aspetti legali imma wkoll fuq il-mod kif ikun iggarantit l-iffinanzjar ta' dawn l-organizzazzjonijiet;
182. Ifakkar li l-fondi minfuqa fuq l-azzjonijiet esterni fl-2006 telgħu għal EUR 5 867 biljun u l-ħlasijiet telgħu għal EUR 5 186 biljun; jinnota bi preokkupazzjoni s-sejbiet li ġejjin fir-Rapport Annwali tal-Qorti Ewropea ta' l-Awdituri:
l-inċidenza għolja ta' żbalji fil-kampjun li kien ittestjat fil-livell ta' l-organizzazzjonijiet li jimplimentaw il-proġetti;
dgħjufijiet fis-sistemi ta' sorveljanza u ta' kontroll imfassla biex jiggarantixxu l-legalità u r-regolarità fil-livell ta' l-organizzazzjonijiet li jimplimentaw il-proġetti;
l-oqsma bl-ogħla riskju kienu għal darb'oħra l-proċeduri tal-kuntratti, l-eliġibilità ta' l-ispiża fil-livell tal-proġetti u n-nuqqas ta' dokumentazzjoni rilevanti; 183. Jiddispjaċih għal dak li sabet il-Qorti Ewropea ta' l-Awdituri li, għal dak li jirrigwarda r-rapport dwar l-attività annwali tad-DĠ AIDCO "l-inċidenza materjali ta' l-iżbalji u d-dgħjufijiet fis-sistemi ta' sorveljanza u kontroll mfassla biex jiggarantixxu l-legalità u r-regolarità tat-tranżazzjonijiet fil-livell ta' l-organizzazzjonijiet li jimplimentaw il-proġetti fil-qasam ta' l-azzjonijiet esterni misjuba mill-Qorti ta' l-Awdituri m'humiex riflessi biżżejjed fir-rapport u d-dikjarazzjoni dwar l-attività annwali ta' l-Uffiċċju ta' Koperazzjoni Europe Aid" (punt 2.17 u Tabella 2.1 tar-Rapport Annwali);
184. Jinnota wkoll b'dispjaċir li għal darb'oħra, fl-analiżi tal-pjanijiet ta' l-immaniġġjar annwali ta' xi Direttorati Ġenerali m'hemm l-ebda indikazzjoni dwar l-awdituri esterni, u lanqas tar-riskji partikolari marbuta mat-tipi differenti ta' organizzazzjonijiet li jimplimentaw (NGO, organizzazzjoni internazzjonali, istituzzjoni tal-gvern) u l-metodi ta' l-iffinanzjar (għotja, appoġġ baġitarju, fond ta' fiduċja) (punt 8.28 tar-Rapport Annwali);
185. Jinnota bi preokkupazzjoni li r-riżultati misjuba mill-Qorti Ewropea ta' l-Awdituri msemmija aktar 'il fuq kienu l-istess bħal dawk tar-Rapport Annwali ta' l-2005, jiġifieri, l-inkonsistenza ta' l-informazzjoni dwar il-verifika esterna mgħoddija lill-uffiċċju ċentrali, in-nuqqas ta' ċentralizzazzjoni sistematika ta' din l-informazzjoni sabiex jintlaħqu l-konklużjonijiet, kif ukoll in-nuqqas ta' segwitu adegwat; għalhekk jitlob lill-Kummissjoni biex tirreaġixxi għal dawn ir-riżultati b'urġenza;
186. Jiddispjaċih li skond ir-Rapport Annwali tal-Qorti Ewropea ta' l-Awdituri "il-Kapaċità tal-Verifika Interna (IAC) fil-mument ma tagħtix l-evalwazzjoni komplessiva annwali tas-sitwazzjoni tal-kontroll intern fil-Europe Aid u fid-DĠ ECHO ... Minkejja li fl-2006 nħolqu żewġ postijiet tax-xogħol oħra fl-IAC, ma jidhirx li huwa prattiku li bl-istaff attwali li hemm, fi żmien iċ-ċiklu ta' tliet snin propost issir il-kopertura sħiħa tal-verifika identifikata fl-Evalwazzjoni tal-Ħtiġijiet tal-Verifika fil-Europe Aid" (punt 8.30 tar-Rapport Annwali);
187. Jitlob lill-Kummissjoni biex tagħmel evalwazzjoni komplessiva annwali tas-sitwazzjoni tal-kontroll intern tad-DĠ AIDCO u biex tevalwa jekk jinħtiġux postijiet oħra fis-servizz ta' l-IAC;
188. Jinnota l-kritika tal-Qorti Ewropea ta' l-Awdituri rigward is-sitwazzjoni ta' l-attivitjiet ta' kontroll ex post tal-Kummissjoni (punti 8.23 u 8.33 tar-Rapport Annwali) u jistieden lill-Kummissjoni biex tinforma b'mod regolari lill-Kumitat għall-Kontroll tal-Baġit bil-passi li jkunu ttieħdu biex tissewwa s-sitwazzjoni;
189. Jistieden lill-Kummissjoni biex tkompli ttejjeb l-evalwazzjoni tar-riskju tad-DĠ AIDCO billi tagħmel referenza għar-riżultati tas-sejbiet ta' l-awdituri fil-livell tal-proġetti u billi tagħmel distinzjoni skond it-tipi differenti ta' organizzazzjonijiet li jimplimentaw u l-metodi ta' l-iffinanzjar;
190. Jistieden lid-DĠ AIDCO biex itejjeb it-termini ta' referenza tal-verifiki esterni tiegħu biex ikunu koperti l-oqsma kollha ta' riskju magħrufa, fosthom il-verifika tal-konformità mar-rekwiżiti tal-Kummissjoni rigward il-proċeduri tal-kuntratti u l-eliġibilità ta' l-ispiża;
191. Jenfasizza li fil-perjodu bejn l-2000 u l-2006, il-kontribuzzjonijiet ta' l-UE lin-NU żdiedu b'700% (minn EUR 200 miljun fl-2000 għal EUR 1.4 biljun fl-2007); ma jistax jifhem in-nuqqas ta' segwitu għal flus trasferiti lil fondi ta' fiduċja internazzjonali mill-Kummissjoni;
192. F'dan il-kuntest, jesprimi tħassib dwar in-nuqqas ta' informazzjoni meħtieġa għall-awtorità tal-kwittanza sabiex tipproċedi għal kwittanza li tagħmel sens rigward il-fondi implimentati taħt l-intestatura ta' l-azzjoni esterna;
193. Jinsisti li għandha tkun żviluppata sistema ta' informazzjoni armonizzata sabiex l-awtorità ta' kwittanza b'mod partikulari u l-pubbliku b'mod ġenerali jkun jista' jkollhom bażi tad-dejta trasparenti għal kollox li jkun fiha tagħrif sħiħ dwar il-proġetti kollha ffinanzjati mill-UE fid-dinja u r-riċeventi aħħarin ta' dawn il-fondi; huwa tal-fehma li, prefereibilment, li l-bażi tad-dejta tas-Sistema Komuni ta' Informazzjoni Relex (CRIS) toffri din ix-xorta ta' informazzjoni;
194. Ifakkar li skond ir-Regolament Finanzjarju, il-Kummissjoni sa minn Mejju 2007 kellha tkun kapaċi li tidentifika minnufih il-benefiċjarji aħħarin u min kien qiegħed jimplimenta l-proġetti ffinanzjati jew koffinanzjati b'fondi ta' l-UE;
195. Jikkunsidra li l-viżibilità, il-gwida politika u l-possibilità ta' kontroll mill-Kummissjoni tal-fondi ta' fiduċja internazzjonali (fejn l-UE hija d-donatur ewlieni) għandhom jissaħħu bla ma tittiefes l-effikaċja ta' l-azzjoni f'dan il-qasam;
196. Jistieden lill-Kummissjoni sabiex tippreżenta lill-Parlament pjan sabiex iżżid aktar il-pussess ta' l-EU ta' l-azzjonijiet esterni tagħha
197. Jesprimi t-tħassib tiegħu dwar sitwazzjoni fejn fiż-żewġ każijiet fejn il-Parlament talab għal lista ta' proġetti ffinanzjati mill-fondi ta' l-UE il-Kummissjoni ħadet xahrejn u nofs biex ipprovdiet lista tal-proġetti ffinanzjati bil-CARDS (Għajnuna għar-rikostruzzjoni, l-iżvilupp u l-istabilizzazzjoni) u 13-il xahar biex ipprovdiet informazzjoni bażika dwar il-proġetti kkofinanzjati bil-fondi ta' l-UE fl-Iraq; jinsisti sabiex, fir-rigward tal-fondi kollha mmaniġġjati taħt l-azzjonijiet esterni, din is-sitwazzjoni tiġi rranġati minnufih;
198. Iħeġġeġ lill-Kummissjoni sabiex tindirizza bl-akbar serjetà n-nuqqasijiet fir-rigward tal-proċeduri kuntrattwali u l-eliġibilità ta' l-infiq, u jiddispjaċih ħafna dwar l-evalwazzjoni kritika tal-Qorti ta' l-Awdituri fir-rigward ta' dan il-qasam, li jinsab taħt it-tmexxija finanzjarja diretta tal-Kummissjoni; 199. Jaqbel mal-Qorti ta' l-Awdituri li l-Kummissjoni għandha tinkludi informazzjoni dwar il-verifiki kollha tal-proġetti fil-CRIS u għandha torbot aħjar din l-informazzjoni ma' l-informazzjoni dwar l-immaniġġjar tal-proġetti; jitlob ukoll lill-kwartieri ġenerali tal-EuropeAid tal-Kummissjoni sabiex jirrivedu l-informazzjoni finanzjarja pprovduta mid-delegazzjonijiet, sabiex jiżguraw li din tkun kompleta u konsistenti;
200. Jistieden lill-Kummissjoni biex ittejjeb it-trasparenza u l-aċċess għad-dokumentazzjoni marbuta mal-proġetti mmexxija mill-aġenziji tan-NU u biex tkompli tiżviluppa linji gwida u proċeduri ċari fil-FAFA, li tistabbilixxi l-qafas għall-immaniġġjar tal-kontribuzzjonijiet finanzjarji li l-Kummissjoni tgħaddi lin-NU;
201. Jistieden lill-Kummissjoni sabiex tirrapporta lill-Parlament dwar kontrolli mwettqa fl-ambitu tal-FAFA; 202. Jinsab kuntent bir-riżultati tal-verifika ta" l-implimentazzjoni ta" l-istrumenti Phare u ISPA fil-Bulgarija u fir-Rumanija u tal-programm ta" għajnuna għat-Turkija, li identifika livell insinifikanti ta" l-iżball; jieħu nota ta" l-iżbalji u tad-dgħjufijiet fir-rigward ta" l-implimentazzjoni ta" l-istrument SAPARD fil-Bulgarija u fir-Rumanija; jistieden lill-Kummissjoni biex tkompli taħdem ma" l-awtoritajiet taż-żewġ pajjiżi sabiex tiżgura li jitwettqu r-rekwiżiti kollha għall-kuntratti pubbliċi u għall-amministrazzjoni finanzjarja soda u li tingħata assikurazzjoni xierqa tal-korrettezza, tar-regolarità u ta" l-eliġibilità tat-talbiet għall-assistenza Komunitarja;
203. Jinnota l-evalwazzjoni tal-Qorti Ewropea ta' l-Awdituri li kkonkludiet li s-sistemi nazzjonali ta" sorveljanza marbuta mas-Sistemi ta" Implimentazzjoni Deċentralizzati tal-Bulgarija, tar-Rumanija u tat-Turkija baqgħu dgħajfa;
204. Itenni t-tħassib tiegħu dwar id-dewmien fl-akkreditazzjoni tas-Sistema ta" Implimentazzjoni Deċentralizzata Estiża (EDIS) fil-Bulgarija, u jħeġġeġ lill-Kummissjoni u lill-awtoritajiet Bulgari sabiex isaħħu l-koperazzjoni tagħhom biex jassiguraw li jkun hemm kemm l-istrutturi xierqa ta" ġestjoni u ta" kontroll kif ukoll il-kapaċitajiet amministrattivi biex jippermettu l-funzjonament effiċjenti ta" l-EDIS;
205. Jappoġġja r-rakkomandazzjoni tal-Qorti ta' l-Awdituri lill-Kummissjoni sabiex il-Kummissjoni tosserva mill-qrib il-funzjonament effettiv tas-sistemi nazzjonali ta" sorveljanza u ta" kontroll, b'mod partikolari fil-preparazzjoni u l-ġestjoni ta" sejħiet għal offerti fit-Turkija, l-akkwist permezz ta" l-EDIS fil-Bulgarija u fir-Rumanija u li l-kofinanzjament nazzjonali jsir f'waqtu; jenfasizza l-ħtieġa li tissaħħaħ il-kapaċità amministrattiva ta" dawk l-Istati Membri li ssieħbu reċentement u ta" dawk il-pajjiżi li qegħdin fil-proċess li jissieħbu;
206. Huwa sodisfatt bl-evalwazzjoni tal-Qorti ta' l-Awdituri li diversi miżuri ta" rimedju ddaħħlu mill-Kummissjoni wara r-rapport speċjali tal-Qorti ta' l-Awdituri dwar il-ġemellaġġ mill-2003; jistieden lill-Kummissjoni sabiex tħeġġeġ aktar lill-gvernijiet benefiċjarji sabiex jużaw ir-riżultati tal-proġetti mwettqa fil-kuntest ta" l-isforzi tar-riforma tagħhom; jappoġġja r-rakkomandazzjoni tal-Qorti ta' l-Awdituri lill-Kummissjoni sabiex il-Kummissjoni tnaqqas il-livell tad-dettalji fil-kuntratti ta" ġemellaġġ sabiex ikun hemm aktar flessibilità fit-tmexxija tal-proġetti;
207. Jieħu nota tal-konklużjonijiet tal-Qorti ta' l-Awdituri dwar il-legalità u r-regolarità tat-tranżazzjonijiet fil-qasam ta" l-azzjonijiet esterni u tas-sistemi relatati ta" sorveljanza u ta" kontroll; jistieden lill-Kummissjoni sabiex twettaq kull titjib meħtieġ fis
-sistema biex ikun żgurat li l-irregolaritajiet
identifikati fil-livell ta" organizzazzjonijiet f'pajjiżi terzi impenjati fit-twettiq ta' proġetti jitneħħew
208. Jistieden lill-Kummissjoni sabiex tippreżenta rapport lill-Parlament dwar x'sar eżattament biex titħaffef is-sitwazzjoni ta" refuġjati u ta" persuni spustati Iraqin;
209. Jenfasizza l-interess tiegħu dwar l-għajnuna lill-Afganistan, u jistieden lill-Kummissjoni biex tippreżenta rapport lill-Parlament dwar is-sitwazzjoni attwali ta" l-implimentazzjoni tal-fondi ta" l-UE fl-Afganistan, u biex tikkummenta dwar it-tkeċċija ta' l-aġent rappreżentant ta" l-UE minn dak il-pajjiz fuq l-akkuża li huwa kkomunika mat-Talibani Afgani;
210. Jistenna li jirċievi rapporti annwali dwar kuntratti għall-implimentazzjoni tal-baġit, listi annwali ta' proġetti u tal-post fejn qed jitwettqu, u lista tal-benefiċjarji finali; iqis li, għal raġunijiet ta' sigurtà, ir-rapporteur għall-kwittanza għandu jkollu aċċess għall-informazzjoni ddikkjarata kunfidenzjali; jilqa' b'sodisfazzjon l-impenn tal-Kummissjoni sabiex tinnegozja mill-ġdid il-ftehimiet rilevanti dwar fondi fiduċjarji man-NU sabiex tikseb linji gwida konġunti ta' rrappurtar u tingħata informazzjoni dwar l-identità tal-benefiċjarji finali; jilqa' wkoll b'sodisfazzjon l-impenn tal-Kummissjoni sabiex torganizza laqgħat ta' kull sena bejn il-Parlament u l-uffiċjali għolja tan-NU responsabbli għat-tmexxija tal-fondi fudiċjarji ta' donaturi multipli u jqis li dan jipprovdi qafas għan-NU sabiex tipprovdi aktar informazzjoni dwar il-fondi ta' l-EU;
Għajnuna umanitarja u żvilupp
211. Jiddispjaċih li l-evalwazzjoni tal-Qorti Ewropea ta' l-Awdituri tal-verifiki fid-DĠ ECHO hija biss "sodisfaċenti sa ċertu punt" (l-Anness 8.2. għar-Rapport Annwali);
212. Jappoġġja bis-sħiħ il-konklużjonijiet tal-Qorti ta' l-Awdituri dwar id-DĠ ECHO fir-Rapport Annwali, kif ġej: "Id-DĠ ECHO" għandu jiċċara r-regoli dwar l-eliġibilità tan-nefqa sabiex ma jħallix li jkun hemm interpretazzjonijiet varji, u għandu jiġi rrivedut il-bilanċ bejn il-kwartieri ġenerali ta-DĠ ECHO u l-verifiki fuq il-post tas-soċji inkarigati mill-implimentazzjoni, sabiex tinkiseb idea aħjar tar-realtà tan-nefqa għall-proġetti (punti 8.11 u 8.18 tar-Rapport Annwali);
213. Jiddispjaċih dwar ir-riżultati fil-punt 2.1 tar-rapport ta' attività annwali tad-Direttorat Ġenerali għall-Iżvilupp (DĠ DEV) li tgħid li l-"assigurazzjoni tal-koerenza tal-politiki Komunitarji b'impatt fuq il-pajjiżi li qed jiżviluppaw, hija sors kbira ta' riskju. Dan ir-riskju l-aktar li huwa rilevanti huwa fejn jidħol il-kummerċ, l-aktar in-negozjati dwar il-Ftehimiet ta" Sħubija Ekonomika (EPAs). Dan jirrappreżenta dimensjoni kritika tal-politika ta' żvilupp iżda l-kapaċità f'dan il-qasam hija kkonċentrata fid-DĠ Kummerċ. Dan ir-riskju jippersisti minkejja t-tisħiħ u l-konċentrazzjoni tar-responsabilitajiet relatati mal-kummerċ li seħħew mar-riorganizzazzjoni tad-DEV f'Lulju 2006";
214. Jitlob lill-Kummissjoni biex tippreżenta lill-Kumitat għall-Kontroll tal-Baġit l-ideat tagħha dwar kif tindirizza din is-sitwazzjoni u l-miżuri li jridu jittieħdu fl-2008 sabiex jitjieb it-tħaddim tas-sistema ta' kontroll intern fid-DĠ DEV fir-rigward tal-livell ta' implimentazzjoni ta' l-istandards ta' kontroll intern;
Sħubija Ewro-Mediterranja
215. Jinnota b'sodisfazzjon li skond ir-Rapport Speċjali Nru 5/2006 tal-Qorti ta' l-Awdituri dwar il-programm MEDA, "huwa ċar li t-tmexxija mill-Kummissjoni tal-programm MEDA tjiebet mill-ewwel snin 'il hawn u tista' titqies bħala sodisfaċenti"; 216. Barra minn hekk jinnota, kif ikkonkludiet il-Qorti ta' l-Awdituri, li, b'riżultat tad-divoluzzjoni, id-delegazzjonijiet tal-Kummissjoni kellhom irwol importanti fl-implimentazzjoni tal-programm billi għenu lil pajjiżi sħab jittrattaw l-aspetti proċedurali ta' l-akkwisti; 217. Jitlob lill-Kummissjoni sabiex tinfurmah regolarment dwar it-twettiq ta' kontrolli u ispezzjonijiet fuq il-post, filwaqt li tidentifika każijiet ċari ta' suspett ta' frodi jew irregolaritajiet finanzjarji oħra matul l-aħħar sena ta' implimentazzjoni tal-programm MEDA;
218. Jistenna bil-ħerqa żieda fil-viżibilità ta" azzjonijiet iffinanzjati mill-UE permezz ta" fondi fiduċjarji internazzjonali, b'mod partikulari fil-kuntest ta" somom li jilħqu l-ammont ta' aktar minn biljun Euro li ġew trasferiti mill-baġit ta' l-UE għall-fondi tan-NU u tal-Bank Dinji; iħeġġeġ lill-Kummissjoni sabiex tiżgura li l-gwida politika, il-viżibilità ta" l-UE u l-kontroll tal-fondi użati jkunu msaħħa; 219. Jistieden lill-Kummissjoni sabiex regolarment tippreżenta lill-Parlament miżuri speċifiċi biex jiżdied aktar il-pussess ta" l-UE ta" l-azzjonijiet esterni tagħha fil-kuntesti ġeografiċi tagħhom (b'konformità mal-prinċipji ta" l-effiċjenza, tar-responsabilità u tal-viżibilità); 220. Jistieden lill-Kummissjoni sabiex tinformah b'mod effiċjenti u ħafif dwar l-użu ta" fondi ta" l-UE permezz ta" fondi fiduċjarji internazzjonali għall-Iraq; jistieden lill-Kummissjoni sabiex taġġorna u tagħti bażi lil din l-informazzjoni u biex tipproponi sistema li tippermetti lill-Parlament jara b'mod ċar u li jinftiehem eżattament x'ġie ko-finanzjat mill-fondi ta' l-UE permezz ta' fondi fiduċjarji internazzjonali kulllimkien fid-dinja; 221. Jilqa' ż-żieda sinifikanti fir-rata ta' implimentazzjoni ta' approprijazzjonijiet ta' impenn u ta' pagament għall-istrateġija ta' qabel is-sħubija fl-2006 meta mqabbla ma' l-2005; Żvilupp
222. Jifraħ lill-Kummissjoni ta" l-inizjattiva li jitjieb ir-rappurtaġġ tal-progress magħmul permezz ta' interventi tal-politika ta" l-iżvilupp biex jintlaħqu l-Għanijiet tal-Millenju għall-Iżvilupp; għandu fiduċja li din se tagħti kontribut siewi biex titjieb ir-responsabilità f'dan il-qasam; jistenna bil-ħerqa li jirċievi d-dettalji ta' l-evalwazzjoni tal-fażi sperimentali li ddaħħlet fl-2007; 223. Jiġbed l-attenzjoni għall-punt ta' referenza ("benchmark"), miftiehem mill-Kummissjoni, li 20% ta' l-iffinanzjar skond l-Istrument ta' Koperazzjoni għall-Iżvilupp għandhom ikunu allokati għall-edukazzjoni bażika u sekondarja kif ukoll għas-saħħa bażika; jistenna bil-ħerqa li jirċievi d-dettalji ta' l-implimentazzjoni ta' dan il-punt ta' referenza fl-2007;
224. Jilqa' b'sodisfazzjon l-inizjattiva tal-Kummissjoni biex tiġi żviluppata strateġija strutturata li tagħti appoġġ lill-istituzzjonijiet supremi tal-verifika fil-pajjiżi li jieħdu għajnuna baġitarja; jinnota, madankollu, li r-responsabilità demokratika fil-livell ta' pajjiżi sħab ma tistax tintlaħaq mingħajr ma jissaħħu l-entitajiet tal-Parlament għall-kontroll tal-baġit, kif meħtieġ mill-Artikolu 25(1)b tar-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabilixxi strument ta" finanzjament tal--koperazzjoni għall-iżvilupp(16)
; 225. Jinnota li fl-2006, 91% ta' l-għajnuna baġitarja mill-baġit tal-Komunità ngħatat bħala għajnuna baġitarja għas-setturi, li hi aktar iffukata mill-għajnuna baġitarja ġenerali u għalhekk twassal għal inqas riskji; jesprimi dubji dwar l-"interpretazzjoni dinamika" tal-Kummissjoni tal-kriterji ta' l-eliġibilità għall-għajnuna baġitarja, li skond il-Qorti ta' l-Awdituri żżid ir-riskju; jemmen li l-għajnuna baġitarja għandha tingħata biss lill-pajjiżi li diġà jkunu laħqu l-istandard minimu ta' kredibilità fl-immaniġġjar tal-finanzi pubbliċi; 226. Jistieden lill-Kummissjoni biex ittejjeb it-trasparenza u l-aċċess għad-dokumentazzjoni marbuta ma' l-azzjonijiet ta' l-għajnuna baġitarja, b'mod partikulari billi jsiru ftehimiet ma' pajjiżi benefiċjarji li jixbħu lill-Ftehima ta' Qafas Finanzjarja u Amministrattiva (FAFA) u billi tistabbilixxi qafas għall-immaniġġjar tal-kontribuzzjonijiet finanzjarji li l-Kummissjoni tgħaddi lin-NU;
227. Jifraħ lill-Kummissjoni talli fl-2006 naqqset b'39% l-livell ta' reste à liquider (RAL) li jmur lura għall-impenji tal-EuropeAid ta' qabel l-2001; jitlob li jirċievi aġġornamenti regolari dwar il-bidliet fil-livell tar-RAL normali u anormali;
228. Jinnota l-kritika dwar il-proġetti ta' Assistenza Teknika tal-Kummissjoni li saret mill-Qorti ta' l-Awdituri fir-Rapport Speċjali tagħha Nru 6/2007; jinnota wkoll li l-Kummissjoni se tindirizza dawn il-kwistjonijiet permezz ta' l-"Istrateġija biex jintlaħqu l-għanijiet ta' l-UE ta' għajnuna effettiva għall-Koperazzjoni Teknika u l-Unitajiet għall-Implimentazzjoni tal-Proġetti" li għandha tkun lesta sa Ġunju 2008; jistenna bil-ħerqa li, meta jasal il-waqt, jirċievi l-evalwazzjoni tar-riżultati ta' l-implimentazzjoni ta' din l-istrateġija; 229. Jilqa' b'sodisfazzjon il-miżuri implimentati mill-Kummissjoni biex tkun imħeġġa il-koordinazzjoni ta' kull min jagħti sehem fil-qasam ta' l-assistenza teknika; jisħaq fuq l-importanza ta' strateġija koordinata, mhux biss fil-livell ta' l-UE imma fost kull min jagħti sehem, u jistenna bil-ħerqa li jirċievi dettalji fuq il-progress ta' din l-inizjattiva. Spejjeż amministrattivi
230. Jinnota li fl-2006, kien hemm 24 aġenzija jaħdmu (inklużi 2 aġenziji eżekuttivi), meta mqabbla mas-16 fl-2005, li jkopru serje estensiva ta' ħidmiet f'diversi postijiet fl-UE; 231. Jinnota li, bħalma ġara fl-2003, fl-2004 u fl-2005, l-Awditur Intern tal-Kummissjoni, fir-rapport annwali tiegħu għall-2006 dwar l-attivitajiet, esprima riżerva minbarra l-verifiki ta' l-aġenziji regolatorji: "Filwaqt li l-IAS irċeviet talbiet għall-verifika ta' l-aġenziji regolatorji, iż-żieda parallela tan-numru ta' l-aġenziji, issa 23, għadha ma tippermettix lill-IAS li tissodisfa sew l-obbligu tagħha skond l-Artikolu 185 tar-Regolament Finanzjarju. Fi tmiem l-2006, l-aġenziji kollha kienu vverifikati talanqas darba f'perjodu ta' tliet snin minflok darba kull sena kif stipulat mir-Regolament Finanzjarju" (punt 3.6);
232. Jitlob li ssir analiżi tad-deċentralizzazzjoni u ta' l-effetti tagħha fuq l-istaff tal-Kummissjoni; jitlob lill-Kummissjoni tippreżenta kalendarju għal reviżjoni ta' l-organizzazzjoni interna tagħha fid-dawl tad-deċentralizzazzjoni;
233. Jitlob li wara 3 snin issir reviżjoni bejn il-pari ta' kull aġenzija eżekuttiva sabiex ikun evalwat il-valur miżjud ta' l-implimentazzjoni tal-programmi permezz ta' l-aġenziji eżekuttivi meta mqabbla mad-Direttorat Ġenerali rilevanti;
234. Jinnota li, fil-paragrafu 10.29 tar-Rapport Annwali tagħha, il-Qorti Ewropea ta' l-Awdituri stqarret li "l-ħruġ ta' sussidji mħallsa mill-Kummissjoni mill-baġit Komunitarju m'huwiex ibbażat fuq estimi ġġustifikati biżżejjed tal-ħtieġa ta' kontanti ta' l-aġenziji. Dan, flimkien ma' l-ammont ta' flus ittrasferiti, iwassal biex ikollhom bilanċi kbar ta' kontanti(17)
. Il-Qorti Ewropea ta' l-Awdituri tirrakkomanda li l-livell ta' sussidji mħallsa lill-aġenziji ikun konformi mal-ħtiġijiet veri tagħhom għal kontanti";
235. Jitlob lill-Kummissjoni biex issegwi iktar mill-qrib il-bilanċi tal-kontanti ta' l-aġenziji u biex timponi obbligi aktar stretti fuqhom fir-rigward tal-preżentazzjoni, fit-talbiet għall-ħlas, ta' tbassiriet bir-reqqa tal-ħtiġijiet veri tagħhom għal kontanti sabiex ikunu evitati trasferimenti mhux meħtieġa ta' kontanti u sabiex ikollhom estimi aqwa għall-ġejjieni;
236. jappella għas-subkonsolidazzjoni tal-kontijiet ta' l-aġenziji; Il-politika Komunitarja dwar il-bini
237. Huwa mħasseb dwar id-defiċit strutturali globali għall-2006 li reġa' laħaq l-ammont sinifikanti ta' EUR 5 miljun għal proġetti ta' manutenzjoni u ristrutturar għall-bini kollu li huwa l-proprjetà tal-Kummissjoni (fosthom il-bini Berlaymont); jilqa' b'sodisfazzjon l-istudju patrimonjali kkummissjonat mill-Uffiċċju għall-Infrastruttura u l-Loġistika - Brussell (OIB) fl-2007, li għandu jagħti l-ewwel stima motivata meħtieġa tal-baġit u kalendarju biex isiru x-xogħlijiet meħtieġa sabiex ikun żġurat l-aħjar immaniġġjar possibbli ta' l-investimenti tal-Kummissjoni fil-proprjetà;
238. Jistenna li l-Kummissjoni żżomm lill-kumitati kompetenti tal-Parlament infurmati dwar ir-riżultati ta' l-istudju msemmi hawn fuq u dwar it-tbassira ta' l-ippjanar, b'enfasi speċjali fuq dettalji tal-bini Berlaymont;
239. Jistieden lill-Kummissjoni biex tinformah dwar is-segwitu tagħha għar-Rapport Speċjali Nru 2/2007 tal-Qorti Ewropea ta' l-Awdituri, b'mod partikulari fir-rigward tal-koperazzjoni mtejba, inkluż it-tfassil ta' politika komuni dwar il-proprjetà li tinvolvi l-ħolqien ta' strument Komunitarju li jkopri l-binjiet u l-arranġamenti finanzjarji u ta' l-istaff relatati magħha;
240. Jitlob lill-Kummissjoni biex tintegra r-riżultati ta' l-iskrining ta' l-istaff u r-riżultati tal-Komunikazzjoni tagħha dwra il-politika ta' l-akkomodazzjoni tas-servizzi tal-Kummissjoni fi Brussell u l-Lussemburgu (COM(2007)0501), biex tirrevedi l-ħtieġa ta' spazju stipulat fiha kif xieraq u biex tirrapporta dwar ir-riżultati ta' dan l-eżerċizzju sa Settembru 2008.
241. Jissuġġerixxi li għandu jkun hemm dispożizzjoni fil-kontijiet konsolidati ta' l-UE għal xogħlijiet kbar ta' manutenzjoni fuq binjiet;
242. Itenni l-opinjoni tiegħu li għandu jsir studju dwar il-fattibilità li titwaqqaf awtorità Ewropea għall-proprjetà b'responsabilità għall-bini u l-manutenzjoni tal-binjiet ta' l-istituzzjonijiet u l-entitajiet ta' l-UE; KONKLUŻJONIJIET DWAR IR-RAPPORTI SPEĊJALI MAĦRUĠA MILL-QORTI TA' L-AWDITURI
Parti I: Rapport Speċjali Nru 1/2007 dwar l-implimentazzjoni tal-proċessi ta' nofs iż-żmien, Fondi Strutturali 2000 - 2006
243. Jinnota li l-Kunsill Ewropew ftiehem waqt il-laqgħa tiegħu f'Berlin f'Marzu 1999 li għall-perjodu 2000-2006 għandhom ikunu disponibbli 195 biljun euro (219-il biljun bil-prezzijiet ta' l-2005) mill-Fondi Strutturali(18)
, u li 16-il biljun oħra għas-snin 2004-2006 għandhom ikunu allokati għal madwar 200 programm fl-Istati Membri l-ġodda(19)
244. Jinnota li kien hemm dewmien fl-implimentazzjoni ta' programmi mill-perjodu 1994 - 1999, u minħabba f'hekk dam ma sar l-ipprogrammar għall-perjodu 2000-2006; 245. Għaldaqstant, huwa ppreokkupat li l-bażi ta' dejta għall-proċessi ta' evalwazzjoni ta' nofs iż-żmien setgħet ma kinitx kbira biżżejjed biex jinstabu konklużjonijiet sodi;
246. Barra minn hekk, jinnota r-riżultati tar-rapporti speċjali 7/2003 u 10/2006 tal-Qorti Ewropea ta' l-Awdituri dwar l-evalwazzjoni ex-ante u ex-post tan-nefqa tal-Fondi Strutturali rispettivament, li fihom il-Qorti enfasizzat li:
l-allokazzjonijiet baġitarji ntgħażlu billi ġie mmassimizzat l-assorbiment tal-fondi li x'aktarx ikun hemm;
l-evalwazzjonijiet ex-ante kellhom impatt żgħir fuq il-proċess ta' pprogrammar;
instabu dgħjufijiet sinifikanti fl-evalwazzjonijiet ex-post u fis-superviżjoni tagħhom mill-Kummissjoni;
247. Jenfasizza li l-Kummissjoni ddeskriviet l-għan globali ta' l-evalwazzjoni ta' nofs it-term fid-dokument ta' ħidma tagħha nru 8 kif ġej:
li jkun evalwat jekk id-diversi forom ta' għajnuna għadhomx il-mezz xieraq biex ikunu ttrattati l-kwistjonijiet li qed jiffaċċjaw ir-reġjun jew il-qasam;
li jkun eżaminat jekk l-assi strateġiċi, il-prijoritajiet u l-objettivi humiex koerenti, xierqa u għadhomx rilevanti;
li jkun evalwat kemm sar progress biex jintlaħqu dawn l-objettivi u kemm verament jistgħu jintlaħqu;
li tkun evalwata l-kwantifikazzjoni ta' l-objettivi, speċifikament kemm iffaċilitaw il-monitoraġġ u l-evalwazzjoni; li jkun evalwat kemm il-prijoritajiet orizzontali - l-opportunitajiet indaqs u l-ambjent b'mod partikulari - ġew integrati fil-forom ta' għajnuna;
li tkun analizzata s-suffiċjenza ta' l-arranġamenti ta' implimentazzjoni u monitoraġġ; u li jkunu ppreżentati r-riżultati mqabbla ma' l-indikaturi miftiehma għar-riżerva ta' rendiment;
248. Jilqa' b'sodisfazzjon li l-evalwazzjonijiet urew li l-istrateġiji adottati mill-Istati Membri kienu għadhom adegwati u li l-assorbiment finanzjarju tjieb b'mod ċar; madankollu, kien impossibbli li tkun evalwata l-effikaċja jew li jitkejjel l-impatt tal-programmi/proġetti, peress li s-sett ta' dejta disponibbli spiss tqies li ma kienx biżżejjed;
249. Huwa inkwetat ħafna li l-Kummissjoni ddeskriviet is-sistemi ta' monitoraġġ ta' l-Istati Membri bħala dgħajfa; b'konsegwenza ma kienx faċli li tingħaraf implimentazzjoni ħażina ta' programmi u proġetti, l-evalwazzjonijiet ex-post kienu mfixkla u l-protezzjoni ta' l-interessi finanzjarji tal-Komunitajiet ma kinux żgurati; instabu rregolaritajiet ta' 600 miljun euro fil-qasam tal-Fondi Strutturali fl-2005 biss;
250. Jinsisti, għalhekk, li fil-ġejjieni tingħata prijorità kbira lit-twaqqif ta' sistemi ta' monitoraġġ b'saħħithom fl-Istati Membri bħala miżura kontra l-irregolaritajiet u l-possibiltà ta' frodi;
251. Barra minn hekk jenfasizza l-importanza ta' evalwazzjoniiet analitiċi li jwasslu għal konkulżjonijiet u rakkomandazzjonijiet operattivi;
252. Jiddispjaċih li kien diffiċli li jitqabblu r-riżultati ta' l-evalwazzjonijiet għaliex l-Istati Membri ma ntalbux isegwu mudell ta' evalwazzjoni standardizzat; għalhekk jistieden lill-Kummissjoni biex tfassal sistema ta' indikaturi jew ta' benchmarking li maż-żmien twassal għal rapporti ta' evalwazzjoni iktar armonizzati, biex b'hekk titjieb il-komparabiltà u, sussegwentement, il-profondità analitika ta' dawn ir-rapporti;
253. Jinnota li r-regola n+2
wasslet għal aktar użu ta' approprjazzjonijiet; jiġbed l-attenzjoni, madankollu, li għalhekk l-assorbiment finanzjarju sar ukoll għan fih innifsu;
254. Jinnota wkoll li l-approprjazzjonijiet tar-riżerva ta' rendiment kienu allokati skond il-ħtieġa li jkun immassimizzat l-assorbiment ta' fondi ta' l-UE, aktar milli l-infiq ikun iffukat fuq attivitajiet li kien evalwat li kienu partikolarment effettivi; għalhekk il-proġetti infrastrutturali kienu l-benefiċjarji ewlenin; globalment, il-baġits kienu allokati xort'oħra għall-miżuri li ma pproduċewx biżżejjed infiq;
255. Jiddispjaċih li, bħala konsegwenza li jkun iffavorit l-assorbiment, il-prijoritajiet orizzontali - bħall-ambjent u l-opportunitajiet indaqs - u l-prijoritajiet ta' politika - bħall-istrateġiji ta' Liżbona jew ta' Gotenburg - spiss ma tqisux;
256. Jiddispjaċih ukoll li spiss effetti 'deadweight'(20)
u ta' sostituzzjoni kienu injorati;
257. Jaqbel mal-fehma tal-Qorti Ewropea ta' l-Awdituri dwar "(...) tensjonijiet inerenti fl-ippjanar u l-immaniġġjar tal-Fondi Strutturali (...)"(21)
matul il-perjodu 2000 - 2006, bħal:
tensjoniiet bejn infiq effettiv u ekonomiku (value for money) u l-immassimizzar ta' l-assorbiment,
tensjonijiet minħabba r-regola n+2
li tippermetti minn naħa waħda, infiq ippjanat sew u, min-naħa l-oħra, tiffaċilita l-allokazzjoni faċli tar-riżervi,
u tensjoniiet bejn evalwazzjonijiet ta' nofs it-term bi skop tajjeb u n-nuqqas ta' dejta;
258. Jirrikonoxxi, fl-istess ħin, li l-Kummissjoni ddeċidiet li tittratta numru ta' dgħjufijiet fir-Regolament (KE) Nru 1083/2006 tal-Kunsill tal-11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni(22)
ir-rekwiżit ġenerali għall-evlawazzjoni ta' nofs iż-żmien kien sostitwit b'evalwazzjonijiet kontinwi skond il-bżonn biex tkun evalwata l-implimentazzjoni ta' programm u bħala reazzjoni għal bidliet ta' l-ambjent estern;
ir-rendiment nazzjonali u r-riżervi ta' kontinġenza saru għażla, u
ir-regola n+2
(għal perjodu limitat) se ssir regola n+3
għall-Istati Membri b'GDP per capita mill-2001 sa l-2003 inqas minn 85% tal medja ta' l-UE-25;
259. Jistieden lill-Kummissjoni biex tagħmel linji gwida ċari disponibbli għall-Istati Membri fil-bidu tal-perjodu ta' programmazzjoni;
260. Jilqa' b'sodisfazzjon il-fatt li r-riżultati tar-rapporti ta' evalwazzjoni tqiesu meta tfasslu r-regoli l-ġodda għall-Fondi Strutturali matul il-perjodu 2007-2013; jiddispjaċih madankollu li r-riżultati tal-Parlament wara l-pubblikazzjoni tar-Rapport Speċjali 1/2007 tal-Qorti Ewropea ta' l-Awdituri jkollu biss valur limitat għall-perjodu attwali ta' programmazzjoni;
261. Jistieden għalhekk lill-Kummissjoni biex tieħu l-passi meħtieġa biex tinvolvi lill-Parlament għalkollox fil-modifiki lir-regolamenti tal-Fondi Strutturali li bi ħsiebha ddaħħal fil-perjodu li jwassal għall-perjodu ta' finanzjament li jmiss li jibda fl-2014;
262. Huwa tal-fehma li r-regolamenti tal-Fondi Strutturali għandhom jaħsbu għal titjib fil-proċess ta' tagħlim li jkun rifless fid-dispożizzjonijiet legali; dan huwa aktar importanti billi evalwazzjonijiet ex-ante fi tmiem perjodu ta' programmazzjoni ma jistgħux ikunu konklużi fil-ħin qabel ma jidħol fis-seħħ regolament li jkopri l-perjodu l-ġdid ta' finanzjament u programmazzjoni; barra minn hekk, il-kumitati kompetenti tal-Parlament għandhom ikunu kkonsultati regolarment fid-diversi stadji matul il-perjodu ta' finanzjament;
263. Jistieden lill-Qorti Ewropea ta' l-Awdituri u lill-Kummissjoni biex jagħtu rapport dwar il-miżuri li ttieħdu bħala reazzjoni għar-riżultati tal-Parlament matul il-proċedura ta' kwittanza għall-2006; barra minn hekk, jistieden lill-Kummissjoni biex tippreżenta r-riżultati ta' l-evalwazzjonijiet ex-post 2000-2006 lill-Kumitat tiegħu għall-Kontroll tal-Baġit;
264. Jitlob lill-Qorti Ewropea ta' l-Awdituri biex tanalizza l-effiċjenza, l-effikaċja u l-impatt ta' miżuri ffinanzjati mill-Fondi Strutturali f'rapport speċjali fil-moment opportun.
Parti II: Raport Speċjali Nru 2/2007 dwar l-infiq ta' l-Istituzzjonijiet fuq bini
265. Jaċċetta li l-ippjanar għall-futur imbiegħed u t-tbassiriet baġitarji fil-qasam tal-bini huma diffiċli għaliex l-approprjazzjonijiet ikunu deċiżi fuq bażi annwali, u għaliex deċiżjonijiet politiċi ewlenin b'implikazzjonijiet kbar għall-ispazju ta' l-uffiċċji, bħat-tkabbir, m'humiex previsti b'mod preċiż; barra minn hekk, l-implimentazzjoni ta' deċiżjonijiet fil-qasam tal-bini tirrikjedi żmien sinifikanti minn qabel; jissuġġerixxi li għandu jkun hemm dispożizzjoni fil-kontijiet konsolidati ta' l-Unjoni għal xogħlijiet kbar ta' manutenzjoni fuq binjiet;
266. Jilqa' b'sodisfazzjon il-fatt li l-istituzzjonijiet ta' l-UE joffru lir-rappreżentanti u lill-uffiċjali maħtura - b'mod ġenerali - kundizzjonijiet ta' xogħol xierqa;
267. Jiddispjaċih, madankollu, li l-istituzzjonijiet ta' l-UE qatt ma impenjaw ruħhom li jiżviluppaw politika komuni għall-bini, li setgħet ppermettitilhom li jfaddlu ammonti kbar; jistieden lill-istituzzjonijiet Ewropej biex iġeddu l-isforzi tagħhom biex jiżviluppaw politika komuni għall-bini u biex jirrappurtaw lill-kumitat parlamentari kompetenti qabel il-proċedura ta' kwittanza għall-2007;
268. Jistieden lill-istituzzjonijiet Ewropej biex jiżviluppaw kriterji komuni għall-kalkolu ta' l-ispazju u l-ispejjeż ta' l-uffiċċji, u sussegwentement, biex jevalwaw kemm il-ħtiġijiet għall-futur qarib kif ukoll għall-futur imbiegħed;
269. Jirrikonoxxi f'dan il-kuntest li l-istituzzjonijiet ta' l-UE taw prijorità lix-xiri ta' bini, billi huwa minn 40 sa 50% irħas li tixtri milli tikri;
270. Jinnota li fl-1979 il-Qorti Ewropea ta' l-Awdituri kienet diġà ssuġġeriet li l-kuntratti tal-kiri għandhom jinkludu għażla ta' xiri bi prezz li jqis il-kera li diġà tħallset (enfitewsi ta' l-akkwist);
271. Jiddispjaċih li l-kummenti tal-Qorti Ewropea ta' l-Awdituri dwar ix-xiri tal-bini IPE 1 - 3 fi Strasburgu ma jagħtux stampa kompleta tas-sitwazzjoni fl-2006; f'dan il-kuntest, jiġbed l-attenzjoni għar-riżultati tar-riżoluzzjoni tiegħu tas-26 ta' Settembru 2006 mehmuża mad-deċiżjoni dwar il-kwittanza għas-sena finanzjarja 2004(23)
u, b'mod partikulari għall-paragrafi 19 u 20 tagħha;
272. Jistaqsi lill-Kummissjoni għaliex kien indispensabbli li jinkera l-bini MONDRIAN u liema alternattivi kienet qieset;
273. Jirrikonoxxi li l-istituzzjonijiet ta' l-UE jippreferu jiġbru f'daqqa s-servizzi li jaħdmu f'oqsma simili;
274. Jagħraf it-tensjoni bejn il-vantaġġi prattiċi tal-qrubija ġeografika li wieħed jibqa' fil-kwartier Ewropew, u l-iżvantaġġi finanzjarji li joriġinaw mill-ħolqien ta' domanda għolja ħafna u prevedibbli fuq is-suq lokali tad-djar; 275. Jirrikonoxxi f'dan il-kuntest l-isforzi li saru mill-Kummissjoni biex jitnaqqas il-persentaġġ ta' l-ispazju ta' l-uffiċċji tagħha fil-kwartier Ewropew, li bħalissa huwa ta' 82%;
276. Jistieden lill-istituzzjonijiet Ewropej biex jevalwaw b'attenzjoni l-ħtieġa li jibqgħu fil-kwartier Ewropew meta jittrasferixxu partijiet mis-servizzi tagħhom;
277. Isaqsi lill-amministrazzjoni għaliex damet ma saret il-hand-over tal-bini D4-D5 u għaliex ma kienx possibbli li jitqies fi stadju iktar bikri l-leġiżlazzjoni dwar l-akkwist pubbliku, il-proċeduri kumplessi tan-negozjar u politika tajba tal-viċinat;
278. Isaqsi lill-istituzzjonijiet ta' l-UE għaliex, skond il-Qorti Ewropea ta' l-Awdituri, użaw daqshekk il-proċedura nnegozjata, filwaqt li evitaw is-sejħiet għal offerti, u għaldaqstant kellhom iħallsu prezz għall-kostruzzjoni ta' bini jew għal xogħlijiet li ma ntgħażilx permezz ta' kompetizzjoni miftuħa;
279. Jinsisti li l-istituzzjonijiet ta' l-UE għandhom jużaw kemm jistgħu is-sejħiet għal offerti kompetittivi;
280. Jenfasizza li fin-nuqqas ta' proċeduri kompetittivi ta' sejħiet għal offerti, il-prezzijiet ta' xiri għal kostruzzjonijiet u/jew għal kirjiet fit-tul m'għandhomx ikunu aktar mill-ispejjeż tal-kostruzzjoni;
281. Iqis li kuntratti tal-kera għal perjodu twil ta' żmien għandhom juru l-prezz ta' xiri, u li l-kuntratturi għandhom jagħtu garanziji finanzjarji xierqa sabiex ikun żgurat ir-rendiment sħiħ tal-kuntratti sa l-aċċettazzjoni finali(24)
282. Jistieden lill-istituzzjonijiet ta' l-UE biex iwaqqfu "ftehimiet dwar il-kwartieri ġenerali" mal-pajjiżi ospitanti tal-postijiet ta' ħidma ewlenin ta' l-istituzjjonijiet ta' l-UE;
283. Jiġbed l-attenzjoni li, skond l-Artikolu 14 tar-Regolament Finanzjarju, il-Komunitajiet u l-korpi mwaqqfa minnhom ma jistgħux jissellfu; f'dan il-kuntest jissuġġerixxi li għandhom jintużaw aktar is-servizzi finanzjarji tal-Bank Ewropew ta' l-investiment, u proċeduri ta' sejħiet għal-offerti fis-suq finanzjarju sabiex tkun stabbilita r-rata ta' l-interessi;
284. Itenni l-pożizzjoni tiegħu dwar id-dħul fil-baġit tal-politika tiegħu dwar il-bini, kif ripetut f'punt 5 tar-riżoluzzjoni tiegħu ta' l-24 ta' April 2007 mehmuża mad-deċiżjoni dwar il-kwittanza għas-sena finanzjarja 2005, Taqsima I - Parlament Ewropew(25)
: (...) Ifakkar lill-korpi kompetenti tiegħu dwar id-deċiżjoni tiegħu li "... ħlasijiet għal bini... għandhom ikunu parti mill-istrateġija baġitarja'; għalhekk jikkritika lill-korpi kompetenti tiegħu talli naqsu kontinwament milli jibbaġittjaw b'mod ċar biżżejjed il-politika dwar il-proprjetà tal-Parlament għal akkwist fil-futur (il-linja tal-baġit 'akkwisti ta' proprjetà immobbli' turi biss entrati għall-2005, 2006 u 2007)";
285. Jitlob lill-Qorti Ewropea ta' l-Awdituri biex tispjega kif l-istituzzjonijiet ta' l-UE jistgħu jużaw aħjar l-"approprjazzjonijiet divrenzjati";
286. Jenfasizza li l-istituzzjonijiet ta' l-UE għandu jkollhom kontroll amministrattiv, tekniku u finanzjarju komplet fuq il-proġetti ta' bini tagħhom; għal dan il-għan għandhom iqabbdu konsulenti bi kwalifiki għolja jew jiżviluppaw kompetenza xierqa fi ħdan il-qafas interistituzzjonali(26)
287. Ifakkar lill-istituzzjonijiet ta' l-UE dwar it-talba tiegħu mfissra f'paragrafu 20 tar-riżoluzzjoni tiegħu msemmija hawn fuq mehmuża mad-deċiżjoni dwar il-kwittanza għas-sena finanzjarja 2004: "(...) jinkariga lill-amministrazzjoni tiegħu biex, f'konsultazzjoni ma' l-istituzzjonijiet l-oħra ta' l-Unjoni, tfassal rapport li jeżamina jkunx fattibbli li titwaqqaf Awtorità Ewropea għall-Bini inkarigata bir-responsabiltà għall-kostruzzjoni u l-manutenzjoni tal-bini ta' l-istituzzjonijiet u l-korpi ta' l-UE; jitlob li dan ir-rapport jitressaq lill-Kumitat għall-Kontroll tal-Baġit sa mhux aktar tard mill-1 ta' Ottubru 2007";
Parti III: Rapport Speċjali Nru 3/2007 dwar il-ġestjoni tal-Fond Ewropew għar-Refuġjati (2000-2004)
288. Ifakkar lil kulmin hu involut dwar il-fatt li l-Fond Ewropew għar-Refuġjati (ERF) twaqqaf bil-għan li jipprovdi qafas għat-tħejjija ta" politika komuni dwar il-kenn, inklużi arranġamenti komuni Ewropej għall-kenn bħala komponent ta" l-objettiv ta" l-UE li toħloq b'mod progressiv zona ta" libertà, sigurtà u ġustizzja li tkun miftuħa għal dawk li jkunu qegħdin ifittxu li jiġu protetti b'mod leġittimu fiha;
289. Jenfasizza l-fatt li sa mill-ħolqien ta" l-ERF I, ġew adottati għadd kbir ta" direttivi, regolamenti u deċiżjonijiet, li xi wħud minnhom ġew promossi b'mod dirett jew indirett permezz tal-ħolqien tal-fond;
290. Jenfasizza l-fatt li l-ERF III(27)
se jaħdem b'kundizzjonijiet differenti minn dawk ta" l-ERF I; għalhekk għandu jkun marbut mill-qrib ma' l-implimentazzjoni tad-Direttivi tal-Kunsill 2001/55/KE(28)
u 2004/83/KE(29)
291. Jenfasizza l-fatt li, madankollu, l-ERF III għandu jkompli jikkontribwixxi għall-iżvilupp futur ta" politika ta" l-UE f'dan il-qasam, b'mod partikolari bil-għan li titħejja analiżi mill-ġdid tal-"Konvenzjoni ta" Dublin II", saħansitra li tkun definita mill-ġdid b'mod ċar ir-rijorganizzazzjoni volontarja ta" dawk li jkunu qegħdin ifittxu l-kenn fl-UE sabiex jintlaħaq arranġament ta" qsim tal-piżijiet; 292. Jistieden lill-Kummissjoni sabiex tkompli bl-isforzi tagħha li tipprevjeni interpretazzjonijiet differenti tar-regoli ta" l-ERF mill-Istati Membri, u sabiex tilqa" t-tnedija ta" seminars dwar prattika tajba li jgħaddu l-esperjenza miksuba f'xi Stati Membri lil Stati Membri oħrajn, b'mod partikolari lil Stati Membri ġodda li għadhom inqas familjari ma" l-ERF;
293. Jistieden lill-Kummissjoni sabiex tisfrutta kull possibiltà li tgħaġġel il-ħlasijiet dovuti lill-Istati Membri u sabiex tqajjem kuxjenza fost l-Istati Membri dwar il-ħtieġa li l-ħlasijiet jitħallsu
fiż-żmien opportun, b'mod partikolari għall-benefiċjarji iżgħar, bil-għan li ma jiġux ipperikolati proġetti innovattivi u li l-NGOs b'baġit iżgħar jingħataw ukoll appoġġ sabiex jieħdu sehem fl-ERF III;
294. Jinsisti li d-dikjarazzjonijiet nazzjonali ta" l-assigurazzjoni għandhom ikopru l-oqsma kollha fejn l-Istati Membri huma responsabbli b'mod konġunt mill-infiq tal-fondi ta" l-UE, bħal ngħidu aħna l-ERF;
295. Jistieden lid-Direttorat Ġenerali għall-Baġit sabiex iqis mill-ġdid il-prattika tiegħu ta" l-irkupru, minħabba li l-irkupru permezz ta" proġetti mhux relatati huwa kontroproduttiv għall-iffunzjonar ta' programmi speċifiċi (b'mod partikolari jirriżulta fi ħlasijiet tard ta" ammonti tal-prefinanzjament); ordnijiet ta" rkupru għandhom jinħarġu lill-Ministeru tal-Finanzi ta" l-Istat Membru konċernat minflok li jsir irkupru awtomatiku minn xi ħlas li jkun se jiġi konċess lil dak l-Istat Membru;
296. Jistieden lill-Kummissjoni sabiex tuża l-ERF b'mod iktar proattiv, sabiex jissaħħaħ il-progress lejn Politika Komuni dwar il-Kenn;
297. Jistieden lill-Kummissjoni sabiex tkompli bl-isforzi tagħha biex tkun żgurata l-armonizzazzjoni ta" dejta statistika biex ikunu evitati manipulazzjonijiet fi programmi fejn it-tqassim b'mod raġonevoli tal-fondi jiddependi minn dejta statistika pprovduta mill-Eurostat;
Parti IV: Rapport Speċjali Nru 4/2007 dwar kontrolli fiżiċi u ta' sostituzzjoni fuq kunsinni ta' rimborsi fuq l-esportazzjoni
298. Jilqa' b'sodisfazzjon il-pubblikazzjoni tar-Rapport Speċjali Nru 4/2007 u jħeġġeġ lill-Kummissjoni biex tittratta n-nuqqasijiet identifikati fir-rapport, kif ukoll biex tieħu azzjoni skond ir-rakkomandazzjonijiet tal-Qorti Ewropea ta' l-Awdituri;
299. Jaqbel mal-Kummissjoni li sakemm ma jitħallas l-aħħar rimbors fuq l-esportazzjoni, "trid tibqa' fis-seħħ sistema ta' kontroll li taħdem għalkollox"; għalhekk jistenna li l-Kummissjoni tuża s-setgħa ta' inizjattiva tagħha biex tressaq proposti konkreti sabiex ittejjeb is-sitwazzjoni; 300. Jilqa' b'sodisfazzjon f'dan ir-rigward ir-Regolament tal-Kunsill (KE) Nru 14/2008 tas-17 ta' Diċembru 2007 li jemenda r-Regolament (KEE) Nru 386/90 dwar is-sorveljanza mwettqa fil-waqt ta" l-esportazzjoni tal-prodotti agrikoli li jirċievu rifużjonijiet jew ammonti oħra(30)
, li jippermetti lill-Istati Membri li japplikaw l-analiżi tar-riskju biex jiffissaw ir-rata ta' kontroll għal 5% għal kull Stat Membru minflok għal kull uffiċċju tad-dwana; jiddispjaċih madankollu għan-nuqqas ta' kalendarju ċar fit-tweġibiet tal-Kummissjoni fir-rigward tal-proposti futuri tagħha, meta jitqies iż-żmien qasir qabel ma jitneħħew gradwalment ir-rimborsi fuq l-esportazzjoni;
301. Jiddeplora d-diversi nuqqasijiet li jnaqqsu l-effikaċja ta' kontrolli fiżiċi, b'mod partikulari l-fatt li wieħed jista' jbassar il-kontrolli, in-numru għoli ta' esportazzjonijiet ta' valur żgħir u ta' riskju baxx li qed ikunu kkontrollati kif ukoll il-metodu użat biex ikun ikkontrollat il-ġarr ta' prodotti bil-massa;
302. Fir-rigward ta' kontrolli ta' sostituzzjoni, jiddispjaċih li l-kontrolli ma kinux bir-reqqa biżżejjed u li l-interpretazzjoni tan-numru ta' kontrolli li kellhom isiru varja bejn l-Istati Membri;
303. Jilqa' b'sodisfazzjon il-kopertura xierqa ta' kontrolli ewlenin mill-Kummissjoni meta timmoniterja l-kontrolli; madankollu jifhem il-preokkupazzjonijiet tal-Qorti Ewropea ta' l-Awdituri li l-Kummissjoni ma rreaġixxietx, permezz ta' bidliet leġiżlattivi jew korrezzjonijiet finanzjarji f'waqthom, minkejja l-fatt li kienet taf bid-dgħjufijiet għal żmien konsiderevoli;
304. Jinnota u jilqa' b'sodisfazzjon il-fatt li l-integrità tas-siġilli hija vverifikata mill-awtoritajiet kompetenti fil-fruntieri tal-Lvant ta' l-UE, u jinkuraġġixxi lill-Istati Membri l-oħra biex isegwu dan l-eżempju;
305. Jistieden lill-Kummissjoni biex tkompli l-isforzi tagħha biex timmodifika l-leġiżlazzjoni rilevanti bil-għan li tittratta, fost oħrajn, il-kwistjoni ta' "spezzjonijiet tail-gate", u biex iddaħħal l-użu obbligatorju ta' l-analiżi tar-riskju għal proċeduri ta' esportazzjoni, skond l-evalwazzjoni tal-Qorti Ewropea ta' l-Awdituri;
Parti V: Rapport Speċjali Nru 5/2007 dwar l-immaniġġjar tal-programm CARDS mill-Kummissjoni
306. Jikkunsidra li l-programm CARDS kien ta" kontribut kbir għall-politika ta" l-istabbilizzazzjoni u ta" konnessjoni;
307. Jiddispjaċih għan-nuqqas kbir ta" trasparenza fl-amministrazzjoni tal-Kummissjoni u tad-delegazzjonijiet tagħha, ħaġa li ma tippermettix li ssir evalwazzjoni; jikkunsidra inammissibbli li l-Kummissjoni m'għandhiex idea tal-globalità tal-proġetti ffinanzjati mill-programm CARDS, filwaqt li l-Aġenzija Ewropea għar-Rikostruzzjoni (EAR) tpoġġi l-lista tal-kuntratti li ffirmat, b'indikazzjoni tal-programmi u tal-proġetti, għad-dispożizzjoni tal-pubbliku;
308. Ifakkar ir-rakkomandazzjonijiet stipulati fir-riżoluzzjoni tiegħu ta' l-24 ta' April 2007 mehmuża mad-deċiżjoni dwar il-kwittanza għall-implimentazzjoni tal-baġit ta' l-EAR għas-sena finanzjarja 2005(31)
, u b'mod partikulari l-punt 23 tagħha;
309. Jistagħġeb meta jagħraf li fil-pajjiżi fejn l-amministrazzjoni tal-programm CARDS kienet taħt l-awspiċji ta" l-EAR, l-Aġenzija waħedha hija responsabbli għall-iskedar ta' l-Istrument għall-Għajnuna ta' Qabel l-Adeżjoni (IPA) għall-2007 u l-2008, kif ukoll tal-preparamenti għas-sejħiet għall-offerti li jirrikjedu l-firma tal-Kummissjoni; jinnota li dan imur kontra l-mandat ta" l-EAR u li partikolarment, il-proċedura tal-preparament għas-sejħiet għal offerti tixbah il-prattika tat-"TAOs" (Uffiċċji għall-Għajnuna Teknika), ikkundannati mill-Parlament u li ngħalqu b'riżultat ta" dan;
310. Huwa tal-fehma, f'dan il-kuntest, li fl-2006 l-Kummissjoni ma ssodisfatx l-obbligi li ġejjin mid-deċiżjoni tagħha stess ta" l-2005 dwar it-tneħħija gradwali ta" l-EAR, u li kienet tispeċifika li d-delegazzjonijiet fid-diversi pajjiżi tal-Balkani kellhom ikunu kompletament responsabbli sa mill-bidu ta" l-IPA;
311. Jitlob lill-Qorti ta' l-Awdituri sabiex twettaq verifika ta' segwitu dwar tqabbil bejn it-tmexxija mill-Kummissjoni tal-programm CARDS u t-tmexxija, mill-EAR, f'isem il-Kummissjoni, ta' dan il-programm, li r-riżultati tagħha għandhom jiġu ppreżentati lill-Parlament sa Settembru 2008;
Parti VI: Rapport Speċjali Nru 7/2007 (skond l-Artikolu 248(4), it-tieni subparagrafu, tat-Trattat KE) dwar is-sistemi ta' kontroll, ta' spezzjoni u ta' sanzjoni fir-rigward tar-regoli dwar il-konservazzjoni tar-riżorsi Komunitarji tas-sajd
312. Jilqa' b'sodisfazzjon il-pubblikazzjoni tar-rapport u jifraħ lill-Qorti Ewropea ta' l-Awdituri għall-kontribut tagħha ta' siwi kbir biex tkun ittrattata din il-kwistjoni importanti ħafna ta' politika Ewropea; 313. Jikkunsidra bis-serjetà l-kritika ta' l-ECA u jqis li din għandha tirriżulta f'bidliet radikali fil-politika;
314. Jilqa' b'sodisfazzjon l-intenzjoni ddikjarata tal-Kummissjoni li tittratta dawk in-nuqqasijiet imsemmija fir-rapport, kif ukoll li tieħu azzjoni skond ir-rakkomandazzjonijiet tal-Qorti Ewropea ta' l-Awdituri; jiddispjaċih madankollu għan-nuqqas ta' kalendarju ċar fit-tweġibiet tal-Kummissjoni fir-rigward tal-proposti futuri tagħha; 315. Jilqa' b'sodisfazzjon l-inizjattiva tal-Presidenza Slovena li tlaqqa' Kunsill Straordinarju tas-Sajd dwar il-Kontroll tas-Sajd fit-18 ta' Frar 2008 biex jiddiskuti dan ir-rapport;
316. Jerġa' jiddikjara li l-immaniġġjar sod tar-riżorsi skond il-prinċipju ta' prekawzjoni u l-prinċipju ta' l-iżvilupp sostenibbli jirrikjedi t-tisħiħ tal-mekkaniżmi ta' kontroll eżistenti sabiex l-Istat tal-bandiera u l-Istat kostali fejn ikunu qed joperaw il-bastimenti jista' jkollhom aċċess għall-informazzjoni dak il-ħin stess u kulmeta jixtiequ dwar fejn ikun qiegħed il-bastiment u dwar x'tip ta' sajd ikun qed isir;
317. Fl-istess ħin jistieden lill-Kummissjoni sabiex, meta tkun qed tirrevedi r-Regolament tal-Kunsill (KEE) Nru 2847/93 tat-12 ta' Ottubru 1993 li jistabbilixxi sistema ta' kontroll applikabbli għall-politika komuni tas-sajd (ir-Regolament ta' Kontroll)(32)
, tipproponi miżuri biex tiggarantixxi l-kwalità u l-affidabilità tad-dejta dwar il-qabdiet;
318. Jinnota li, flimkien mal-mekkaniżmi ta' kontroll, hemm problema fundamentali li tirrigwarda l-livelli ta' kwoti għas-sajd innegozjati mill-Istati Membri; jenfasizza li mhux aċċettabbli li sena wara sena, l-Istati Membri jiffissaw kwoti f'livell ogħla minn dak rakkomandat minn riċerkaturi għal sajd sostenibbli;
319. Jenfasizza li, flimkien mal-mekkaniżmi ta' kontroll, is-sistema ta' kwoti nnegozjati hija problema fundamentali; iqis li ma jkunx sodisfaċenti li, sena wara sena, l-kwoti jiġu ffissati f'livell ogħla milli jirrakkomandaw ir-riċerkaturi sabiex jinżammu stokks vijabbli ta' ħut;
320. Jilqa' b'sodisfazzjon is-sentenza tal-Qorti Ewropea tal-Ġustizzja fil-kawża C-304/-02 il-Kummissjoni vs ir-Repubblika ta' Franza(33)
, li tat lill-komunità konferma ċara dwar l-irwol u l-obbligi ta' l-Istati Membri fir-rigward tal-kontroll u l-infurzar tar-regoli tal-politika komuni tas-sajd (CFP); 321. Jinnota, madankollu, li għaddew 21 sena bejn iż-żmien meta nstab li nkisret il-liġi u ż-żmien meta ttieħdet din id-deċiżjoni, u li s-sostenibilità ta' l-intrapriżi Ewropej tas-sajd ma taffordjax li jgħaddi daqshekk żmien biex jitranġaw in-nuqqasijiet; 322. Jenfasizza l-importanza ta' azzjoni mill-Kummissjoni kontra Stati Membri individwali fejn ikun hemm suspett li jkunu qegħdin jiksru jew jinjoraw is-sistemi ta' kontroll, ispezzjoni jew ta' sanzjonijiet tal-CFP.
323. Jilqa' b'sodisfazzjon l-inizjattiva tal-Kummissjoni li tesplora l-possibiltà li fl-inizjattivi ġodda proposti dwar is-sajd illegali, mhux regolat u mhux irrappurtat (IUU), jiġu inklużi sanzjonijiet amministrattivi armonizzati li jkunu applikati għal ċerti 'reati-IUU' speċifiċi;
324. Jilqa' b'sodisfazzjon il-komunikazzjoni mill-Kummissjoni (COM(2007)0039) li tniedi dibattitu dwar it-titjib tal-kapaċità tas-sajd u l-indikaturi ta" l-isforz taħt il-Politika Komuni tas-Sajd u għalhekk jistenna li l-Kummissjoni tuża s-setgħa ta' inizjattiva tagħha biex tressaq proposti konkreti sabiex ittejjeb tassew is-CFP;
325. Jinnota u jilqa' b'sodisfazzjon il-fatt li wara l-pubblikazzjoni tar-Regolament tal-Kunsill (KE) Nru 1966/2006 tal-21 ta' Diċembru 2006 dwar ir-reġistrazzjoni u r-rappurtar elettroniku ta' l-attivitajiet tas-sajd u dwar il-mezzi ta' tiftix remot
, il-Kummissjoni minnufih ħejjiet ir-regoli ta' implimentazzjoni tagħha (Regolament tal-Kummissjoni (KE) Nru 1566/2007 tal-21 ta' Diċembru 2007 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1966/2006 dwar ir-reġistrazzjoni u r-rappurtar elettroniku ta" l-attivitajiet tas-sajd u dwar il-mezzi ta" tiftix remot
326. Jiddispjaċih li, anke jekk il-Kummissjoni pproponiet sistemi ta' sforz sempliċi u kontrollabbli, is-sistema saret konsiderevolment aktar ikkomplikata, minħabba numru kbir ta' derogi mdaħħla wara talba mill-Istati Membri waqt diskussjonijiet fil-Kunsill u li naqqsu konsiderevolment il-kontrollabilità tas-sistema kollha kemm hi;
327. Iqis li l-qafas leġiżlattiv attwali huwa kumpless wisq u mhux aġġornat u jħeġġeġ lill-Kummissjoni biex tuża s-setgħa ta' inizjattiva tagħha biex tressaq proposti konkreti sabiex tittejjeb is-sitwazzjoni bil-għan tas-simplifikazzjoni u l-armonizzazzjoni tal-leġiżlazzjoni tas-CFP;
328. Jiddeplora d-diversi dgħjufijiet li jnaqqsu l-effikaċja tal-kontrolli fiżiċi, u n-nuqqasijiet fis-sistema ta' trażmissjoni tad-dejta kollha kemm hi fl-Istati Membri, kif ukoll in-nuqqas ta' kultura Ewropea ta' kontroll fil-qasam tal-ħut; 329. Jilqa' b'sodisfazzjon l-isforzi tal-Kummissjoni biex ittejjeb is-sitwazzjoni fir-rigward tad-dejta dwar il-qabdiet u l-bejgħ, taż-żmien opportun ta' rrappurtar, bl-użu ta' teknoloġiji ġodda; iqis li r-regolament dwar ir-rekordjar u r-rappurtar elettroniċi jżid l-effiċjenza tas-sistemi ta' validazzjoni, pereżempju billi jaħseb għat-trażmissjoni elettronika immedjata ta' kopja tal-fattura tal-bejgħ lill-Istat tal-bandiera u lill-awtoritajiet ta' l-Istat fejn jinħatt il-ħut sabiex tkun tista' tiġi ċċekkjata darbtejn mad-dikjarazzjoni tal-ħatt;
330. Jistieden lill-Kummissjoni biex iżżid l-għajnuna reċiproka u l-koperazzjoni amministrattiva bejn l-awtoritajiet ta' l-Istati Membri u l-iskambju ta' informazzjoni bejn l-uffiċjali nazzjonali kompetenti billi toħloq sistema bħal dik li diġà qiegħda fis-seħħ għas-sistema Komunitarja tal-VAT;
331. Iqis li l-kontroll huwa importanti ħafna kif ukoll li s-CFP kollha jkollha sistema li jippermetti l-kontroll tal-qabdiet mill-oriġini sal-konsumatur aħħari, kif teżisti diġà fis-suq intern fir-rigward tal-prodotti kollha ta' l-ikel, u jħeġġeġ lill-Kummissjoni biex iddaħħal sistema bħal din;
332. Jenfasizza li l-kwoti tas-sajd iffissati jridu jiġu rrispettati u miżmuma; iqis li l-Kummissjoni trid tieħu azzjoni qawwija u determinata f'każ ta' kwalunkwe suspett ta' vjolazzjoni tas-sistema ta' kwoti, jew frodi kontra tagħha;
333. Jistieden lill-Kummissjoni u lill-Istati Membri biex iżidu l-kompetenzi ta' l-Aġenzija Komunitarja għall-Kontroll tas-Sajd u biex jippromwovu l-irwol eżekuttiv importanti ta' l-Aġenzija fil-kontroll u l-armonizzazzjoni tas-CFP u fit-titjib tat-trasparenza u tal-koordinazzjoni bit-twaqqif ta' prattiki komuni skond il-qasam ta' applikazzjoni tal-pjanijiet konġunti ta' implimentazzjoni;
334. Jistieden lill-Kummissjoni biex tipproponi u lill-Istati Membri biex jaċċettaw il-kompetenzi li qed jiżdiedu tal-kontrolluri tal-Kummissjoni, li għandu jkollhom setgħat akbar sabiex tinħoloq strateġija komuni ta' kontroll Ewropew fis-CFP; 335. Iqis, f'dan il-kuntest, li l-proporzjon bejn l-ispejjeż u l-benefiċċji li jeżisti bejn ir-riżorsi ddedikati lill-attivitajiet ta' kontroll fis-CFP u r-riżultati miksuba minn dawn il-kontrolli (il-proporzjonalità u l-effikaċja f'sens ta' nfiq tal-kontrolli) għandu jkun element ewlieni li jrid jitqies mill-Kummissjoni fil-proposti futuri tagħha dwar is-CFP; 336. Jinnota, f'dan ir-rigward, li l-mekkaniżmi ta' kontroll l-iktar effettivi f'sens ta' nfiq huma dawk fejn il-partijiet interessati għandhom interess dirett li jħarsu s-sostenibiltà ta' l-intrapriżi tas-sajd; 337. Jistieden lill-Istati Membri, fil-qafas tat-tnaqqis ta' l-isforzi, biex jiddeċiedu jekk tnaqqis bħal dan isirx permezz ta': a)
tnaqqis tal-ħin tas-sajd, mingħajr tnaqqis tal-kapaċità, b)
tnaqqis tal-kapaċità, mingħajr tnaqqis tal-ħin tas-sajd, jew c)
taħlita tat-tnejn,u biex jimplimentaw il-miżuri strutturali meħtieġa biex jittaffa l-impatt soċjali ta' dan it-tnaqqis;
338. Jistieden lill-Kummissjoni biex tkompli bl-isforzi tagħha biex timmodifika l-leġiżlazzjoni rilevanti biex tittratta, fost affarijiet oħra, il-kwistjoni tal-kapaċità żejda, u biex tipproponi miżuri sabiex titnaqqas il-kapaċità żejda fl-industrija tas-sajd.
339. Jistieden lill-Kummissjoni sabiex tirrevedi soluzzjonijiet politiċi alternattivi li bis-saħħa tagħhom titnaqqas il-ħtieġa ta' kontrolli u ta' sanzjonijiet billi tiżdied ir-responsabilità professjonali individwali tas-sajjieda lejn stokks vijabbli, kif ukoll l-interess tagħhom fihom;
Parti VII: Rapport Speċjali Nru 9/2007 (skond l-Artikolu 248(4), it-tieni subparagrafu, tat-Trattat KE) dwar l-Evalwar tal-programmi ta' qafas ta' l-UE għar-Riċerka u l-Iżvilupp Teknoloġiku (RTD) - jista' jittejjeb l-approċċ tal-Kummissjoni?
340. Jirrikonoxxi li l-verifika kopriet l-arranġamenti ta' monitoraġġ u evalwazzjoni li kienu fis-seħħ għall-aħħar tliet perjodi ta' programmazzjoni mill-1995 kif ukoll il-prospetti għall-programm ta' qafas RTD mill-2007 sa l-2013;
341. Jenfasizza li l-programmi ta' qafas għall-perjodu mill-1995 sa l-2006 ngħataw EUR 42.63 biljun, u għalhekk saru l-istrument finanzjarju l-iktar importanti li jikkontribwixxi lill-Istrateġija ta' Liżbona; taħt il-qafas finanzjarju attwali, s-7 programm ta' qafas irċieva EUR 50.52 biljun;
342. Jinnota li l-Qorti Ewropea ta' l-Awdituri ttrattat il-kwistjoni ta' jekk l-approċċ tal-Kummissjoni fl-assessjar tar-riżultati tal-programmi ta' qafas kienx xieraq jew le, filwaqt li tqiesu b'mod partikulari l-loġika ta' l-intervent, l-istrateġija ta' l-evalwazzjoni u l-metodoloġiji;
343. Jilqa' b'sodisfazzjon il-fatt li matul is-snin li għaddew il-Kummissjoni diġà daħħlet għadd konsiderevoli ta' titjib;
344. Josserva li l-Qorti Ewropea ta' l-Awdituri nnutat li l-objettivi tal-programmi ma tfasslux sew u nnutat ukoll nuqqas ta' loġika espliċita ta' intervent; jirrikonoxxi madankollu li l-objettivi tal-programmi huma deċiżi mill-partijiet interessati u mill-koleġiżlaturi; għalhekk jistieden lil min jieħu d-deċiżjonijiet biex jagħtu attenzjoni partikulari lit-tfassil ta' objettivi li jistgħu jintlaħqu; jirrikonoxxi li loġika iktar espliċita ta' intervent hija inkluża fis-7 Programm ta' Qafas RTD(36)
; jenfasizza li l-objettivi jridu jkunu operattivi u li jistgħu jitkejlu ("benchmarking") sabiex ikunu jistgħu jintużaw l-indikaturi tar-rendiment u l-monitoraġġ effettiv;
345. Jinnota li l-Qorti Ewropea ta' l-Awdituri kkritikat in-nuqqas ta' strateġija ta' evalwazzjoni komprensiva; jiġbed l-attenzjoni f'dan il-kuntest għat-titjib permezz ta' l-evalwazzjoni ta' l-impatt u l-evalwazzjoni ex-ante tas-7 programm ta' qafas RTD (SEC(2005) 0430);
346. Jirrikonoxxi l-kritika tal-Qorti Ewropea ta' l-Awdituri li l-mekkaniżmi ta' koordinazzjoni eżistenti fid-direttorati ġenerali li jimplimentaw il-programmi ta' qafas RTD ma kinux effettivi; madankollu, f'dan l-istadju għadu m'huwiex konvint mill-idea li jinħoloq "uffiċċju konġunt għall-evalwazzjoni"; għalhekk jissuġġerixxi li d-Direttorat Ġenerali għar-Riċerka jassumi aktar responsabiltà u rwol ta' koordinazzjoni; jaqbel mal-fehma tal-Qorti Ewropea ta' l-Awdituri li l-pariri minn esperti esterni għandhom ikunu stabbiliti fi stadju bikri u jibqgħu fis-seħħ sabiex ikun garantit approċċ konsistenti u koerenti, b'mod partikulari billi l-evalwazzjonijiet huma skedati għall-2008 (evalwazzjoni ex-ante tas-6 programm ta' qafas RTD), għall-2009 (rapport interim fattwali dwar is-7 programm ta' qafas RTD), għall-2010 (evalwazzjoni ta' nofs it-term tas-7 programm ta' qafas RTD) u għall-2015 (evalwazzjoni ex-post tas-7 programm ta' qafas RTD);
347. Jinnota r-rimarka tal-Qorti Ewropea ta' l-Awdituri li ngħataw gwidi metodoloġiċi mhux xierqa; għalhekk jistieden lill-Kummissjoni biex tikkunsidra l-pubblikazzjoni ta' manwal dwar l-evalwazzjoni; jaf li r-rekwiżiti ta' rappurtar kienu riveduti fis-7 programm ta' qafas RTD bil-għan li tinħoloq bażi ta' dejta iktar b'saħħitha għall-evalwazzjoni u l-monitoraġġ;
348. Huwa tal-fehma li l-kwalità ta' l-evalwazzjonijiet ta' nofs iż-żmien u ex-post tiċċara l-punti ta' referenza msemmija (i.e. l-objettivi li jistgħu jitkejlu, l-impatt mistenni, il-monitoraġġ effettiv, bażi ta' dejta b'saħħitha); jenfasizza li l-evalwazzjonijiet ikunu aktar utli jekk il-programmi ta' qafas ikunu adattabbli (programmi "ta' tagħlim") u jekk il-konklużjonijiet ikunu jistgħu jintużaw biex jittejbu l-programmi fis-seħħ;
349. Jistieden lill-Kummissjoni biex iżżomm f'moħħha r-rakkomandazzjonijiet tal-Qorti Ewropea ta' l-Awdituri meta twettaq l-evalwazzjonijiet skedati fl-2008, fl-2009, fl-2010 u fl-2015;
350. Jistieden lill-Qorti Ewropea ta' l-Awdituri biex timmoniterja l-verifika tagħha qabel l-eżerċizzju ta' kwittanza għall-2010 u biex tagħti rapport lill-Kumitat għall-Kontroll tal-Baġit; jitlob lill-Qorti Ewropea ta' l-Awdituri biex tħares lejn l-ammonti li ntefqu fuq l-evalwazzjonijiet b'rabta mal-valur ta' programmi speċifiċi u lejn kif dan il-persentaġġ huwa marbut ma' programmi RDT oħra f'pajjiżi terzi (eż. il-Kanada).
(8) ĠU L 187, 15.7.2008, p. 25.
(9) ĠU C 139, 14.6.2006, p. 1, kif emendata l-aħħar bid-Deċiżjoni 2008/29/KE tal-Parlament Ewropew u tal-Kunsill (ĠU L 6, 10.1.2008, p. 7).
(10) ĠU L 390, 30.12.2006, p. 1.
(11) ĠU L 270, 21. 10.2003, p.1. regolament kif emendat l-aħħar bir-Regolament tal-Kummissjoni (KE) Nru 293/2008 (ĠU L 90, 2.4.2008, p.5).
(12) Id-dikjarazzjoni tal-Kummissjoni skond l-Azzjoni 1 fir-rapport ta' progress tagħha fuq imsemmi ta' l-2008 dwar il-pjan ta' azzjoni lejn qafas ta' kontroll intern integrat.
(13) L_Azzjoni 11N taqra: "biex jiġi ddeterminat jekk is-sistemi ta' rkupru u kumpensi jaħdmux b'mod effettiv, billi jiġu identifikati l-ammonti rkuprati fl-2005 u l-2006 u l-koerenza tagħhom bi żbalji identifikati matul il-kontrolli, il-Kummissjoni trid, fl-immaniġġjar dirett, tiżviluppa tipoloġija ta' żbalji u relazzjoni ma' l-irkupru, mal-korrezzjonijiet u l-aġġustamenti finanzjarji għall-pagamenti u għall-immaniġġjar maqsum trid teżamina l-affidabilità ta' l-immontorjar nazzjonali u tas-sistemi tar-rappurtar"
(14) ĠU L 210, 31.07.2006, p. 1.
(15) ĠU L 210, 31.7.2006, p. 12.
(16) ĠU L 378, 27.12.2006, p. 41.
(17) Ammont ta' kontanti għand l-Aġenziji fi tmiem l-2006 (minbarra l-Uffiċċju għall-Armonizzazzjoni fis-Suq Intern, l-Uffiċċju Komunitarju tal-Varjetà tal-Pjanti u ċ-Ċentru tat-Traduzzjoni għall-korpi ta' l-Unjoni Ewropea - u l-Awrorità Superviżorja Ewropa għall-GNSS). EUR 213-il miljun meta mqabbla ma' EUR 810 miljuni f'approprjazzjonijiet.
(18) Structural Funds aim at financing sustainable socio-economic and environmental development programmes in the Member States. B'mod partikulari, miżuri u programmi għandhom jappoġġjaw l-innovazzjoni, ir-riċerka u l-iżvilupp, it-teknoloġija informatika, l-użu nadif u effiċjenti ta' l-enerġija, il-ħarsien ta' l-ambjent, it-tagħlim matul il-ħajja u l-inklużjoni soċjali. Il-perjodu ġdid ta' pprogrammar ipprova jikseb livell ogħla ta' konċentrazzjoni, strutturi aqwa ta' mmaniġġjar, effiċjenza akbar u kontroll baġitarju aktar strett (Laqgħa tal-Kunsill Ewropew f'Liżbona - Marzu 2000).
(19) Għall-perjodu 2000-2006 ntefqu madwar 260 biljun euro fuq miżuri strutturali. Minn din is-somma 213-il biljun euro kienu allokati għall-15-il Stat Membru ta' l-ewwel: il-programmi tal-Fondi Strutturali ngħataw 195 biljun euro u l-Fond ta' Koeżjoni 18-il biljun euro. 47 biljun euro twarrbu għall-Istati Membri l-ġodda (fondi ta' preadeżjoni u miżuri strutturali). Għas-snin 2004-2006, madwar 16-il biljun euro kienu allokati lil madwar 200 programm fl-Istati Membri l-ġodda.
(20) Effett 'deadweight' jeżisti meta attività jew investiment ikunu saru mingħajr finanzjament.
(21) Punt 51.
(22) ĠU L 210, 31.7.2006, p. 25. (23) ĠU L 177, 6.7.2007, p. 3.
(24) Artikolu 102 tar-Regolament Finanzjarju.
(25) ĠU L 187, 15.7.2008, p. 3.
(26) Rapport annwali tal-Qorti Ewropea ta' l-Awdituri dwar is-sena finanzjarja 1999, punt 6.30 (ĠU C 342, 1.12.2000, p. 1).
(27) Deċiżjoni Nru 573/2007/KE tal-Parlament Ewropew u tal-Kunsill tat-23 ta' Mejju 2007 li tistabbilixxi l-Fond Ewropew għar-Refuġjati għall-perjodu mill-2008 sa l-2013 bħala parti mill-programm ġenerali 'Solidarjetà u Ġestjoni tal-Flussi ta' Migrazzjoni' (ĠU L 144, 6.6.2007, p.1).
(28) Id-Direttiva tal-Kunsill 2001/55/KE ta' l-20 ta' Lulju 2001 dwar l-istandards minimi sabiex tingħata protezzjoni temporanja fl-eventwalità ta' influss bil-massa ta' persuni spostati u dwar il-miżuri li jippromwovu bilanċ fl-isforzi bejn l-Istati Membri meta jirċievu dawn il-persuni u li jġorru l-konsegwenzi ta' dawn (ĠU L 212, 7.8.2001, p. 12).
(29) Id-Direttiva tal-Kunsill 2004/83/KE tad-29 ta" April 2004 dwar l-istandards minimi għall-kwalifika u l-istatus ta" ċittadini ta" pajjiż terz jew persuni bla ċittadinanza bħala refuġjati jew bħala persuni li b'mod ieħor jeħtieġu protezzjoni internazzjonali u l-kontenut tal-protezzjoni mogħtija (ĠU L 304, 30.9.2004, p. 12).
(30) ĠU L 8, 11.1.2008, p. 1.
(31) ĠU L 187, 15.7.2008, p. 183.
(32) ĠU L 261, 20.10.1993, p. 1. Regolament kif emendat l-aħħar bir-Regolament (KE) Nru 1098/2007 (ĠU L 248, 22.9.2007, p. 1).
(33) ECR 2005, p. I-6263.
(34) ĠU L 409, 30. 12.2006, p. 1.
(35) ĠU L 340, 22.12.2007, p. 46.
(36) Deċiżjoni Nru 1982/2006/KE tal-Parlament Ewropew u tal-Kunsill tat- 18 ta' Diċembru 2006 dwar is-Seba' Programm Kwadru tal-Komunità Ewropea għall-attivitajiet ta' riċerka, ta' żvilupp teknoloġiku u ta' dimostrazzjoni (2007-2013) (ĠU L 412, 30.12.2006, p. 1).